Paġna Il-KESE: iħeġġeġ lill-Istati Membri jieħdu impenn akbar fil-qasam tal-edukazzjoni ta' kwalità għolja sabiex ilkoll jilħqu l-għanijiet tal-UE għall-2020 u dawk tan-NU għall-2030; jisħaq dwar l-importanza ta' edukazzjoni u taħriġ ta' kwalità għolja ffinanzjati mill-istat u għal kulħadd, filwaqt li jenfasizza r-rilevanza ta' edukazzjoni liċ-ċittadini dwar id-drittijiet tal-bniedem, dwar ir-rwol tagħhom bħala ċittadini u dwar it-tisħiħ tal-valuri Ewropej fil-programmi edukattivi kollha tal-Istati Membri; jappella għal appoġġ aktar qawwi għall-edukazzjoni bikrija tat-tfal (li hija deċiżiva għall-kisba tal-lingwa, is-soċjalizzazzjoni, l-adattament għall-edukazzjoni primarja u l-edukazzjoni ulterjuri) u għat-tagħlim tul il-ħajja (li huwa deċiżiv għal integrazzjoni b'suċċess fis-soċjetà u fid-dinja tax-xogħol); jenfasizza l-ħtieġa li jinħolqu opportunitajiet ta' taħriġ għal studenti li jħallu l-iskola ta' età żgħira, ħaddiema b'livell baxx ta' ħiliet u ħaddiema migranti, u li jiġu rikonoxxuti r-riżultati mill-edukazzjoni mhux formali u informali; iqis li l-isfidi marbuta mal-futur tax-xogħol u mad-diġitalizzazzjoni huma temi kruċjali li l-UE u l-Istati Membri għandhom jiddedikaw spazju importanti għalihom fid-dibattitu politiku u fid-djalogu soċjali dwar l-edukazzjoni ta' kwalità għolja għal kulħadd; iħeġġeġ lill-UE u lill-Istati Membri tagħha biex ifittxu aktar sinerġiji u strateġiji maqbula mifruxa mal-UE kollha fil-qasam tal-edukazzjoni; ifakkar lill-Kummissjoni Ewropea (KE) u lill-Istati Membri li l-għalliema u l-persunal tal-edukazzjoni jeħtieġu appoġġ fl-isforzi tagħhom biex itejbu l-aspetti kollha tal-iżvilupp professjonali tagħhom u b'hekk itejbu l-prestazzjoni tal-impjieg tagħhom. Għaldaqstant jirrakkomanda l-investiment fil-kwalifiki tal-għalliema u l-persunal tat-taħriġ, filwaqt li jsir sforz biex jiġi żgurat bilanċ bejn is-sessi fir-reklutaġġ, u li jingħataw xogħol stabbli u anke kundizzjonijiet għall-iżvilupp tal-karriera u salarji tajbin għalihom kollha; jappella favur użu aktar effettiv tal-Fondi Ewropej, speċjalment tal-Fond Soċjali Ewropew (FSE), u l-Orizzont 2020, biex jappoġġjaw edukazzjoni u taħriġ ta' kwalità, appoġġ lit-talent, riċerka u innovazzjoni. Minkejja li l-edukazzjoni tibqa' prerogattiva tal-gvernijiet nazzjonali, il-KESE jemmen li l-UE għandha tuża l-influwenza u l-kapaċità finanzjarja tagħha biex tgħin lill-Istati Membri jinvestu aktar f'edukazzjoni ta' kwalità għolja għal kulħadd. L-edukazzjoni ta' kwalità tikkontribwixxi għall-iżvilupp ta' nisa u rġiel liberi, kritiċi, konxji, attivi u indipendenti, li kapaċi jipparteċipaw fil-progress tas-soċjetajiet fejn jgħixu u jifhmu l-valuri komuni tal-libertà u s-solidarjetà. Din toħloq ukoll il-bażi li tippermetti lill-persuni jindirizzaw l-isfidi tad-dinja tax-xogħol. L-impenn għal edukazzjoni ta' kwalità jitlob azzjonijiet konkreti, bħalma huma: it-titjib tal-appoġġ għall-edukazzjoni bikrija tat-tfal (li hija deċiżiva għall-kisba tal-lingwa, is-soċjalizzazzjoni, l-adattament għall-edukazzjoni primarja u l-edukazzjoni ulterjuri) u għat-tagħlim tul il-ħajja (li huwa deċiżiv għal integrazzjoni b'suċċess fis-soċjetà u fid-dinja tax-xogħol); l-iżgurar li l-edukazzjoni tkun tindirizza l-isfidi tal-globalizzazzjoni, id-diġitalizzazzjoni u l-isfidi fid-dinja tax-xogħol; il-ħolqien ta' opportunitajiet ta' taħriġ għal studenti li jħallu l-iskola ta' età żgħira, ħaddiema b'livell baxx ta' ħiliet u ħaddiema migranti, mingħajr ma jitwarrab il-litteriżmu diġitali; l-iżgurar li l-ħiliet marbutin mal-għażla tal-informazzjoni jiġu żviluppati bħala parti mill-proċess edukattiv; ir-rikonoxximent tar-riżultati mill-edukazzjoni mhux formali u informali; il-promozzjoni ta' alleanzi bejn l-atturi edukattivi l-aktar varji, bl-involviment tal-komunità edukattiva kollha; it-titjib u l-investiment fit-taħriġ tal-bidu u dak fuq il-post tax-xogħol għall-għalliema u l-persunal tal-edukazzjoni; ir-rivalutazzjoni tal-professjoni tal-għalliema u l-għoti ta' kundizzjonijiet tax-xogħol u pagi aħjar; l-iżgurar li l-politiki adottati biex jindirizzaw il-kriżi ekonomika u d-dejn sovran ma jipperikolawx l-edukazzjoni u t-taħriġ ta' kwalità; l-investiment f'infrastruttura u għodod ta' edukazzjoni aħjar, pereżempju ICT; it-titjib tal-investiment pubbliku f'edukazzjoni, riċerka u taħriġ vokazzjonali ta' kwalità tajba u t-tkomplija tal-appoġġ u l-finanzjament lill-programm Erasmus +; l-użu aħjar tal-Fondi Ewropej, speċjalment tal-Fond Soċjali Ewropew (FSE), u l-Orizzont 2020, biex jappoġġjaw edukazzjoni u taħriġ ta' kwalità, riċerka u innovazzjoni; it-tisħiħ ta' opportunitajiet ta' mobbiltà mifruxa mal-UE kollha għal studenti, akkademiċi, għalliema, persunal tat-taħriġ u riċerkaturi, li għandhom ikunu jistgħu jqattgħu ħin fi Stat Membru ieħor – dan għandu jkun japplika mhux biss għall-edukazzjoni formali imma wkoll għal sistemi mhux formali, taħriġ vokazzjonali u apprendistati; il-ħidma biex jinstabu aktar sinerġiji u strateġiji maqbula mifruxa mal-UE kollha fil-qasam tal-edukazzjoni; u il-promozzjoni tal-kooperazzjoni u tad-djalogu bejn il-kumpaniji, is-sistemi tal-edukazzjoni u t-taħriġ, u l-fornituri tagħhom bl-għan li jiġu identifikati il-ħtiġijiet ta' ħiliet u sabiex jiġi promoss l-impjieg. Il-KESE jemmen li, filwaqt li għan ewlieni tal-edukazzjoni huwa l-iżvilupp tal-persuni kif jingħad hawn fuq, it-taħriġ huwa dixxiplina u attività aktar rilevanti għal għanijiet operattivi u huwa relatat mill-qrib mal-iżvilupp u l-inklużjoni fid-dinja tax-xogħol. Il-KESE diġà wera d-differenzi u l-konnessjonijiet bejn l-edukazzjoni u t-taħriġ, li huma ċertament relatati iżda għandhom l-għanijiet proprji tagħhom. F'bosta Opinjonijiet, il-KESE kkontribwixxa sabiex l-edukazzjoni tiġi rikonoxxuta bħala dritt fundamentali tal-bniedem, ġid pubbliku u responsabbiltà primarja tal-gvernijiet. Sfortunatament, fl-2016 il-vjolenza minn firxa ta' kuntesti differenti (li jinkludu gruppi politiċi tal-lemin estrem li jiddefendu proposti ksenofobiċi u razzisti, it-terroriżmu abbażi ta' argumenti reliġjużi, u r-rifjut qawwi ta' refuġjati li jaħarbu mill-gwerra u l-kunflitt) reġa' kellha konsegwenzi ta' tbatija. L-edukazzjoni dwar id-drittijiet tal-bniedem u għaċ-ċittadinanza, kif ukoll dwar il-valuri tal-UE, għalhekk għandha tissaħħaħ fil-programmi edukattivi kollha tal-Istati Membri; F'dan is-sens, l-Istati Membri għandhom iżidu dimensjonijiet ġodda għall-edukazzjoni: ir-rabtiet tagħha mad-drittijiet fundamentali u mal-futur tax-xogħol u għandha tkun ta' tħejjija għat-tibdil kulturali u funzjonali li jirriżulta mill-iżviluppi ambjentali, kif ukoll jiżguraw li t-taħriġ ikun adatt għall-kompiti u l-ħiliet meħtieġa f'ekonomija tal-iżvilupp sostenibbli. Waħda mill-isfidi tal-edukazzjoni moderna hija l-kapaċità li wieħed ilaħħaq mal-informazzjoni ("il-litteriżmu tal-informazzjoni"). L-aċċess għall-informazzjoni huwa dritt taċ-ċittadini, iżda kif wieħed juża l-informazzjoni hija kwistjoni kumplessa. L-għażla, l-interpretazzjoni u l-użu tal-informazzjoni huma kapaċitajiet li jistgħu u għandhom jissawru permezz tal-edukazzjoni, b'tali mod li jibbenefikaw minnhom l-individwi u s-soċjetà. Il-litteriżmu tal-informazzjoni huwa wieħed mill-kriterji ta' edukazzjoni ta' kwalità għolja. Rapport tal-Eurostat jiddikjara li fl-2015, madwar 25 miljun tifel u tifla u 26 % tal-popolazzjoni ta' bejn 0 u 17-il sena, fl-UE kienu f'riskju [...] [ta' faqar jew ta' esklużjoni soċjali]. [...] Fl-2015 aktar minn terz tat-tfal kienu fir-riskju [ta' faqar jew ta' esklużjoni soċjali] [...] f'6 Stati Membri: ir-Rumanija, il-Bulgarija, il-Greċja, l-Ungerija, Spanja, u l-Italja. L-akbar żieda seħħet fil-Greċja (minn 28,7 % fl-2010 għal 37,8 % fl-2015, jiġifieri 9,1 punti ta' persentaġġ oħra. Din id-data inkwetanti turi b'mod ċar ir-rabta bejn il-kriżi u ż-żieda fil-faqar. Il-faqar fl-edukazzjoni, jew il-proporzjon ta' żgħażagħ li ma jilħqux standards minimi fl-edukazzjoni, huwa wieħed mill-akbar sfidi fl-Ewropa llum. Min-naħa l-oħra, minħabba l-kriżi ekonomika u limitazzjonijiet baġitarji u fiskali stretti, il-kwalità tas-sistemi tal-edukazzjoni u t-taħriġ qed tmur għall-agħar, filwaqt li qed jiżdied ir-riskju ta' faqar u esklużjoni u jiġi mhedded il-prinċipju ta' edukazzjoni pubblika ta' kwalità għolja għal kulħadd. L-edukazzjoni u t-taħriġ vokazzjonali qed isiru dejjem aktar importanti għall-ġlieda kontra l-qgħad u dawn għandhom jittejbu u jsiru aktar aċċessibbli u rilevanti. Għandhom jiġu allokati riżorsi umani u finanzjarji adatti biex tiġi żgurata l-kwalità tar-riżultati tal-edukazzjoni u l-impjegabbiltà tal-persuni konċernati. Rapport ta' evalwazzjoni tal-KE dwar l-investimenti taħt il-Fond Soċjali Ewropew matul il-perjodu 2007-2013 juri li sal-aħħar tal-2014, mill-inqas 9,4 miljun resident Ewropew sabu impjieg u 8,7 miljun kisbu kwalifika jew ċertifikat. 13,7-il miljun parteċipant irrapportaw riżultati pożittivi oħrajn, bħal livelli ogħla ta' ħiliet. Din l-aħbar pożittiva għandha tħeġġeġ lill-Istati Membri biex jiġġieldu kontinwament kontra l-qgħad fl-Ewropa, li l-livell tiegħu għadu għoli f'ħafna minnhom. Il-KESE jirrakkomanda wkoll lill-UE u lill-Istati Membri jinvestu aktar fir-riċerka u l-innovazzjoni biex jinħolqu aktar impjiegi u impjiegi aħjar għall-futur. Għad hemm distakk fil-pagi abbażi tal-ġeneru. F'Novembru 2015, il-Kummissarju Věra Jourová qalet li: "In-nisa għadhom qegħdin jaħdmu kważi xahrejn b'xejn kull sena, minħabba li l-pagi medji fis-siegħa għan-nisa huma 16,4 % inferjuri għal dawk tal-irġiel. L-ugwaljanza bejn l-irġiel u n-nisa hija waħda mill-valuri fundamentali tal-Unjoni Ewropea, iżda din il-ġurnata tfakkarna li mhijiex waħda mir-realtajiet fundamentali tagħha." Minħabba l-femminilizzazzjoni tas-settur tal-edukazzjoni, is-salarji għandhom jiġu rieżaminati u l-opportunitajiet tal-karriera għandhom jittejbu. L-Istati Membri għandhom jaffermaw mill-ġdid ir-rwol tal-edukazzjoni pubblika biex jinkisbu ugwaljanza u koeżjoni soċjali. Meta titqies l-aktar data riċenti tal-UE dwar il-faqar u r-riskju ta' esklużjoni soċjali, ma tistax ma ssirx enfasi fuq l-importanza tal-edukazzjoni pubblika biex jinħolqu soċjetajiet aktar ġusti. L-edukazzjoni ta' kwalità għolja għandha tingħata b'mod ekwu fuq bażi mingħajr skop ta' qligħ. Il-gvernijiet għandhom ir-responsabbiltà primarja li jiżguraw riżorsi adatti għal edukazzjoni b'aċċessibbiltà għal kulħadd permezz ta' tassazzjoni ġusta u progressiva, kif ħadu impenn li jagħmlu fil-livelli internazzjonali u Ewropej. L-investiment fl-edukazzjoni, speċjalment fl-edukazzjoni pubblika, għandu jsir prijorità politika. Peress li mhux il-ħaddiema kollha għandhom l-għodod biex ikunu reżiljenti għar-riskji soċjetali, personali u professjonali, huwa kruċjali l-aċċess għal opportunitajiet pubbliċi għat-titjib fil-ħiliet u għat-tagħlim ta' ħiliet ġodda u l-aċċess għal protezzjoni soċjali tul il-ħajja tal-individwu. Bħala r-rappreżentant tas-soċjetà ċivili fil-livell tal-UE, il-KESE jenfasizza l-ħtieġa li jissaħħu u jingħataw aktar fondi għal faċilitajiet pubbliċi għat-taħriġ ta' persuni qiegħda u ħaddiema migranti. Il-KESE jqis ukoll li l-imsieħba soċjali u l-komunità edukattiva għandhom jingħataw setgħat ta' monitoraġġ u jivvalutaw l-effettività tan-nefqa pubblika fl-edukazzjoni. Madwar l-Ewropa, id-djalogu soċjali fis-settur tal-edukazzjoni qed jiffaċċja għadd ta' sfidi, minħabba fatturi interni u esterni. Aktar tħassib ekonomiku dirett wassal biex id-djalogu soċjali jaqbad it-triq tan-niżla fl-aġenda politika. In-nuqqas ta' djalogu soċjali effettiv huwa rifless fil-fatt li d-deċiżjonijiet li jolqtu lill-persunal edukattiv u lill-komunità tal-iskola ta' spiss jittieħdu mingħajr konsultazzjonijiet formali mal-imsieħba soċjali. F'ħafna pajjiżi, l-ambitu tan-negozjar naqas proprju meta suppost qed jiġi estiż biex jindirizza l-bosta sfidi ġodda li qed tiffaċċja l-komunità edukattiva. Għalhekk, il-KESE jħeġġeġ lill-Istati Membri u lill-imsieħba soċjali biex isaħħu l-korrelazzjoni bejn id-djalogu soċjali nazzjonali u dak Ewropew u biex jiddiskutu kif jestendu l-ambitu tan-negozjar kollettiv. Id-djalogu soċjali Ewropew fis-settur tal-edukazzjoni huwa kruċjali biex jintlaħqu l-għanijiet tal-Istrateġija Ewropa 2020 u tal-Aġenda 2030, għax dan ilaqqa' flimkien l-impjegaturi u l-ħaddiema Ewropej f'dan il-qasam biex b'hekk ikunu jistgħu jiftiehmu kif jindirizzaw l-isfidi li qed jiffaċċja s-settur. Il-komunità edukattiva kollha (ġenituri, studenti, organizzazzjonijiet tas-soċjetà ċivili, eċċ.) għandha tkun involuta wkoll. F'dawn l-aħħar snin, id-dinja nbidlet minn ekonomija xprunata l-aktar mill-produzzjoni għal waħda orjentata lejn is-servizzi. Il-ħolqien tal-għarfien sar fattur ta' valur kritiku kemm għall-produzzjoni kif ukoll għas-servizzi. It-teknoloġija tal-informazzjoni u tal-komunikazzjoni fid-dinja globalizzata biddlet l-integrazzjoni ekonomika u l-interdipendenza fil-livelli kollha. Barra minn hekk, it-trasformazzjoni diġitali qed tiġġenera bidliet kbar fl-industriji u s-servizzi. Dan jinkludi t-tranżizzjoni minn impjieg tradizzjonali għal impjiegi diġitali. L-ICT tintuża f'ħafna modi. Tipprovdi wkoll appoġġ għal netwerks virtwali soċjali u/jew politiċi. B'dan il-mod, l-ICT taqdi rwol dejjem akbar għas-soċjalizzazzjoni tat-tfal u ż-żgħażagħ. Għalkemm l-ICT joffru opportunitajiet f'ħafna oqsma, tiftaħ ukoll il-bieb għal perikli reali, bħalma huma iċ-ċiberkriminalità, il-kontenut perikoluż u ta' ħsara, aktar kummerċjalizzazzjoni tas-servizzi, kif ukoll tippermetti s-sorveljanza teknoloġika u l-użu ħażin tad-data personali. Il-protezzjoni tad-data personali u s-sigurtà tal-informazzjoni fil-qasam tal-edukazzjoni jkunu jeħtieġu jiġu indirizzati minn strateġija Ewropea. Barra dan, diversi pajjiżi Ewropej għandhom strateġiji nazzjonali fis-seħħ biex jippromovu l-użu tal-ICT f'oqsma differenti, inkluż strateġija speċifika ddedikata għall-edukazzjoni, iżda għad hemm lakuni kbar fl-implimentazzjoni. L-introduzzjoni ta' apparat diġitali fl-edukazzjoni hija tema ewlenija għall-komunità edukattiva u s-soċjetà. Fl-Aġenda Diġitali tagħha u fil-Qafas Strateġiku għall-Edukazzjoni u t-Taħriġ 2020, il-Kummissjoni Ewropea enfasizzat il-ħtieġa għal approċċi innovattivi fit-tagħlim u l-edukazzjoni fl-Istati Membri sabiex jittejbu l-ħiliet diġitali u sabiex il-ħaddiema jitħejjew għall-impjiegi diġitali tal-futur. L-istudji tar-riċerka u r-rapporti mill-OECD u l-Unesco jagħtu l-istess indikazzjoni: il-bżonn inerenti li jiġi żgurat li l-istabbilimenti tal-edukazzjoni jkunu mgħammra biex jużaw l-ICT fit-tagħlim u li jittejbu l-kompetenzi fit-tagħlim b'rabta mal-użu pedagoġiku tal-ICT fil-livelli kollha tal-edukazzjoni biex isawru l-futur. L-integrazzjoni ta' teknoloġija ġdida fl-edukazzjoni tista' trawwem il-ħiliet li huma meħtieġa għall-adattament għal teknoloġija li qed tinbidel b'pass mgħaġġel u tħejji l-istudenti għat-tagħlim tul il-ħajja u ċittadinanza demokratika attiva. Madankollu, filwaqt li l-ICT fl-edukazzjoni għandhom il-potenzjal li jtejbu t-tagħlim u l-edukazzjoni, dawn jippreżentaw ukoll bosta sfidi għall-għalliema u l-istudenti, bħal kif jissemmew f'din l-Opinjoni. Fl-aħħar nett, għandu jiġu nnotat li, jekk l-UE trid li żżomm pożizzjoni fuq quddiem nett fil-qasam tal-edukazzjoni għolja u r-riċerka xjentifika, din għandha ssaħħaħ l-investiment tagħha fl-appoġġ lit-talent, ir-riċerka u l-innovazzjoni. Huwa magħruf sew li l-għalliema jaqdu rwol ewlieni biex l-inizjattivi u l-programmi edukattivi jirnexxu jew ifallu. Il-KESE jistieden lill-awtoritajiet u l-istabbilimenti edukattivi biex jipprovdu appoġġ pedagoġiku u tekniku formali u kontinwu għall-għalliema, biex jgħinhom jadattaw għal sistemi diġitali ġodda u biex jiġi evitat li l-użu tal-ICT iwassal għal deterjorament fil-kundizzjonijiet tax-xogħol. Il-KESE jirrakkomanda l-investiment fil-kwalifiki tal-għalliema u l-persunal tat-taħriġ, sforz biex jiġi żgurat bilanċ bejn is-sessi fir-reklutaġġ billi jingħażlu dawk li huma l-aħjar fil-kategorija tal-professjoni tagħhom, u li jingħataw xogħol stabbli u kundizzjonijiet għall-iżvilupp tal-karriera u salarji tajbin għalihom kollha. Peress li l-istandards nazzjonali tat-teknoloġija edukattiva huma mistennija jinbidlu drammatikament, ir-rappreżentanti tal-persunal tal-edukazzjoni għandhom jiġu kkonsultati meta l-awtoritajiet nazzjonali tal-edukazzjoni jkunu qed jippjanaw strateġiji u programmi ġodda li jkunu jirrappreżentaw sfida għax-xogħol ta' kuljum tagħhom. Suġġetti bħalma huma r-reġistrazzjoni mill-midja, il-manipulazzjoni tal-midja, il-preżentazzjoni u l-pubblikazzjoni mill-midja, l-iżvilupp tas-siti web, ir-reġistrazzjoni tad-data, it-trattament tal-bażijiet tad-data, il-ġbir ta' informazzjoni, l-ambjent kollaborattiv u l-iskambju tal-fajls għandhom jiġu integrati fit-taħriġ tal-bidu u dak ta' fuq il-post tax-xogħol. Huwa essenzjali li kull għalliem ikun imħarreġ sabiex jikseb dawn il-ħiliet u l-kompetenzi. Il-KESE jirrakkomanda wkoll li l-Istati Membri jiffaċilitaw l-opportunitajiet ta' mobbiltà tal-għalliema u l-persunal edukattiv meta jivvjaġġaw lejn Stati Membri differenti, filwaqt li jippreżervaw id-drittijiet għall-pensjoni u s-sigurtà soċjali tagħhom sabiex it-tagħlim u t-taħriġ isiru professjoni aktar attraenti għall-ġenerazzjonijiet iżgħar. Brussell, it-22 ta' Frar 2017. Fl-aħħar 25 sena, il-programm LIFE kien fundamentali għall-politika ambjentali Ewropea, u qed isir ukoll dejjem aktar fundamentali għall-politika tas-sostenibbiltà. Dan jista' jiġi ġustament deskritt bħala element indispensabbli tal-politika ambjentali tal-UE, li ġiet imsaħħa b'mod sinifikanti mill-programm LIFE. Dan seħħ f'żewġ modi. Il-proġetti LIFE kkontribwew b'mod dirett għall-kisba ta' suċċessi diretti u perċettibbli; b'hekk, pereżempju, ċerti speċi li jinsabu f'riskju ta' estinzjoni, li huma protetti mil-leġislazzjoni tal-UE, huma protetti minn estinzjoni diretta permezz ta' proġetti ffinanzjanti mill-programm LIFE; juru lill-popolazzjoni lokali liema huma l-benefiċċji tal-politika ambjentali tal-UE u x'inhu l-użu ta' din il-politika għall-bnedmin, l-ambjent u n-natura. Għalhekk, il-Programm LIFE sar "medjatur" bejn il-politika tal-UE u l-"Ewropa taċ-ċittadini u tar-reġjuni". Dan huwa ta' importanza partikolari fi żminijiet fejn qed titqajjem dejjem aktar ta' spiss il-kwistjoni dwar x'valur miżjud għandha l-Ewropa. Il-programm LIFE, li l-adattament kontinwu tiegħu għal sfidi ġodda huwa partikolarment rikonoxxut, wera wkoll li s-soċjetà ċivili għandha potenzjal għoli u rieda qawwija li timpenja ruħha fl-implimentazzjoni u fl-iżvilupp tal-politika ambjentali u ta' sostenibbiltà tal-UE. L-implimentazzjoni tad-dritt tal-UE hija ferm aktar minn sempliċiment att leġiżlattiv li l-Istati Membri jridu jimplimentaw. Il-politika ambjentali u ta' sostenibbiltà tiddependi mill-aċċettazzjoni taċ-ċittadini, għandha tkun trasparenti u kkomunikata, u hawnhekk ukoll il-programm LIFE jipprovdi kontributi siewja. Madankollu, il-proġetti LIFE ta' spiss juru wkoll il-kontradizzjonijiet diretti jew indiretti tad-deċiżjonijiet politiċi, anke fil-livell tal-UE. Għalkemm dan jista' ma jkunx pjaċevoli għal dawk li jieħdu d-deċiżjonijiet, dan huwa kontribut siewi li finalment jista' jwassal għal integrazzjoni akbar tal-ħarsien ambjentali f'oqsma oħra ta' politika. L-implimentazzjoni tal-Aġenda 2030 tan-NU ('l hekk imsejħa SDG) fil-politika Ewropea hija waħda mill-isfidi ewlenin li l-UE se tiffaċċja fis-snin li ġejjin. F'dan il-każ, il-programm LIFE se jkollu rwol ta' appoġġ. Din mhijiex biss kwistjoni li jiġu żviluppati l-aktar modi effettivi tal-implimentazzjoni fi djalogu mill-qrib mal-imsieħba soċjali u l-gruppi tas-soċjetà ċivili. Iżda għall-kuntrarju ta' dan, bosta servizzi tal-Kummissjoni u, bosta ministeri, aġenziji u uffiċċji fil-livell tal-Istati Membri, li għalihom s'issal-politika ta' sostenibbiltà kienet kwistjoni sekondarja, iridu jikkunsidraw mill-ġdid kif l-integrazzjoni diskussa ħafna tal-ħarsien tan-natura u ambjentali se ssir realtà f'oqsma oħra ta' politika. Il-KESE jirrakkomanda għadd ta' bidliet: Għandu jiġi eżaminat kif il-proġetti ffinanzjati mill-programm LIFE jistgħu jsiru "proġetti pilota", u kif dawn jistgħu jiġu replikati f'postijiet oħra fl-Ewropa mingħajr finanzjament ulterjuri, jekk ikun possibbli. Il-proġetti ta' riċerka klassiċi m'għandhomx jiġu promossi mill-programm LIFE, anke sabiex tiġi żgurata distinzjoni ċara mill-programm Orizzont 2020. Il-fergħa tal-azzjoni klimatika għandha tkun żviluppata aktar, primarjament fir-rigward ta' miżuri possibbli ta' adattament li jistgħu jittieħdu b'mod partikolari mill-individwi, il-bdiewa, il-bliet/muniċipalitajiet u r-reġjuni milquta. Il-programm LIFE li nħoloq fl-1992 huwa l-aktar programm ta' finanzjament tal-UE.ambjentali importanti Dan għandu l-għan li jipproteġi l-bijodiversità u l-ħabitats (b'mod partikolari permezz tan-netwerk Natura 2000), kif ukoll l-effiċjenza fir-riżorsi, il-mitigazzjoni tat-tibdil fil-klima, il-komunikazzjoni u l-informazzjoni. Il-programm LIFE ġie allokat madwar EUR 3 456 biljun għall-perjodu mill-2014 sal-2020, filwaqt li madwar EUR 2 biljun kienu disponibbli matul il-perjodu ta' seba' snin preċedenti. Il-programm għandu jkollu l-objettivi li ġejjin: jagħti kontribut għall-iżvilupp ta' ekonomija effiċjenti fir-riżorsi, b'livell baxx ta' karbonju u reżiljenti għat-tibdil fil-klima, kif ukoll għall-ħarsien tal-klima u għall-konservazzjoni tad-diversità bijoloġika; politika ambjentali aħjar, implimentazzjoni u kontroll aħjar tal-leġislazzjoni ambjentali tal-UE, kif ukoll enfasi akbar fuq l-għanijiet ambjentali u tal-politika dwar il-klima f'oqsma oħra ta' politika, kif ukoll fil-prattiċi tal-organizzazzjonijiet pubbliċi u privati; jippromwovi governanza aħjar fil-qasam ambjentali u tal-klima fil-livelli kollha, inkluż permezz tal-involviment tas-soċjetà ċivili, l-NGOs u l-atturi lokali; jappoġġja l-implimentazzjoni tas-7 programm ta' azzjoni ambjentali, kif ukoll l-implimentazzjoni futura tal-aġenda 2030 tan-NU fil-politika Ewropea. Meta l-programm LIFE jitqabbel mal-perjodu ta' finanzjament mill-2007 sal-2013, dan għandu diversi karatteristiċi ġodda: il-ħolqien tas-sottoprogramm "politika dwar il-klima"; l-introduzzjioni ta' kategorija ġdida ta' proġetti, il-"proġetti integrati" flimkien mal-proġetti "tradizzjonali", il-proġetti dwar il-bini tal-kapaċità u l-proġetti preparatorji; L-introduzzjoni ta' strumenti finanzjarji, inkluż il-Faċilità ta' Finanzjament tal-Kapital Naturali (NCFF) b'enfasi fuq is-servizzi tal-ekosistema u l-protezzjoni tal-kapital naturali, kif ukoll l-istrument għall-finanzjament privat fil-qasam tal-effiċjenza enerġetika (PF4EE); l-allokazzjoni nazzjonali għall-proġetti se titwaqqaf gradwalment: mill-2018, il-proġetti se jintgħażlu biss skont l-adegwatezza tagħhom, irrispettivament mid-distribuzzjoni ġeografika tagħhom (dan jgħodd għall-proġetti tradizzjonali); Attwalment, il-Kummissjoni qiegħda timplimenta l-programm permezz tal-Aġenzija Eżekuttiva għall-Intrapriżi Żgħar u Medji (EASME). Fil-perjodu ta' finanzjament mill-2014 sal-2020, il-programm LIFE kien imfassal b'dan il-mod: is-sottoprogramm "Ambjent" bl-oqsma prijoritarji "Ambjent u Effiċjenza fir-Riżorsi", "Natura u Bijodiversità", kif ukoll "Governanza u Informazzjoni Ambjentali" li jirrappreżentaw madwar 75 % tal-baġit (EUR 2 592 miljun); is-sottoprogramm "Tibdil fil-Klima" bl-oqsma prijoritajri "Mitigazzjoni tat-Tibdil fil-Klima", "Adattament għat-Tibdil fil-Klima", kif ukoll "Governanza u Informazzjoni Klimatika" li huwa mgħammar b'madwar 25 % tal-baġit (EUR 864 miljun); Il-Kummissjoni Ewropea se twettaq evalwazzjoni ta' nofs it-terminu tal-programm LIFE sat-30 ta' Ġunju 2017; hija talbet lill-KESE u lill-Kumitat tar-Reġjuni jissottomettu l-kummenti tagħhom dwar il-forma l-ġdida tal-programm LIFE qabel ma tiġi ppubblikata r-reviżjoni ta' nofs it-terminu, filwaqt li jqisu l-bidliet introdotti fl-2014. Il-KESE jemmen li għadu kmieni wisq biex issir "evalwazzjoni ta' nofs it-terminu" kwalifikanti tal-fażi attwali tal-programm, minħabba li l-ewwel proġetti tal-fażi l-ġdida tal-programm ma ġewx mogħtija qabel l-2015 u l-biċċa l-kbira ta' dawn il-proġetti għadhom ma tlestewx u wisq anqas ġew evalwati. Madankollu, huwa jixtieq jagħti kontribut inizjali għat-tfassil tal-programm LIFE fil-perjodu ta' finanzjament mill-2021 sal-2028, fid-dawl tal-evalwazzjoni tal-fażi eżistenti tal-programm. Fl-aħħar 25 sena, il-programm LIFE kien fundamentali għall-politika ambjentali Ewropea, u qed isir ukoll dejjem aktar fundamentali għall-politika ta' sostenibbiltà. Il-programm LIFE għamel kontribut importanti ħafna għall-protezzjoni tal-bijodiversità. Dan jista' jiġi ġustament deskritt bħala element indispensabbli tal-politika ambjentali tal-UE, li ġiet imsaħħa b'mod sinifikanti mill-programm LIFE. Dan seħħ f'żewġ modi. Il-proġetti LIFE kkontribwew b'mod dirett għall-ilħuq ta' suċċessi diretti u perċettibbli. B'hekk, pereżempju, ċerti speċi li jinsabu f'riskju ta' estinzjoni, li huma protetti mil-leġislazzjoni tal-UE, huma protetti mill-estinzjoni diretta permezz ta' proġetti ffinanzjanti mill-programm LIFE. Bħala eżempju, jistgħu jissemmew il-proġetti għall-protezzjoni tal-ispeċi tal-ibis eremita, u tal-pitarrun. Il-programm LIFE kien u ta' spiss huwa l-uniku mod ta' finanzjament, peress li bosta drabi l-Istati Membri naqsu milli jipprovdu programmi ta' protezzjoni xierqa jew urew xi interess fihom; juru lill-popolazzjoni lokali liema huma l-benefiċċji tal-politika ambjentali tal-UE u x'inhu l-użu ta' din il-politika għall-bnedmin, l-ambjent u n-natura. Għalhekk, il-Programm LIFE sar "medjatur" bejn il-politika tal-UE u l-"Ewropa taċ-ċittadini u tar-reġjuni". Dan huwa ta' importanza partikolari fi żminijiet fejn qed titqajjem dejjem aktar ta' spiss il-kwistjoni dwar x'valur miżjud għandha l-Ewropa. Il-programm LIFE, li l-adattament kontinwu tiegħu għal sfidi ġodda huwa rikonoxxut b'mod partikolari, wera wkoll li s-soċjetà ċivili għandha potenzjal għoli u rieda qawwija li timpenja ruħha fl-implimentazzjoni u l-iżvilupp ulterjuri tal-politika ambjentali u ta' sostenibbiltà tal-UE. L-implimentazzjoni tad-dritt tal-UE hija ferm aktar minn sempliċiment att leġislattiv li l-Istati Membri jridu jimplimentaw. Il-politika ambjentali u ta' sostenibbiltà tiddependi mill-aċċettazzjoni taċ-ċittadini, għandha tkun trasparenti u kkomunikata, u hawnhekk ukoll il-programm LIFE jipprovdi kontributi siewja. Madankollu, il-proġetti LIFE ta' spiss juru wkoll il-kontradizzjonijiet diretti jew indiretti tad-deċiżjonijiet politiċi, anke fil-livell tal-UE. Għalkemm dan jista' ma jkunx pjaċevoli għal dawk li jieħdu d-deċiżjonijiet, dan huwa kontribut siewi li finalment jista' jwassal għal integrazzjoni akbar tal-ħarsien ambjentali f'oqsma oħra ta' politika. Dan iwassal direttament għal-limitazzjonijiet tal-programm LIFE: il-programm LIFE ma jistax u ma għandux jikkumpensa għan-nuqqasijiet li jirriżultaw minn nuqqas ta' implimentazzjoni tal-liġi ambjentali eżistenti jew minn nuqqas ta' teħid in kunsiderazzjoni tal-kwistjonijiet ambjentali minn oqsma oħra ta' politika. Dan huwa spjegat fi tliet eżempji: Il-programm LIFE jista', pereżempju, jagħti kontribut billi jikkjarifika pubblikament li l-politika tal-UE dwar l-arja nadifa għandha l-għan ewlieni li tnaqqas ir-riskju għas-saħħa tal-popolazzjoni mill-inkwinanti. Madankollu, il-programm LIFE ma jistax isolvi kunflitti, bħal pereżempju l-kunflitt li jeżisti fil-Ġermanja bejn l-ambjentalisti u dawk li jfasslu l-politika tat-trasport, fejn il-kwistjoni hija essenzjalment dwar liema "suġġetti ta' protezzjoni" għandhom jiġu kklassifikati fi grad superjuri (il-"protezzjoni tas-saħħa tal-popolazzjoni urbana mill-materja partikolata" jew id-"dritt tas-sewwieqa relatat mal-mobilità libera") Għalhekk il-KESE jilqa' wkoll il-fatt li LIFE qed jiffoka dejjem aktar fuq li jtejjeb l-implimentazzjoni tal-leġislazzjoni, mhux biss mill-awtoritajiet ikkonċernati, iżda wkoll fil-qasam tal-korpi ta' spezzjoni. Il-KESE jilqa' l-livell għoli ta' flessibbiltà u adattabbiltà għal sfidi ġodda, kif ukoll l-esperjenza miksuba mill-programm LIFE f'dawn l-aħħar snin. Dan huwa rifless ukoll fil-perjodu l-ġdid ta' finanzjament mill-2014 sal-2020: Enfasi fuq il-pajjiżi b' nuqqasijiet kbar ta' implimentazzjoni. Tneħħija tal-kwoti nazzjonali. Opportunijiet ta' parteċipazzjoni aħjar għan-negozji. Enfasi akbar fuq l-innovazzjoni. L-użu ta' strumenti finanzjarji ambjentali kompletament ġodda (PF4EE, NCFF). Il-ħolqien ta' dimensjoni klimatika. L-analiżijiet fi ħdan il-qafas tal-proċess REFIT għad-Direttivi dwar il-Konservazzjoni tan-Natura wrew biċ-ċar li l-qafas legali huwa mfassal b'mod adegwat, iżda li r-riżorsi finanzjarji għall-ġestjoni bbażata fuq l-għanijiet tan-netwerk Natura 2000 mhumiex suffiċjenti bil-bosta. Dan il-kompitu bażiku tal-konservazzjoni tal-bijodiversità fl-Ewropa jeħtieġ finanzjament adegwat immedjatament. Il-kontinwità tal-programm LIFE hija rilevanti għall-effikaċja u l-kredibbiltà tal-politika ambjentali tal-UE, li għandha tiġi ssalvagwardjata permezz tal-intergrazzjoni orizzontali tas-7 Programm ta' Azzjoni Ambjentali, l-Aġenda tas-Sostenibilità tan-NU u d-deċiżjonijiet dwar il-klima ta' Pariġi fl-oqsma l-oħrajn kollha ta' politika u l-programmi ta' finanzjament Ewropej. Il-KESE jfakkar li, barra minn hekk, huwa diġà esprima l-opinjoni tiegħu dwar Semestru Ewropew ekoloġiku u ekwitabbli. Il-KESE jilqa' l-innovazzjoni tal-introduzzjoni ta' żewġ strumenti finanzjarji ġodda fil-programm LIFE bħala proġetti pilota. Għadu kmieni wisq biex issir evalwazzjoni ta' dan l-approċċ, peress li l-ewwel proġetti miż-żewġ faċilitajiet (il-Faċilità ta' Finanzjament tal-Kapital Naturali (NCFF), kif ukoll mill-Istrument għall-Finanzjament Privat fl-Effiċjenza Enerġetika (PF4EE)) ġew konklużi riċentement, iżda għadhom ma ġewx implimentati. Dan l-approċċ huwa mod kompletament ġdid biex jinħolqu opportunitajiet ta' finanzjament innovattivi fir-rigward tal-proġetti ta' konservazzjoni tan-natura u l-proġetti tal-effiċjenza enerġetika, għal investituri privati żgħar. Dan huwa meħtieġ minħabba li f'ħafna każijiet, il-proġetti bħal dawn, iffinanzjati b'mod klassiku, fallew. Attwalment, hija diffiċli li ssir evalwazzjoni ta' kemm finalment il-programm se jkun ta' suċċess, ta' jekk il-kooperazzjoni preċedenti mal-BEI tirriżultax f'suċċess, ta' jekk il-modalitajiet tal-applikazzjoni humiex suffiċjenti, kif ukoll li jiġu evalwati l-kondizzjonijiet ta' finanzjament, inkluż l-użu tar-riskju tal-kapital. Għalhekk il-KESE jitlob li ssir evalwazzjoni bir-reqqa iktar 'il quddiem ta' din il-parti tal-programm LIFE ġdid. Fl-evalwazzjoni proprja tagħha, il-Kummissjoni tista' teżamina wkoll il-possibbiltà li l-proġetti ffinanzjati mill-programm LIFE jsiru "proġetti mudell", u kif dawn jistgħu jiġu replikati f'postijiet oħrajn fl-Ewropa (idealment mingħajr sussidji addizzjonali), bi prominenza fuq it-trasferiment ta' għarfien espert u l-fattibilità ekonomika. Pass wieħed jista' jkun li l-organizzaturi tal-proġetti, b'mod partikolari dawk ta' proġetti ta' suċċess, jiġu inkarigati jindirizzaw din il-kwistjoni fi stadju profond tal-proġett. Il-programm LIFE huwa meqjus mill-KESE bħala faċilità ta' finanzjament għall-implimentazzjoni tal-miżuri u l-politiki tal-UE u mhux bħala programm li primarjament jiffinanzja proġetti fl-interess nazzjonali. Madankollu, jista' jkun il-każ li, pereżempju, il-proġetti LIFE mitluba mill-organizzazzjonijiet tas-soċjetà ċivili jkunu fl-interess Ewropew, iżda inqas fl-interess nazzjonali. Jenħtieġ, għalhekk, li fil-futur il-kwistjoni dwar il-kofinanzjament titfassal b'tali mod li l-proġetti ma jiqfux minħabba l-fatt li l-finanzjament nazzjonali jiġi rifjutat (il-KESE huwa konxju ta' każijiet bħal dawn). Barra minn hekk, il-KESE jistieden lill-Kummissjoni biex teżamina sa kemm jistgħu jiġu applikati rati ogħla ta' kofinanzjament speċjalment għall-NGOs. Għall-NGOs il-kontribuzzjoni proprja hija ostaklu li ta' spiss issibu diffiċli biex jegħlbu. Barra minn hekk, dawn il-kontribuzzjonijiet ta' spiss jiġu minn baġits pubbliċi u l-fornituri ta' kofinanzjament evidentement isegwu "politika tas-selezzjoni". Forma partikolari hija 'l hekk imsejħa "proġetti integrati" li ġew żviluppati fi ħdan il-programm LIFE u li l-importanza tagħhom hija partikolarment apprezzata mill-KESE. Eżempju eċċellenti huwa il-"Belgian Nature Integrated Project (BNIP)" (Proġett Integrat Belġjan dwar in-Natura), li jkopri t-territorju Belġjan kollu, jinkorpora 28 parti ikkonċernata, 18-il proġett speċifiku ta' protezzjoni, 48 azzjoni definita b'mod ċar u aktar minn 300 pjan ta' ġestjoni (pereżempju għas-siti Natura 2000). 52 impjegat f'7 timijiet differenti tlaqqgħu flimkien permezz tal-proġett. Dan wassal biex inbnew diversi rabtiet ta' suċċess bejn id-diversi finanzjamenti tal-UE disponibbli, kif ukoll ir-riżorsi nazzjonali. Tali rabtiet relatati mal-kontenut u l-istruttura għandhom jissaħħu aktar fil-futur, pereżempju bil-ħolqien ta' sinerġiji potenzjali bejn il-programm LIFE u PAK aktar ekoloġika. Madankollu, mhux biss ir-rabta bejn il-programm LIFE u l-PAK tista' titjieb, iżda f'kull każ għandha ssir ukoll innovazzjoni importanti amministrattivi u baġitarja. Il-fondi li ngħataw s'issa ma jkoprux l-ammonti meħtieġa għall-kumpens tar-rekwiżiti tal-konservazzjoni tan-natura, kif ukoll l-ammonti meħtieġa għall-iżvilupp tal-pjani ta' ġestjoni u l-implimentazzjoni tal-miżuri. Natura 2000 huwa linja ta' azzjoni klassika taħt ir-responsabbiltà tal-UE, u għal din ir-raġuni il-baġit għandu jkun ċar f'dan ir-rigward. Il-KESE jenfasizza li l-finanzjament tan-netwerk Natura 2000 huwa investiment bażiku f'parti importanti tal-infrastruttura ekoloġika tal-Ewropa, li ma jirriżultax biss f'forma ta' kwalità ta' ħajja aħjar u kwalità ambjentali aħjar, iżda wkoll f'żieda fid-dħul lokali. kunsiderazzjoni mill-ġdid radikali, f'xi każijiet, b'mod partikolari f'dawk is-servizzi tal-Kummissjoni li s'issa ma tantx kienu attivi fil-qasam tal-politika sostenibbli; approċċ kompletament ġdid għall-governanza li jeħtieġ l-involviment ferm akbar tal-atturi tas-soċjetà ċivili u ħafna aktar approċċi minn isfel għal fuq. Il-KESE jirrakkomanda li l-Kummissjoni toħloq attivitajiet ġodda u opportunitajiet ta' proġetti fil-fażi l-ġdida tal-programm LIFE wara l-2020 sabiex jissaħħu l-ħtiġijiet tar-rekwiżiti msemmija taħt il-punt 4.15. Għall-proġetti ta' riċerka klassiċi, li ftit minnhom ġew iffinanzjati fil-passat mill-programm LIFE, għandu jiġi ddeterminat jekk il-programmta' riċerka klassika tal-Kummissjoni humiex adattati aħjar. Dan iwassal għal distinzjoni ċara fir-rigward tal-programm Orizzont 2020. Il-parti tal-programm LIFE li tittratta kwistjonijiet tat-tibdil fil-klima fil-futur għandha tkun saħansitra aktar estiża, b'mod partikolari fir-rigward ta' miżuri ta' adattament possibbli li jistgħu jittieħdu miċ-ċittadini, il-bdiewa, il-bliet/il-muniċipalitajiet u r-reġjuni partikolarment milquta. Brussell, it-23 ta' Frar 2017. L-emenda li ġejja inċaħdet waqt id-diskussjoni iżda rċeviet aktar minn kwart tal-voti: Ibdel it-test kif ġej: Ma jista' jkun hemm l-ebda dubju li l-agrikoltura Ewropea tosserva bl-aktar konformità stretta ma' regoli dwar il-preservazzjoni tal-ambjent, il-benessri tal-annimali, il-ħarsien tal-ambjent u l-ġestjoni tal-art u tal-ilma, peress li din hija suġġetta għall-ogħla standards globali, u "l-kundizzjonalità" (jiġifieri li jkun hemm konformità ma' dawn il-kriterji) hija dispożizzjoni vinkolanti għall-bdiewa Ewropej kollha. Barra minn hekk, l-awtorizzazzjoni ta' prodotti għall-protezzjoni tal-pjanti hija soġġetta wkoll għal proċessi ta' verifika u monitoraġġ mill-Awtorità Ewropea dwar is-Sigurtà tal-Ikel; b'hekk il-kriterji għandhom ikunu xjentifiċi u bbażat fuq analiżi tal-probabbiltà li dawn jikkawżaw ħsara. Din l-istess bażi għandha tiggwida l-applikazzjoni korretta tal-prinċipju ta' prekawzjoni. Astensjonijiet Meta wieħed iqis in-natura diversa tal-problemi u l-gruppi fil-mira fi Stat Membru individwali, inklużi l-forom differenti ta' migrazzjoni, l-intervent ta' fond bħal dan għandu juża b'mod sħiħ l-esperjenza u l-kapaċità tal-organizzazzjonijiet tas-soċjetà ċivili billi jagħtihom rwol ċentrali fl-ipprogrammar, l-implimentazzjoni il-monitoraġġ u l-evalwazzjoni. Il-Fond għandu jikkontribwixxi wkoll biex isaħħaħ il-kapaċità tan-netwerks tal-organizzazzjonijiet tas-soċjetà ċivili, b'enfasi partikolari fuq organizzazzjonijiet li jipprovdu appoġġ. Il-KESE jemmen li l-monitoraġġ mill-Kummissjoni Ewropea tal-użu tal-FSE fil-ġlieda kontra l-faqar u l-esklużjoni soċjali u l-użu tal-FEAD għall-miżuri ta' integrazzjoni fl-Istati Membri fil-perspettiva finanzjarja attwali għandu jkun aktar effettiv. Il-monitoraġġ għandu jinvolvi mill-qrib lill-organizzazzjonijiet tas-soċjetà ċivili u l-persuni li qed jesperjenzaw il-faqar u l-esklużjoni soċjali. Il-KESE jitlob lill-Kummissjoni Ewropea tikkunsidra li titlob lill-Istati Membri jużaw l-assistenza teknika fil-qafas tal-FEAD u l-FSE, ukoll bil-ħsieb li tiġi żviluppata l-kapaċità tal-organizzazzjonijiet tas-soċjetà ċivili involuti fil-ġlieda kontra l-faqar u l-esklużjoni soċjali. Barra minn hekk, il-KESE huwa favur it-tisħiħ tal-kapaċitajiet tekniċi u organizzattivi ta' netwerks Ewropej ta' organizzazzjonijiet li jaħdmu biex jiġġieldu kontra l-faqar u l-esklużjoni soċjali. Il-Kumitat iħeġġeġ lill-Istati Membri biex jagħmlu użu aktar wiesa tal-għotjiet globali, għall-mekkaniżmu ta' allokazzjoni mill-ġdid ta' fondi (regranting) u – fejn possibbli – l-ekwivalenza tat-trattament tal-benefiċċji in natura għal dik tal-kontribuzzjonijiet finanzjarji. Barra minn hekk, għandha titqies il-possibiltà li l-Kummissjoni Ewropea timponi l-obbligu li parti sostanzjali mill-fondi disponibbli għall-programmi operattivi jitwarrbu għall-proġetti b'baġit żgħir. Dan ikun ta' għajnuna għall-gruppi ta' awtoassisstenza u l-organizzazzjonijiet li joperaw lokalment. Il-KESE ser jappoġġja sistematikament il-ħidma tal-organizzazzjonijiet tas-soċjetà ċivili u l-kooperazzjoni tagħhom mal-awtoritajiet u l-istituzzjonijiet pubbliċi fil-ġlieda kontra l-faqar u l-esklużjoni soċjali. Fl-istess ħin, il-KESE jiddikjara li jinsab lest biex jiżviluppa grupp ad hoc żgħir magħmul minn membri tal-KESE u pjattaformi tas-soċjetà ċivili relevanti fil-livell Ewropew li, anke fil-perspettiva finanzjarja attwali, jikkontribwixxi mhux biss għal koordinazzjoni aħjar tal-interventi tal-FSE u tal-FEAD, iżda wkoll għal dibattitu dwar il-bażi ta' fond Ewropew integrat futur dwar il-ġlieda kontra l-faqar u l-esklużjoni soċjali. F'dan il-kuntest, il-KESE jqis li hemm bżonn ta' ħidma mal-Kumitat tar-Reġjuni. Il-ġlieda kontra l-faqar u l-esklużjoni soċjali hija waħda mill-oqsma ewlenin ta' koperazzjoni bejn l-organizzazzjonijiet tas-soċjetà ċivili, bħalma huma l-assoċjazzjonijiet, il-fondazzjonijiet u l-kooperattivi soċjali, kif ukoll it-trejdjunjins u l-organizzazzjonijiet ta' min iħaddem, mal-awtoritajiet u l-istituzzjonijiet pubbliċi tal-Istati Membri. Sabiex jiġu eliminati (jew jitnaqqsu sostanzjalment) il-faqar u l-esklużjoni soċjali, huwa neċessarju li jiġu pprovduti forom differenti ta' assistenza materjali u immaterjali permezz ta' organizzazzjonijiet mingħajr skop ta' qligħ (inklużi s-servizzi soċjali), sabiex jinħolqu – ukoll fil-qafas tad-djalogu soċjali – kundizzjonijiet favorevoli għall-integrazzjoni fis-suq tax-xogħol, u biex jiġu pprovduti fondi xierqa fil-livell tal-Istati Membri u tal-UE. Il-KESE jqis li hemm possibbiltà li jintlaħaq dan l-għan tal-Istrateġija Ewropa 2020 biss fi ħdan Unjoni Ewropea meqjusa bħala komunità tas-soċjetà ċivili Ewropea, l-Istati Membri u l-istituzzjonijiet tal-UE. B'mod partikolari fil-kuntest tal-fenomenu emerġenti tal-"foqra li jaħdmu" u t-tendenzi demografiċi, il-vijabbiltà tal-objettivi tal-Istrateġija Ewropa 2020 għall-ġlieda kontra l-faqar u l-esklużjoni soċjali tista' tiġi ggarantita biss permezz tat-twaqqif ta' miżuri bl-għan li jiġu eliminati l-kawżi u mhux biss is-sintomi tal-faqar u l-esklużjoni soċjali, bil-parteċipazzjoni wiesgħa tal-politiki ekonomiċi, familjari, fiskali u monetarja. Il-Fond Soċjali Ewropew għandu l-għanijiet li ġejjin: li jiġi żgurat livell għoli ta' impjieg u xogħol ta' kwalità għolja; il-promozzjoni ta' livell għoli ta' edukazzjoni u taħriġ għal kulħadd, it-titjib tal-inklużjoni soċjali u l-appoġġ ta' ugwaljanza bejn is-sessi, nondiskriminazzjoni u opportunitajiet ugwali. Il-miżuri ffinanzjati mill-FEAD huma maħsuba bħala komplementari għal dawk iffinanzjati mill-FSE. Filwaqt li l-FEAD għandu jiffoka fuq l-assistenza fuq l-agħar każijiet ta' privazzjoni materjali u fuq l-appoġġ ta' attivazzjoni soċjali bażika ta' persuni li jbatu minn esklużjoni fit-tul, il-miżuri ffinanzjati mill-FSE huma maħsuba, inter alia, biex jiffaċilitaw aktar l-integrazzjoni tal-benefiċjarji f'termini soċjali u ta' impjieg. Għalhekk, l-FEAD huwa intiż sabiex jagħmilha possibbli li jittieħdu l-ewwel passi sabiex jingħelbu l-faqar u l-esklużjoni soċjali, sabiex il-benefiċjarji jingħataw iċ-ċans li jsibu impjieg jew jimpenjaw ruħhom f'attivitajiet ta' politika oħra tas-suq tax-xogħol. L-ammont ta' fondi allokati għal dawn l-attivitajiet mhuwiex, madankollu, biżżejjed biex jiġu indirizzati l-bżonnijiet reali. Kemm ir-reazzjonijiet mill-organizzazzjonijiet tas-soċjetà ċivili u l-informazzjoni pubblikament disponibbli u d-data statistika jindikaw għadd ta' diffikultajiet serji fl-implimentazzjoni tal-FEAD u l-FSE fil-qasam inkwistjoni. Dawn il-problemi, li jseħħu fi gradi differenti f'xi Stati Membri, jinkludu: Dewmien fit-tnedija tal-mekkaniżmi ta' appoġġ tal-FEAD u nuqqas ta' informazzjoni għall-pubbliku ġenerali u l-gruppi fil-mira dwar l-għanijiet tal-fond u l-opportunitajiet biex jintuża l-programm. L-Istati Membri jisfruttaw biss b'mod parzjali l-opportunità li jipprovdu servizzi lill-benefiċjarji tal-FEAD għal servizzi ta' integrazzjoni professjonali u soċjali ta' "limitu baxx" appoġġjati mill-FSE. Ir-rekwiżiti formali u amministrattivi, imdaħħla mill-Istati Membri, li japplikaw għas-settur tal-FEAD u l-FSE li huma eċċessivament rigorużi u neċessarji għal implimentazzjoni korretta tar-regoli tal-UE. Dawn ir-rekwiżiti li huwa sikwit ibbażati fuq mekkaniżmi operattivi tal-amministrazzjonijiet soċjali pubbliċi, ma jqisux lanqas il-karatteristiċi speċifiċi tal-gruppi fil- mira (pereżempju persuni mingħajr dar, li hijaspiss impossibbli l-identifikazzjoni formali u r-reġistrazzjoni tagħhom) jew il-metodi ta' ħidma tal-organizzazzjonijiet tas-soċjetà ċivili; f'xi Stati Membri dawn l-organizzazzjonijiet huma soġġetti għal penali amministrattivi u finanzjarji li huma sproporzjonati għall-gravità tal-ksur. In-nuqqas ta' mekkaniżmi għat-tisħiħ u l-appoġġ tal-kapaċitajiet tal-organizzazzjonijiet tas-soċjetà ċivili, inkluż nuqqas ta' sħubijiet stabbli (u, fil-każ tal-FEAD, akkreditazzjoni), in-nuqqas ta' prefinanzjament għal attivitajiet jew finanzjament ta' assistenza teknika għall-bini tal-kapaċità. F'dan il-kuntest, il-KESE jilqa' t-tnedija, mill-Kummissjoni Ewropea, ta' pjattaforma ta' Netwerk tal-FEAD għall-iskambju ta' esperjenzi u n-netwerking, kif ukoll għat-tixrid tal-aħjar prattika., Huwa jikkunsidra, madankollu, li huwa stess u l-organizzazzjonijiet ewlenin umbrella li jaħdmu fil-qasam tal-FEAD fl-Istati Membri għandhom ikunu integrati fi djalogu strutturat mal-Kummissjoni Ewropea. Il-KESE, fil-perspettiva finanzjarja li jmiss, huwa favur il-ħolqien ta' fond Ewropew integrat għall-ġlieda kontra l-faqar u l-esklużjoni soċjali, abbażi tal-esperjenza miksuba s'issa fl-implimentazzjoni tal-FEAD u l-FSE. Dan l-istrument għandu jqis in-natura diversa tal-problemi u l-gruppi fil-mira fl-Istati Membru individwali, inklużi aspetti relatati mad-diversi forom ta' migrazzjoni. L-intervent ta' fond bħal dan għandu jagħmel użu akbar milli għamel qabel, tal-esperjenza u l-kapaċità tal-organizzazzjonijiet tas-soċjetà ċivili. Għandu jagħtihom kompetenzi importanti fl-ipprogrammar, il-ġestjoni u l-evalwazzjoni; għandu wkoll jikkontribwixxi għal bini ta' kapaċità tan-netwerks tal-organizzazzjonijiet tas-soċjetà ċivili, b'iffukar partikolari fuq l-organizzazzjonijiet li jipprovdu appoġġ. L-integrazzjoni tal-fondi m'għandhiex iddgħajjef l-allokazzjoni u l-intensità tal-impenn soċjali tal-Unjoni għall-kisba tal-għanijiet tal-Fond. Il-KESE huwa tal-fehma li l-monitoraġġ mill-Kummissjoni Ewropea dwar l-użu tal-FSE fil-ġlieda kontra l-faqar u l-esklużjoni soċjali u l-użu tal-FEAD għall-miżuri ta' integrazzjoni fl-Istati Membri għandu jkun aktar effettiv. B'mod partikolari, il-monitoraġġ għandu jivvaluta l-progress tal-integrazzjoni soċjali, u mhux biss l-applikazzjoni ta' sett ta' indikaturi kwantitattivi. Il-monitoraġġ għandu jinvolvi mill-qrib lill-organizzazzjonijiet tas-soċjetà ċivili u l-persuni li qed jesperjenzaw il-faqar u l-esklużjoni soċjali. Dawn il-mistoqsijiet ukoll għandhom ikunu element importanti tar-reviżjoni ta' nofs it-terminu. Il-KESE huwa tal-fehma li l-benefiċjarji diretti tal-miżuri ta' appoġġ jistgħu u għandhom jikkontribwixxu wkoll biex tissaħħaħ l-effettività tagħhom. L-organizzazzjonijiet li jipprovdu appoġġ għandhom jiżviluppaw għodod ta' valutazzjoni u, fejn possibbli, jirreklutaw il-volontiera minn fost il-benefiċjarji diretti. Barra minn hekk, il-KESE huwa favur it-tisħiħ tal-kapaċitajiet tekniċi u organizzattivi ta' netwerks Ewropej ta' organizzazzjonijiet li jaħdmu biex jiġġieldu kontra l-faqar u l-esklużjoni soċjali. Brussell, it-22 ta' Frar 2017. L-10 Konferenza Ministerjali tad-WTO f'Nairobi f'Diċembru 2015 saħħet dan. Id-deċiżjonijiet matulha inkludew it-tneħħija effettiva tas-sussidji fuq l-esportazzjonijiet agrikoli. Id-Direttur Ġenerali tad-WTO iddeskriva dan bħala l-aktar riżultat sinifikanti tad-WTO marbut mal-Agrikoltura f'20 sena. Dan isegwi l-Ftehim tal-Faċilitazzjoni tal-Kummerċ u ftehimiet oħrajn milħuqin f'Bali fl-2013 fil-Konferenza Ministerjali preċedenti. L-approċċ multilaterali għall-ħtiġijiet tal-agrikoltura għandu bżonn reviżjoni u spinta ġdida, mhux abbandun. "Doha" bħala kunċett ta' djalogu ta' kummerċ bejn il-pajjiżi żviluppati u dawk li qed jiżviluppaw jeħtieġ li jiġi ppreservat u mtejjeb, filwaqt li jiġi rispettat il-prinċipju tas-sovranità tal-ikel għal kulħadd. L-UE tinsab f'pożizzjoni tajba biex ikollha rwol ta' mexxejja dinjija proattiva fil-promozzjoni ta' approċċ ibbilanċjat ġdid. Il-KESE jħeġġiġha tagħmel dan mhux l-inqas minħabba n-nuqqas ta' bosta ekonomiji li qegħdin jiżviluppaw b'pass mgħaġġel milli jagħmlu sforzi notevoli biex jgħinu lil oħrajn li għadhom lura fl-iżvilupp. Il-bini tal-kapaċità għal dawn tal-aħħar jibqa' ta' importanza kritika kif ukoll li l-pajjiżi li qed jiżviluppaw inqas avvanzati jingħataw aktar lok biex jipprevjenu milli jdgħajfu s-sigurtà alimentari jew tal-iżvilupp tas-setturi agrikoli emerġenti tagħhom. Kunsiderazzjoni oħra hija meħtieġa wkoll għal dak li jistgħu jilħqu n-negozjati bilaterali u reġjonali fil-kummerċ agrikolu, filwaqt li jiżguraw li dan ma jkunx f'kunflitt mal-multilateraliżmu. Biex l-SDGs, jintlaħqu, il-kummerċ u l-investiment għandhom jaqdu rwol ċentrali. L-UNCTAD tqis li meħtieġa żieda ta' USD $2,5 triljun kull sena biex jintlaħqu dawn il-miri. L-SDGs huma ta' natura globali u applikabbli universalment – il-pajjiżi kollha għandhom jaqsmu r-responsabbiltà sabiex jintlaħqu. Dawn għandhom iwasslu għal mod ġdid ta' ħidma globali – usa', aktar parteċipattiva u konsultattiva. Aktar minn 90 pajjiż diġà talbu l-għajnuna ta' oħrajn biex dawn jintlaħqu. Se jkun hemm sinerġija mill-qrib għall-promozzjoni u l-implimentazzjoni tal-għanijiet ta' żvilupp sostenibbli u għall-promozzjoni tal-valuri Ewropej madwar id-dinja, b'mod partikolari permezz tal-progress soċjali u ambjentali. Nirrakkomandaw bil-qawwa li l-livelli ta' trasparenza u l-involviment tas-soċjetà ċivili kif eventwalment miksuba mill-UE fin-negozjati mal-Istati Uniti għandhom isiru n-norma. Id-Dikjarazzjoni ta' Nairobi tenfasizza li d-WTO għandha rwol importanti fl-ilħuq tal-SDGs, li jkun ħafna aktar diffiċli mingħajr mekkaniżmu effettiv ta' kummerċ multilaterali. Dan huwa partikolarment importanti għan-negozjati futuri dwar il-kummerċ agrikolu. L-agrikoltura għandha rwol ewlieni fit-twettiq tal-biċċa l-kbira tal-SDGs, jekk mhux kollha, b'mod partikolari l-Għan 2 (jintemm il-ġuħ), 12 (il-konsum u l-produzzjoni sostenibbli) u 15 (id-degradazzjoni tal-art). Il-kummerċ jgħin biex jikkumbatti l-iżbilanċi fid-domanda u l-provvista, jista' jtejjeb is-sigurtà tal-ikel u n-nutrizzjoni b'mod sinifikanti permezz taż-żieda fid-disponibbiltà tal-ikel, jippromwovi l-effiċjenza fl-użu tar-riżorsi u jżid l-investiment, l-opportunitajiet tas-suq u t-tkabbir ekonomiku, u b'hekk jiġġenera impjiegi, dħul u prosperità fiż-żoni rurali. L-UE qegħda f'pożizzjoni unika biex tmexxi din l-aġenda 'l quddiem: għandha l-piż bħala l-akbar esportatur u importatur ta' prodotti agrikoli, m'għandhiex tidher li hija primarjament difensiva dwar l-agrikoltura, għandha interess sostnut u pprovat fil-kummerċ u l-iżvilupp u fuq kollox f'Nairobi uriet li għandha l-kapaċità li tipproduċu ideat ġodda u bbilanċjati. L-UE għandha l-kredibbiltà biex ikollha rwol ta' pont effettiv bejn il-pajjiżi żviluppati u dawk li qed jiżviluppaw. Madankollu, qabel ma tkun tista' tagħmel dan b'mod effettiv, il-KESE jħeġġeġ lill-Kummissjoni sabiex twettaq valutazzjoni sħiħa tal-impatt, l-ewwel nett dwar l-effetti probabbli li l-implimentazzjoni tal-SDGs u l-Ftehim ta' Pariġi se jkollhom fuq l-agrikoltura tal-UE u fuq il-politika kummerċjali tal-UE. Fl-istess ħin, l-UE għandha twessa' din il-valutazzjoni tal-impatt biex tinkludi l-effetti ta' ftehimiet kummerċjali reċenti tal-UE kif ukoll l-iżviluppi fil-kummerċ globali fuq l-agrikoltura madwar l-UE. Filwaqt li l-agrikoltura u l-kummerċ ilhom kompetenza tal-UE għal aktar minn 40 snin, xi drabi kien hemm nuqqas ta' komunikazzjoni, jew ħsibijiet "konġunti", bejn dawn l-interessi. Bħala parti (l-Artikolu 20) mill-Ftehim taċ-Ċiklu tal-Urugwaj dwar l-Agrikoltura (URAA), il-membri tad-WTO, li kienet għadha kif ġiet stabbilita (li ssostitwixxiet il-GATT jew il-Ftehim Ġenerali dwar it-Tariffi u l-Kummerċ) qablu li jibdew negozjati ulterjuri biex jitkompla l-proċess ta' riforma tal-kummerċ agrikolu sa tmiem l-1999. Fl-2001 din l-aġenda ta' riforma interna saret parti miċ-"Ċiklu ta' Doha" usa', jew l-Aġenda ta' Żvilupp ta' Doha (DDA). Oriġinarjament in-negozjati kellhom jiġu konklużi sal-1 ta' Jannar 2005, iżda dawn għandhom għaddejjin wara 15-il snin. Id-DDA kopriet "tliet pilastri" tal-kummerċ agrikolu, kif determinat skont l-URAA: tnaqqis sostanzjali fl-ostakli għall-aċċess għas-suq Id-Dikjarazzjoni ta' Doha semmiet bħala "integrali matul in-negozjati", it-trattament speċjali u divrenzjat (SDT) għall-pajjiżi li qed jiżviluppaw, li jippermetti lill-pajjiżi li qed jiżviluppaw biex jissodisfaw il-ħtiġijiet tagħhom, b'mod partikolari fis-sigurtà tal-ikel u l-iżvilupp rurali. Abbażi tas-sottomissjonijiet tal-membri, intlaħaq qbil ukoll biex jiġi inkluż it-tħassib mhux kummerċjali, bħall-ħarsien tal-ambjent. B'diversi skadenzi li ma ntlaħqux, iċ-ċiklu ta' Doha qatt ma tlesta, għalkemm sar progress notevoli f'Bali kif ukoll f'Nairobi. Il-bażi tad-dikjarazzjoni ta' Doha kien "Impenn Uniku", fejn ma jintlaħaq ebda ftehim qabel ma jintlaħaq ftehim fuq kollox. Għalkemm il-membri tad-WTO kienu viċin il-ftehim f'diversi okkażjonijiet, l-aktar reċenti fl-2008, kien għad fadal kwistjonijiet pendenti. Madankollu dan effettivament tħassar f'Bali fl-2013, permezz tal-Ftehim dwar il-Faċilitazzjoni tal-Kummerċ u għadd ta' ftehimiet oħra, kif ukoll ftehimiet speċifiċi dwar l-agrikoltura milħuqa f'Nairobi. Kif irrikonoxxew kemm l-URAA u d-DDA, kwalunkwe qbil globali effettiv dwar l-MSS, l-SDT jew dwar il-livelli ġenerali ta' sussidji fl-agrikoltura jista' jiġi indirizzat biss fil-livell multilaterali. Madankollu, jekk jiġi indirizzat b'mod frammentat bħal f'Nairobi, dan iħalli inqas inċentivi għall-kwistjonijiet aktar diffiċli, b'inqas x'jiġi offrut lil dawk li mistennija jagħmlu konċessjonijiet ewlenin. Madankollu realistikament, il-proċess ta' Doha bħala tali intemm, u issa hemm il-bżonn ta' ideat u kontributi ġodda, mhux biss għan-negozjati multilaterali futuri, iżda wkoll għal dak li jista' jiġi milħuq l-aħjar fuq il-livell bilaterali jew reġjonali mingħajr ma jgħawweġ l-istampa globali. Il- "pakkett ta' Nairobi" involva madwar sitt ftehimiet dwar l-agrikoltura, b'mod partikolari l-impenn li jitneħħew is-sussidji għall-esportazzjoni għall-esportazzjonijiet agrikoli, u b'hekk solva waħda mit-tliet pilastri tal-agrikoltura, bil-pajjiżi li qed jiżviluppaw mogħtija ftit aktar żmien biex jeliminaw b'mod gradwali dawn is-sussidji. Dan wassal ukoll għall-kisba tal-għan prinċipali stabbilit għall-SDG 2 ("jitneħħa l-ġuħ"). L-UE kienet mutur ewlieni għal dan, b'mod partikolari għat-tħejjija ta' pożizzjoni konġunta minn qabel ma' esportaturi agrikoli globali ewlenin, inklużi l-Brażil. Dan il-kuntratt jinkludi wkoll dixxiplini vinkolanti dwar forom oħra ta' appoġġ għall-esportazzjoni, inkluż il-krediti għall-esportazzjoni, l-għajnuna alimentari u l-intrapriżi kummerċjali tal-istat, kif ukoll it-tneħħija tas-sussidji fuq il-qoton. It-tariffi u t-TRQs jistgħu tabilħaqq jiġu indirizzati fin-negozjati kummerċjali bilaterali, iżda s-salvagwardji speċjali u l-SDT effettivament huma kwistjonijiet multilaterali. Il-pajjiżi jistgħu u jafu wkoll inaqqsu t-tariffi u s-sussidji unilateralment – ħafna minnhom għamlu dan. Il-biċċa l-kbira tal-pajjiżi jagħtu appoġġ domestiku lill-bdiewa. Għal xi wħud dan l-appoġġ huwa minimu (pereżempju l-esportaturi ewlenin tal-agrikoltura, b'mod partikolari l-Awstralja u n-New Zealand). Pajjiżi żviluppati oħrajn jagħtu appoġġ sostanzjali lill-bdiewa tagħhom f'varjetà ta' forom, mhux l-inqas bħala remunerazzjoni għas-servizzi li jipprovdu għas-soċjetà. L-istess jagħmlu ekonomiji li qed jiżviluppaw rapidament, fejn il-livelli ta' għajnuna jidher li qed jiżdied b'mod sinifikanti hekk kif qed isiru aktar għonja iżda fejn jidher dewmien ta' żmien serju fir-rappurtar taċ-ċifri mad-WTO. Din ix-xejra qawwija tal-UE mill-appoġġ li jgħawweġ il-kummerċ, ta' 'l fuq minn EUR 60 biljun fl-2001, għall-"kaxxa l-ħadra" issegwi l-"Ftiehim ta' Lussemburgu" tal-KAP tal-2003 fejn il-pagamenti tal-UE għall-irżieżet inqalbu minn għajnuna diretta għall-għelejjel indiviwali għal "appoġġ diżakkoppjat għall-introjtu". Dan il-pass unilaterali kbir lejn l-ilħuq ta' għan importanti tad-DDA fl-agrikoltura jagħti lill-UE aktar kredibbiltà bħala intermedjarju finanzjarju futur għan-negozjati agrikoli. Madankollu l-Istati Uniti u pajjiżi oħra setgħu biss ikunu mistennija li jagħmlu konċessjonijiet kbar dwar l-appoġġ domestiku jekk jingħataw konċessjonijiet kbar band'oħra, inkluż għal kwistjonijiet mhux agrikoli multilaterali – iżda l-prospetti għal dan mhumiex inkoraġġanti. Uħud jistgħu jaħsbu li m'hemmx il-ħtieġa li jsir aktar minħabba ftehimiet oħra megaregjonali inkwistjoni. Kwistjonijiet oħra għadhom kontroversjali ħafna bejn il-pajjiżi li qed jiżviluppaw, b'mod partikolari "il-ħażna pubblika għal skopijiet ta' sigurtà tal-ikel" li wasslu għal tilwim bejn pajjiżi ġirien. Ġie miftiehem f'Nairobi li ssir ħidma għal soluzzjoni permanenti għal din il-kwistjoni, li baqgħet hemm minn Bali fejn tqajjmet mill-Indja. Skont id-Deċiżjoni ta' Bali, il-pajjiżi li qed jiżviluppaw jitħallew ikomplu l-programmi ta' ħażna tal-ikel li altrimenti jistgħu jiksru l-limiti tad-WTO dwar l-appoġġ domestiku. Dan ir-rwol tat-tfassil tar-regoli huwa partikolarment importanti għall-agrikoltura. Dan jgħodd fuq kollox għall-Ftehim dwar l-SFS (sanitarji u fitosanitarji) u l-qasam estremament kumpless tar-Regoli ta' Oriġini (RtO), għalkemm dawn mhumiex parti mill-aġenda tad-DDA. Għad hemm periklu reali li ftehimiet bilaterali jistabbilixxu regoli li jkun fihom duplikazzjoni jew anke jkunu konfliġġenti, u dan iwassal għal kumplikazzjoni minflok jiċċara r-regoli tal-kummerċ dinji. Il-Ftehim SPS tad-WTO tal-1995 ikopri l-applikazzjoni tar-regoli dwar is-sigurtà tal-ikel u s-saħħa tal-annimali u tal-pjanti. L-Artikolu 5.7 ikopri l-prinċipju ta' prekawzjoni, li issa huwa minqux fit-Trattat ta' Lisbona. Kwalunkwe tentattiv biex dan jiġi mmodifikat barra mil-livell multilaterali jista' jkollu implikazzjonijiet profondi għall-ordni tal-kummerċ dinji u l-kredibbiltà futura tal-Ftehim innifsu. Fl-agrikoltura, bħal f'oqsma oħra, il-FTAs iridu jipprovdu valur miżjud reali. Dawn jippermettu ambitu akbar għal differenzi reġjonali u nazzjonali, kif ukoll ambitu akbar għas-sensittivitajiet kulturali. Huma jridu wkoll jiġu ġġudikati skont jekk dawn isaħħux il-multilateraliżmu. It-tnaqqis tat-tariffi u t-TRQs huma parti essenzjali mill-ftehimiet kummerċjali bilaterali. Fil-Ġappun it-tariffi fuq l-importazzjoni għal oġġetti tal-ikel jibqgħu għoljin ħafna, fiċ-Ċina t-tariffi huma ferm aktar baxxi. L-UE jista' jkollha lok għall-manovrar f'ċerti TRQs, possibilment fejn inbidlu s-sensittivitajiet għal dawk stabbiliti fi żmien l-URAA. L-UE trid ukoll tissalvagwardja kompletament l-interessi agrikoli tagħha f'negozjati bilaterali, u ssaħħaħ dawn kemm jista' jkun, b'mod partikolari fejn l-imsieħeb tan-negozjati tal-UE huwa esportatur agrikolu sinifikanti, bħalma huma l-Mercosur, l-Awstralja jew New Zealand. L-UE trid tevita kwalunkwe tentazzjoni li tagħmel konċessjonijiet fl-agrikoltura għal qligħ fi bnadi oħra. Il-ftehimiet bilaterali għandhom jimmiraw li jeliminaw l-applikazzjoni ta' standards doppji, fl-agrikoltura, b'mod notevoli b'rabta mal-Ftehimijiet SPS u TBT, fil-pajjiżi msieħba. L-UE ser tkun trid ukoll tippromovi l-istandards tagħha dwar is-saħħa u t-trattament xieraq tal-annimali, kif ukoll tippromovi l-istandards ambjentali, soċjali u ta' żvilupp sostenibbli usa', f'konformità mal-SDGs. Il-Kumitat jilqa' l-livell ta' trasparenza u l-involviment tas-soċjetà ċivili mill-bidu tan-negozjati kif eventwalment miksuba fis-Sħubija tal-Kummerċ u l-Investiment Transatlantika, u jirrakkomanda li dan isir in-norma f'negozjati futuri. L-UE (u oħrajn) għandhom jinkludu impenn vinkolanti għall-bini ta' kapaċità biex jgħinu lill-pajjiżi inqas żviluppati biex jilħqu dawn l-istandards, bħall-għajnuna fl-iżvilupp ta' sistema ta' ċertifikazzjoni veterinarji aċċettabbli, b'importanza għall-istandards tas-sigurtà tal-ikel. Din l-Opinjoni tat ħarsa lejn il-potenzjal enormi fid-domanda għal prodotti tal-ikel u tax-xorb tal-UE barra l-Ewropa. Madwar żewġ terzi tal-produzzjoni agrikola tal-UE tmur għal aktar ipproċessar. L-esportazzjonijiet agrikoli tal-UE laħqu l-EUR 129 biljun fl-2015, żieda ta' 27 % fuq l-2011. Fit-tieni kwart tal-2016 l-esportazzjonijiet tal-UE ammontaw għal EUR 25,4 biljun, waqt li l-importazzjonijiet tal-UE tal-prodotti tal-ikel u x-xorb kienu EUR 17,8 biljun. L-esportazzjonijiet prinċipali kienu l-laħam, ix-xorb alkoħoliku, l-inbid, il-prodotti tal-ħalib, iċ-ċikkulata u l-ħelu. L-SDGs se jkollhom aktar effett dirett fuq il-kummerċ agrikolu. L-SDGs jibnu fuq l-Għanijiet ta' Żvilupp tal-Millennju (MDGs), iżda dawn se jaffettwaw lil kull pajjiż. L-SDGs huma ta' natura globali u applikabbli universalment — il-pajjiżi kollha għandhom jaqsmu r-responsabbiltà sabiex jintlaħqu. L-SDG huma marbuta sew mal-Ftehim ta' Pariġi: tal-inqas 13-il SDG jirreferu għat-tibdil fil-klima. Sabiex ikunu jistgħu jintlaħqu l-għanijiet ta' żvilupp sostenibbli, aktar minn 90 pajjiż diġà talab l-għajnuna ta' oħrajn. L-SDGs huma fil-qalba tad-dibattitu globali, li l-UE għenet biex tippromwovi. Dawn għandhom iwasslu għal mod ġdid ta' ħidma globali — usa', aktar parteċipattiva u konsultattiva. L-SDGs anke jmorru ferm oltre l-MDGs billi speċifikament jidentifikaw l-għodod, jew "il-mezzi ta' implimentazzjoni" biex jintlaħqu is-17-il Għan ta' Żvilupp Sostenibbli u l-169 mira tagħhom identifikati b'mod speċifiku. Il-kummerċ huwa speċifikament imsemmi f'9 SDGs (meta mqabbel ma' darba biss fl-MDGs). Il-kummerċ agrikolu għandu jaqdi wkoll rwol ċentrali fit-twettiq ta' ħafna mill-SDGs, jekk mhux kollha, b'mod kritiku l-Għanijiet 2 (ġuħ/sigurtà tal-ikel), 12 (konsum/produzzjoni sostenibbli) u 15 (degradazzjoni tal-art). Huwa se jkollu rwol essenzjali wkoll biex jintlaħqu l-Għanijiet 1 (faqar/nuqqas ta' nutrizzjoni), 8 (tkabbir ekonomiku sostenibbli u inklużiv), 9 (infrastruttura), 10 (inugwaljanzi imnaqqsa), 13 (tibdil fil-klima), 3 (benesseri soċjali) u 5 (l-ugwaljanza bejn in-nisa u l-irġiel) u 7 (enerġija). Jeħtieġ ukoll li jkun f'sinerġija sħiħa ma' forom oħra ta' azzjoni, inkluż l-iżvilupp. L-impatt tal-kummerċ u l-investiment agrikolu fuq it-tibdil fil-klima għandu jiġi kkunsidrat. In-negozjati għall-Ftehimiet plurilaterali dwar il-Prodotti Ambjentali (EGA) jwiegħdu pass importanti fl-integrazzjoni tat-tibdil fil-klima fil-politika kummerċjali multilaterali, iżda se tibqa' meħtieġa iktar azzjoni multilaterali biex tiġi promossa konsistenza akbar. Il-kummerċ internazzjonali jista' jtejjeb b'mod sinifikanti s-sigurtà tal-ikel u n-nutrizzjoni permezz ta' żieda fid-disponibbiltà tal-ikel u l-inkoraġġiment tal-investiment u t-tkabbir. Bil-maqlub, ir-rikors għal miżuri protezzjonisti jista' jneħħi l-flessibilità essenzjali u jevita l-iżvilupp ta' swieq reġjonali. Madankollu, ftehimiet kummerċjali jeħtieġu li jinkludu wkoll miżuri effettivi li jippermettu lill-pajjiżi li qed jiżviluppaw inqas avvanzati aktar lok biex jipprevjenu milli jdgħajfu s-sigurtà alimentari jew tal-iżvilupp tas-setturi agrikoli emerġenti tagħhom. L-UE wriet it-triq fl-inkorporazzjoni tat-tħassib dwar l-iżvilupp sostenibbli fil-ftehimiet ta' kummerċ ħieles. Sa mill-2010 ffirmat b'suċċess sitt FTAs, mill-Korea t'Isfel, u Ftehim ta' sħubija ekonomika (FSE), b'oħrajn li qed jistennew ratifika sħiħa, inkluż il-Kanada, Singapor u l-Vjetnam. Dawn jinkludu kapitoli speċifiċi dwar il-Kummerċ u l-Iżvilupp Sostenibbli (TSD), appoġġjati minn mekkaniżmu konġunt tas-soċjetà ċivili għall-monitoraġġ tal-implimentazzjoni. F'kull każ il-KESE għandu rwol importanti x'jaqdi. Il-Kumitat jinnota wkoll li ħafna mill-"fqar mill-ikel" fid-dinja huma ħaddiema agrikoli, u ku jtaffu l-ġuħ ġustament jifforma parti ewlenija mill-MDGs u issa mill-Għan 2 tal-SDGs. 70 % ta' dawk li jesperjenzaw in-nuqqas ta' sigurtà tal-ikel jgħixu f'żoni rurali, parzjalment minħabba tnaqqis gradwali fl-investiment agrikolu u rendiment agrikolu baxx kroniku f'pajjiżi foqra, iżda wkoll minħabba l-assenza ta' politika agrikola jew politika kummerċjali effettivi li ma jirriflettux biżżejjed l-ispeċifiċitajiet tal-produzzjoni agrikola (inklużi l-klima, ir-riżorsi, il-materjal ħaj, jew il-volatilità tas-suq). F'dan il-kuntest il-kunsiderazzjonijiet tal-FAO, partikolarment fir-rigward tal-ħarsien soċjali, għandhom jiġu osservati. Il-kummerċ intern fi ħdan l-Afrika huwa baxx – madwar 10 sa 15 % tal-kummerċ globali Afrikan. It-tisħiħ tal-kapaċità tal-pajjiżi Afrikani li jespandu l-kummerċ fl-agrikoltura flimkien mal-għanijiet ta' żvilupp sostenibbli li jkopru l-infrastruttura, l-integrazzjoni reġjonali u l-approfondiment tas-swieq interni se jkunu essenzjali biex jippermettu lill-Afrika tipparteċipa b'mod pożittiv fil-kummerċ agrikolu kif ukoll biex isaħħu s-sigurtà alimentari. Kif uriet Nairobi, fejn intlaħaq qbil dwar Dikjarazzjoni Ministerjali sinifikanti mingħajr ma' dan kien mistenni, l-UE qiegħda f'pożizzjoni tajba biex ikollha rwol ewlieni fin-negozjati kummerċjali futuri fil-qasam agrikolu. Dan huwa bbażat fuq ir-rwol ewlieni perpeċit mill-UE fil-promozzjoni kemm tas-sostenibbiltà u l-iżvilupp (bir-rwol li kellha f'Nairobi) kif ukoll minħabba r-riformi tal-PAK preċedenti, u għalhekk l-UE m#għandhiex tidher primarjament difensiva. Il-komunikazzjoni l-ġdida tal-Kummissjoni timpenja lill-UE biex inkunu minn ta' quddiem fl-implimentazzjoni tal-Għanijiet ta' Żvilupp Sostenibbli, flimkien mal-Ftehim ta' Pariġi. L-inizjattivi kummerċjali kollha tal-UE issa jridu jissodisfaw ir-rekwiżiti stabbiliti minn dawn il-ftehimiet marbutin mill-qrib ma' xulxin. Sabiex il-Kummissjoni tkun tista' tħejji strateġija sħiħa u effettiva għall-kummerċ agrikolu, dan għandu jitwessa' biex jinkludi valutazzjoni tal-impatt sħiħa dwar l-effetti probabbli li l-implimentazzjoni tal-SDGs u l-Ftehim ta' Pariġi se jkollhom fuq l-agrikoltura tal-UE, flimkien ma' valutazzjoni tal-impatt ulterjuri dwar l-effetti fuq l-agrikoltura fl-UE li jirriżultaw minn żviluppi reċenti fil-kummerċ globali. Dan għandu jkopri l-FTAs tal-UE reċenti, inklużi xi żviluppi bħal pereżempju fejn l-iżvalutar ta' valuti msieħba kellu impatt notevoli. Fit-twettiq ta' dawn il-valutazzjonijiet tal-impatt, il-Kummissjoni għandha żżomm f'moħħha l-ħtieġa li jiġi żgurat li l-bdiewa jibbenefikaw b'mod ġust minn tali ftehimiet kummerċjali. Il-bdiewa għandhom rwol ewlieni mhux biss biex jipprovdu ikel għall-popolazzjonijiet lokali imma wkoll għal popolazzjoni dinjija li qed tikber b'rata mgħaġġla. Huwa essenzjali li jinżammu komunitajiet rurali vijabbli, li kemm jista' jkun ittaffu id-depopolazzjoni madwar l-Ewropa. Prattiki agrikoli effiċjenti fl-użu tar-riżorsi huma essenzjali. Hemm il-ħtieġa li tittejjeb il-ġestjoni tar-riżorsi u l-aċċċess permezz tat-titjib tal-kapaċità ta' adattament u r-reżiljenza tal-bdiewa żgħar għat-tibdil fil-klima, u permezz tat-titjib tal-ħiliet u l-produttività f'art marġinali. L-agrikoltura tinsab f'riskju minħabba t-tibdil fil-klima. Globalment, ir-riżorsi tal-art u tal-ilma huma limitati, tibdil fit-tul fil-kundizzjonijiet tat-tkabbir jirriżultaw minn estremitajiet klimatiċi akbar, u l-volatilità tal-prezz qed jiżdied. Settur agrikolu b'saħħtu u sostenibbli huwa essenzjali sabiex tinżamm jew tiżdied il-provvisti sigura u stabbli tal-ikel. Naturalment il-kummerċ jgħin biex jikkumbatti l-iżbilanċi fid-domanda u l-provvista, jippromwovi l-effiċjenza fl-użu tar-riżorsi u jżid l-opportunitajiet tas-suq u t-tkabbir ekonomiku, u b'hekk jiġġenera impjiegi, dħul u prosperità fiż-żoni rurali. Billi l-klassi medja globali huwa stmat li tiżdied b'madwar żewġ biljuni sal-2030, dawn ukoll se jkunu jridu għażla u diversità fl-ikel li jieklu li qatt ma kellhom qabel. Dan se jinkludi żieda esponenzjali fid-domanda għall-proteini u għal prodotti agrikoli oħra. Brussell, it-23 ta' Frar 2017. Il-KESE jilqa' l-proposta tal-Kummissjoni għal Direttiva tal-Kunsill biex jittejbu l-mekkaniżmi għas-soluzzjoni tat-tilwim dwar it-tassazzjoni doppja fl-UE. Il-KESE jaqbel mal-Kummissjoni li t-tassazzjoni doppja hija waħda mill-akbar ostakli għas-Suq Uniku. Hemm ħtieġa urġenti għal mekkaniżmi li jiżguraw li każijiet ta' tassazzjoni doppja jiġu solvuti aktar malajr u b'mod aktar deċiżiv meta dawn iseħħu bejn l-Istati Membri. Il-KESE jagħraf li l-eliminazzjoni tat-tassazzjoni doppja waħedha mhijiex biżżejjed biex toħloq kundizzjonijiet ekwi fil-qasam tat-tassazzjoni. Huwa jemmen li l-UE teħtieġ qafas komuni pożittiv orjentat lejn il-futur għat-tassazzjoni korporattiva. Il-KESE jilqa' b'sodisfazzjon kbir il-fatt li f'ċirkostanzi fejn l-Istati Membri ma jibdewx il-proċedura ta' arbitraġġ b'mod awtomatiku, il-kontribwent jista' jitlob lill-qorti nazzjonali tiegħu biex tieħu l-passi meħtieġa biex twaqqaf kumitat ta' arbitraġġ biex jieħu deċiżjoni finali u vinkolanti dwar il-każ fi żmien fiss. Il-KESE jappoġġja l-inizjattiva tal-Kummissjoni sabiex testendi l-monitoraġġ tagħha tal-prestazzjoni tal-pajjiżi fil-każijiet kollha tat-tilwim dwar it-tassazzjoni doppja f'sitwazzjonijiet transkonfinali fuq bażi annwali, sabiex jiġi vvalutat jekk ikunux intlaħqu l-għanijiet tad-direttiva. Il-Kumitat jilqa' wkoll b'sodisfazzjon il-flessibbiltà pprovduta lill-Istati Membri biex jiftiehmu b'mod bilaterali fuq bażi ta' każ b'każ dwar mekkaniżmi alternattivi għas-soluzzjoni tat-tilwim. Dan jiffaċilita soluzzjonijiet f'sitwazzjonijiet multilaterali fejn it-tilwima inkwistjoni jkollha tiġi solvuta mhux biss fil-livell tal-UE iżda wkoll b'rabta ma' pajjiżi terzi permezz ta' trattati bilaterali. Il-KESE japprova d-dispożizzjoni li l-awtoritajiet kompetenti jistgħu jippubblikaw id-deċiżjoni finali, soġġett għall-kunsens ta' kull wieħed mill-kontribwenti kkonċernati. Il-Kumitat jixtieq jenfasizza l-urġenza tal-implimentazzjoni ta' din il-proposta. In-numru ta' każijiet ta' tassazzjoni doppja jew multipla qiegħed jiżdied fid-daqs u l-grad. M'hemmx lok għal dewmien. Waħda mill-problemi ewlenin li n-negozji li joperaw bejn il-fruntieri qed jaffaċċjaw bħalissa hija t-tassazzjoni doppja. Diġà hemm fis-seħħ mekkaniżmi li jittrattaw is-soluzzjoni tat-tilwim dwar it-tassazzjoni doppja. Dawn huma l-Proċeduri ta' Ftehim Reċiproku li huma previsti fil-Konvenzjonijiet kontra t-Taxxa Doppja (DTCs) konklużi mill-Istati Membri kif ukoll fil-Konvenzjoni ta' Arbitraġġ tal-Unjoni dwar l-eliminazzjoni tat-taxxa doppja inkonnessjoni mal-aġġustament tal-qligħ ta' intrapriżi assoċjati. Għalkemm il-mekkaniżmi eżistenti jaħdmu tajjeb f'ħafna każijiet, hemm bżonn li dawn jaħdmu aħjar fir-rigward tal-aċċess tal-kontribwenti għal dawn il-mekkaniżmi, il-kopertura, il-puntwalità u l-konklużività. Barra minn hekk, il-metodi tradizzjonali ta' soluzzjoni tat-tilwim ma għadhomx jgħoddu kompletament meta wieħed iqis il-kumplessità u r-riskji tal-ambjent tat-taxxa globali attwali. Id-direttiva proposta tiffoka fuq in-negozju u l-kumpaniji, il-partijiet ikkonċernati ewlenin affettwati minn sitwazzjonijiet ta' tassazzjoni doppja. Din tibni fuq il-Konvenzjoni ta' Arbitraġġ tal-Unjoni eżistenti, li diġà tipprevedi mekkaniżmu obbligatorju u vinkolanti ta' arbitraġġ, iżda twessa' l-kamp ta' applikazzjoni tagħha għal oqsma li attwalment mhumiex koperti u żżid blokok immirati ta' infurzar sabiex tindirizza n-nuqqasijiet ewlenin identifikati fir-rigward tal-infurzar u tal-effettività ta' dan il-mekkaniżmu. Bħala riżultat ta' dan, it-tilwim kollu dwar it-tassazzjoni doppja li jinvolvi tranżazzjonijiet transkonfinali fl-UE u li jħalli impatt fuq il-profitti tan-negozju jagħmel parti mill-kamp ta' applikazzjoni tal-proposta. Il-proposta żżid obbligu espliċitu ta' riżultat għall-Istati Membri kif ukoll limitu ta' żmien definit b'mod ċar. Jiġu esklużi s-sitwazzjonijiet li jikkaratterizzaw nontassazzjoni doppja jew każijiet ta' frodi, inadempjenza volontarja jew negliġenza gravi. Id-direttiva tippermetti Proċedura ta' Ftehim Reċiproku, mibdija mill-ilment tal-kontribwent, li biha l-Istati Membri għandhom jikkooperaw b'mod liberu u jilħqu ftehim fi żmien sentejn. Il-fażi inizjali tal-MAP hija kkomplementata minn proċedura ta' arbitraġġ li tipprevedi s-soluzzjoni tat-tilwim permezz ta' arbitraġġ fi żmien ħmistax-il xahar f'każ li l-Istati Membri jonqsu milli jilħqu ftehim matul il-fażi bonarja inizjali. Din il-proċedura ta' arbitraġġ hija obbligatorja u tibda awtomatikament. Din tintemm bil-ħruġ ta' deċiżjoni vinkolanti u obbligatorja finali mill-awtoritajiet kompetenti tal-Istati Membri involuti. Iż-żieda fit-trasparenza hija waħda mill-għanijiet tad-direttiva proposta. L-awtoritajiet kompetenti jistgħu jippubblikaw id-deċiżjoni ta' arbitraġġ finali u aktar informazzjoni dettaljata, soġġett għal qbil mill-kontribwent. F'każ li l-kontribwent ma jagħtix il-kunsens tiegħu, l-awtoritajiet kompetenti għandhom jippubblikaw sommarju tad-deċiżjoni. Il-KESE jilqa' b'sodisfazzjon il-proposta tal-Kummissjoni għal Direttiva tal-Kunsill, bħala parti mill-Pakkett tat-Taxxa Korporattiva, biex jittejbu l-mekkaniżmi għas-soluzzjoni tat-tilwim dwar it-tassazzjoni doppja fl-UE. Hemm ħtieġa urġenti għal mekkaniżmi li jiżguraw li każijiet ta' tassazzjoni doppja jiġu solvuti aktar malajr u b'mod aktar deċiżiv meta dawn iseħħu bejn l-Istati Membri. Il-KESE jaqbel mad-dikjarazzjoni tal-Kummissjoni li l-Ewropa teħtieġ sistema tat-taxxa li tkun adattata għas-suq intern tagħha u li tappoġġja t-tkabbir ekonomiku u l-kompetittività, tattira l-investiment, tgħin biex jinħolqu l-impjiegi, trawwem l-innovazzjoni u tappoġġja l-mudell soċjali Ewropew. Jeħtieġ li t-tassazzjoni tipprovdi dħul stabbli għall-investiment pubbliku u politiki li jiffavorixxu t-tkabbir. Din għandha tiżgura li n-negozji kollha jgawdu minn kundizzjonijiet ekwi, ċertezza legali u ostakli minimi meta joperaw b'mod transkonfinali. Il-KESE jaqbel mat-tħassib tal-Kummissjoni li nuqqas ta' qbil bejn l-Istati Membri dwar min għandu d-dritt li jintaxxa ċerti profitti spiss iwassal biex il-kumpaniji jiġu ntaxxati darbtejn jew aktar fuq l-istess dħul. L-aktar ċifri reċenti mill-Kummissjoni jindikaw li hemm madwar 900 tilwima għaddejja dwar it-tassazzjoni doppja fl-UE, b'EUR 10,5 biljun involuti. Il-Kumitat jilqa' b'sodisfazzjon il-ħidma tal-Kummissjoni biex tiżgura li l-kumpaniji kollha li joperaw fl-UE jħallsu t-taxxi tagħhom fejn jiġu ġġenerati l-qligħ u l-valur, iżda dawn ma għandhomx ikunu soġġetti għal tassazzjoni doppja jew multipla tal-istess qligħ. Dan il-prinċipju huwa essenzjali għal tassazzjoni ġusta u effettiva. Il-KESE jaqbel mal-Kummissjoni li wieħed mill-akbar ostakli tat-taxxa għas-Suq Uniku huwa t-tassazzjoni doppja. Il-KESE jilqa' b'sodisfazzjon kbir l-inizjattiva mill-Kummissjoni li tindirizza t-tassazzjoni doppja b'mod ikkoordinat fl-UE. Huwa jaqbel mal-Kummissjoni li biex tingħata spinta lill-impjiegi, it-tkabbir u l-investiment, jeħtieġ li jinħoloq ambjent tat-taxxa favorevoli għan-negozju, billi jitnaqqsu l-ispejjeż tal-konformità u l-piżijiet amministrattivi, u billi tiġi żgurata ċ-ċertezza tat-taxxa. L-importanza taċ-ċertezza tat-taxxa fil-promozzjoni tal-investiment u t-tkabbir dan l-aħħar kienet rikonoxxuta mill-mexxejja tal-G20 u saret il-fokus globali ġdid. L-Istati Membri jeħtieġ li jsibu bilanċ bejn l-implimentazzjoni tar-riformi neċessarji u l-provvediment ta' ambjent tat-taxxa stabbli, ċar u prevedibbli għan-negozji. Il-KESE jagħraf li l-eliminazzjoni tat-tassazzjoni doppja waħedha mhijiex biżżejjed biex toħloq kundizzjonijiet ekwi fil-qasam tat-tassazzjoni. Huwa jemmen li l-UE teħtieġ qafas komuni pożittiv orjentat lejn il-futur għat-tassazzjoni korporattiva. Dan huwa l-ħsieb wara l-proposta tal-Kummissjoni li tniedi mill-ġdid il-Bażi Komuni Konsolidata għat-Taxxa Korporattiva (CCCTB). Il-KESE jagħraf li ħafna mill-Istati Membri għandhom trattati tat-taxxa bilaterali ma' xulxin biex jingħata ħelsien mit-tassazzjoni doppja u li hemm proċeduri sabiex jiġi solvut it-tilwim. Madankollu, dawn il-proċeduri huma twal, għaljin u mhux dejjem jirriżultaw fi ftehim. Il-Konvenzjoni ta' Arbitraġġ tal-Unjoni ttaffi xi ftit. Madankollu, il-kamp ta' applikazzjoni tagħha huwa limitat għal tilwim dwar l-ipprezzar ta' trasferiment u ma hemm l-ebda rikors biex tiġi revokata l-interpretazzjoni tar-regoli. Il-KESE bi pjaċir jinnota li d-direttiva proposta żżid stadji ta' infurzar immirat sabiex tindirizza n-nuqqasijiet ewlenin identifikati fil-Konvenzjoni ta' Arbitraġġ tal-Unjoni, jiġifieri sitwazzjonijiet ta' ċaħda għall-aċċess, kemm impliċita kif ukoll espliċita, kif ukoll proċeduri mtawlin u blukkati. Il-KESE jilqa' wkoll b'sodisfazzjon il-fatt li firxa aktar wiesgħa ta' każijiet se jkunu jistgħu jibbenefikaw minn mekkaniżmu, li jipprevedi soluzzjoni obbligatorja u vinkolanti ta' tilwim. Dan it-titjib fil-Mekkaniżmi għas-Soluzzjoni tat-Tilwim se jiffranka ammont konsiderevoli ta' żmien, flus u riżorsi kemm lin-negozji kif ukoll lill-amministrazzjonijiet u se jsaħħaħ iċ-ċertezza tat-taxxa għall-kumpaniji fl-UE. Il-KESE jilqa b'sodisfazzjon kbir il-fatt li f'ċirkostanzi fejn l-Istati Membri ma jibdewx il-proċedura ta' arbitraġġ b'mod awtomatiku, il-kontribwent jista' jitlob lill-qorti nazzjonali tiegħu biex tieħu l-passi meħtieġa biex twaqqaf kumitat ta' arbitraġġ biex jieħu deċiżjoni finali u vinkolanti dwar il-każ fi żmien fiss. Dan se jgħin biex tiġi evitata l-inċertezza għan-negozji involuti u jibni fuq mekkaniżmi u prattiki tajbin li huma diġà applikati fl-Istati Membri kollha għal tilwim transkonfinali f'oqsma oħra għajr it-tassazzjoni. Madankollu, il-KESE jixtieq jenfasizza l-ħtieġa li l-Istati Membri jiżguraw li t-tul ta' dawn il-proċedimenti tal-qorti jkun qasir sabiex jiġi evitat dewmien sinifikanti biex jiġi solvut it-tilwim. Il-KESE jappoġġja l-inizjattiva tal-Kummissjoni sabiex jiġi estiż il-monitoraġġ tagħha tal-prestazzjoni tal-pajjiżi fil-każijiet kollha tat-tilwim dwar it-tassazzjoni doppja f'sitwazzjonijiet transkonfinali fuq bażi annwali, sabiex jiġi vvalutat jekk ikunux intlaħqu l-objettivi tad-direttiva. L-analiżi eżistenti turi li hemm każijiet li ma jitħallewx jidħlu fil-mekkaniżmi eżistenti, li mhumiex koperti mill-kamp ta' applikazzjoni tal-Konvenzjoni ta' Arbitraġġ tal-Unjoni jew mid-DTCs, li jeħlu mingħajr ma l-kontribwent jiġi infurmat dwar ir-raġunijiet jew li ma jiġux solvuti. F'dan l-istadju, il-KESE jqis li l-prestazzjoni fil-livell tal-Istati Membri mhijiex sodisfaċenti u jitlob li jkun hemm skrutinju mill-qrib mill-Kummissjoni dwar il-funzjonament tad-direttiva meta din tiġi implimentata u pubblikazzjoni tal-analiżi u r-riżultati tagħha. Il-KESE jaqbel li l-eliminazzjoni tat-tassazzjoni doppja għandha tinkiseb permezz ta' proċedura li fiha, bħala l-ewwel pass, il-każ jitressaq quddiem l-awtoritajiet tat-taxxa tal-Istati Membri kkonċernati bil-għan li t-tilwima tiġi solvuta bl-użu tal-Proċedura ta' Ftehim Reċiproku. Jekk ma jintlaħaqx ftehim f'perjodu ta' żmien speċifiku, il-każ għandu jitressaq quddiem Kummissjoni Konsultattiva jew Kummissjoni għas-Soluzzjoni Alternattiva tat-Tilwim, magħmula kemm minn rappreżentanti tal-awtoritajiet tat-taxxa kkonċernati kif ukoll minn persuni indipendenti ta' reputazzjoni. L-awtoritajiet tat-taxxa għandhom jieħdu deċiżjoni vinkolanti finali b'referenza għall-opinjoni tal-Kummissjoni Konsultattiva jew tal-Kummissjoni għas-Soluzzjoni Alternattiva tat-Tilwim. Il-KESE jagħraf li jeħtieġ li fl-UE jiġi stabbilit standard minimu effettiv għall-mekkaniżmi għas-soluzzjoni tat-tilwim biex jindirizza b'mod komprensiv u b'dettalji suffiċjenti l-passi proċedurali meħtieġa biex tiġi żgurata applikazzjoni omoġenja u effettiva. Il-Kumitat jilqa' wkoll b'sodisfazzjon il-flessibbiltà pprovduta lill-Istati Membri biex jiftiehmu b'mod bilaterali fuq bażi ta' każ b'każ dwar mekkaniżmi alternattivi għas-soluzzjoni tat-tilwim. Dan jiffaċilita soluzzjonijiet f'sitwazzjonijiet multilaterali fejn it-tilwima inkwistjoni għandha tiġi solvuta mhux biss fil-livell tal-UE iżda wkoll b'rabta ma' pajjiżi terzi permezz ta' trattati bilaterali. Il-KESE japprova d-dispożizzjoni li l-awtoritajiet kompetenti jistgħu jippubblikaw id-deċiżjoni finali, soġġett għall-kunsens ta' kull wieħed mill-kontribwenti kkonċernati. Il-Kumitat jixtieq jenfasizza l-urġenza tal-implimentazzjoni ta' din il-proposta. In-numru ta' każijiet ta' tassazzjoni doppja jew multipla qiegħed jiżdied fid-daqs u l-grad. M'hemmx lok għal dewmien. Brussell, it-22 ta' Frar 2017. Il-KESE japprezza l-isforzi tal-Kummissjoni Ewropea biex tapplika politika ekonomika li tiffoka fuq l-appoġġ għal tkabbir b'saħħtu, sostenibbli, ibbilanċjat u inklużiv fiż-żona tal-euro kif ukoll taħlita bilanċjata ta' strumenti monetarji, fiskali u strutturali sabiex dan ikun jista' jintlaħaq, inkluża pożizzjoni fiskali pożittiva. Għalhekk, il-KESE jilqa' bi pjaċir r-rakkomandazzjoni tal-Kummissjoni Ewropea għal pożizzjoni fiskali pożittiva għaż-żona tal-euro li tirrispetta wkoll l-għanijiet ta' sostenibbiltà fiskali fit-tul. Il-KESE jixtieq iħeġġeġ lill-Kummissjoni Ewropea biex tieħu vantaġġ sħiħ mir-rwol tagħha bħala gwardjan tat-Trattati tal-UE, bl-impenn tagħhom, fost affarijiet oħra, li jtejbu l-benesseri, il-progress soċjali u l-ġustizzja soċjali minn naħa, u l-prosperità u l-kompetittività ekonomika min-naħa l-oħra, kif ukoll is-setgħat tagħha li żdiedu reċentement fl-interpretazzjoni flessibbli tar-regoli fiskali sabiex ikunu permessi żidiet sinifikanti fl-investiment pubbliku li, taħt kundizzjonijiet speċifiċi, ma għandhomx jitqiesu fil-kalkolu tal-miri tad-defiċit tal-Patt ta' Stabbiltà u Tkabbir (PST). Il-KESE jilqa' bi pjaċir l-enfasi dwar iż-żieda fl-investiment u dwar żvilupp fuq il-Pjan ta' Investiment eżistenti. Dan għandu jiġi ffinanzjat b'mod adatt sabiex iwassal għal żieda sinifikanti fis-self tal-BEI meta mqabbel mas-snin reċenti. L-istrutturi ta' governanza għandhom jiżguraw li l-fondi jkunu diretti b'mod adegwat lejn pajjiżi li fihom l-investiment naqas b'mod partikolarment qawwi. Dawn il-miżuri jridu jiġu kkombinati ma' riformi strutturali adegwati li jippromovu t-tkabbir, l-impjieg u l-koeżjoni soċjali. Il-KESE jilqa' bi pjaċir it-talba tal-Kummissjoni Ewropea biex isir aġġustament simmetriku tad-defiċits fil-kontijiet kurrenti fi ħdan iż-żona tal-euro. Dan għandu jiġi kondiviż kemm mill-Istati Membri b'defiċits kif ukoll dawk b'eċċessi. L-Istati Membri għandhom jiddeċiedu kif se jagħmlu dawn l-aġġustamenti, f'konformità mal-orjentazzjoni ġenerali komuni. Għandha ssir enfasi fuq ir-riformi strutturali li jistgħu jistimolaw id-domanda u t-tkabbir anke fuq perjodu ta' żmien qasir, filwaqt li jiġu evitati dawk li x'aktarx jipperikolaw it-tkabbir billi jżidu l-inċertezzi tal-impjieg u tad-dħul. Ir-riformi strutturali adottati għandu jkollhom il-potenzjal li jwasslu għal titjib tanġibbli fil-kundizzjonijiet tan-negozju, inaqqsu l-ostakli għall-investiment u jikkontribwixxu għall-ikkompletar tas-suq uniku tal-UE fl-aspetti kollha tiegħu. It-tkabbir tal-produttività għandu jkun għan prijoritarju tar-riformi strutturali. Dawn għandhom jiżguraw il-kondiviżjoni ġusta ta' kwalunkwe qligħ mill-produttività sabiex tiġi żgurata domanda aktar b'saħħitha u titjib min-naħa tal-provvista. L-irkupru u ż-żieda fit-tkabbir fil-produttività u l-PDG għandhom jitqiesu bħala l-mezz ewlieni biex jerġgħu jissaħħu l-ekonomiji li jsofru mill-ogħla livelli ta' dejn. Ir-riformi li jappoġġjaw il-ħolqien ta' impjiegi ta' kwalità għolja (jiġifieri stabbli, imħallsa b'mod ġust) għandhom jingħataw prijorità. Il-KESE jenfasizza li t-tisħiħ u l-promozzjoni tad-djalogi soċjali u tas-soċjetà ċivili kemm fil-livell nazzjonali kif ukoll f'dak taż-żona tal-euro huma ta' importanza kbira sabiex ikun hemm qbil u jiġu implimentati b'suċċess il-politiki meħtieġa għall-irkurpu u għas-sostenibbiltà ekonomika fit-tul. Miżuri effettivi kontra l-ħasil tal-flus, l-offiżi tat-taxxa, l-użu ta' rifuġji fiskali u kompetizzjoni tat-taxxa inġusta bejn l-Istati Membri se jgħinu wkoll biex jintlaħqu l-għanijiet tal-PST. Il-KESE jappoġġja l-ħolqien ta' Skema Ewropea ta' Assigurazzjoni tad-Depożiti u jitlob li tinħoloq garanzija ta' kontinġenza komuni sabiex jitħaffef il-Fond Uniku ta' Riżoluzzjoni tal-unjoni bankarja. Għandhom jittieħdu passi deċiżivi sabiex tissolva l-problema ta' self improduttiv, filwaqt li fl-istess ħin jiġu protetti d-drittijiet tal-konsumatur u jiġu rispettati l-prinċipji rilevanti tal-Pilastru Ewropew tad-Drittijiet Soċjali. Il-KESE jappoġġja l-inizjattivi għall-ikkompletar tal-Unjoni Ekonomika u Monetarja, inkluż Pilastru Ewropew tad-Drittijiet Soċjali, aktar flessibbiltà fiskali u kapaċità fiskali għaż-żona tal-euro, b'mod partikolari billi jiġi promoss l-istabbiliment ta' Teżor tal-Euro, li finalment għandu joħroġ bonds komuni, taħt kontroll demokratiku u politiku b'saħħtu. Il-KESE jitlob li jkun hemm aktar titjib tas-Semestru Ewropew li jkun fih rwol ta' koordinazzjoni msaħħaħ tal-Kummissjoni Ewropea kif ukoll impenn ċar tal-Istati Membri biex jimplimentaw il-politiki li jaqblu dwarhom fil-livell tal-Kunsill, u b'hekk tiġi evitata l-inċertezza u jinħoloq ambjent ta' investiment favorevoli. Wara r-Rapport tal-Ħames Presidenti, hemm impenn taħt is-Semestru Ewropew biex tissaħħaħ l-integrazzjoni bejn iż-żona tal-euro u l-livelli nazzjonali. Bħal fl-2016, l-Istħarriġ Annwali dwar it-Tkabbir 2017 huwa akkumpanjat minn rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. L-għan huwa li tingħata opportunità għal diskussjoni bikrija u ffukata dwar iż-żona tal-euro kollha kemm hi, qabel isiru d-diskussjonijiet speċifiċi għall-pajjiżi, sabiex b'hekk l-isfidi komuni jkunu riflessi b'mod sħiħ fl-azzjonijiet speċifiċi għall-pajjiżi. Għas-Semestru Ewropew 2017, il-Kummissjoni ppreżentat il-ħames rakkomandazzjonijiet li ġejjin dwar il-politika ekonomika taż-żona tal-euro: Jiġu segwiti l-politiki li jappoġġjaw it-tkabbir u l-konverġenza u jitneħħew l-ostakli għall-investiment u l-ħolqien tal-impjiegi. Il-pajjiżi b'defiċits fil-kontijiet kurrenti jew dejn barrani għoli għandhom ifittxu li jżidu l-produttività, filwaqt li l-pajjiżi b'eċċessi fil-kontijiet kurrenti għandhom iżidu d-domanda u l-investiment domestiku; Tinkiseb pożizzjoni fiskali pożittiva ġenerali li tappoġġja r-riformi u ssaħħaħ l-irkupru. Jiġu kkombinati sforzi nazzjonali differenzjati sabiex tiġi żgurata kemm sostenibbiltà fiskali fit-tul kif ukoll stabbilizzazzjoni makroekonomika. Tittejjeb il-kompożizzjoni tal-finanzi pubbliċi; Jiġu implimentati riformi li jippromovu l-ħolqien tal-impjiegi, il-ġustizzja u l-konverġenza soċjali, u t-taxxi jiġu orjentati lil hinn mill-impjiegi, b'mod partikolari għal impjiegi bi dħul baxx; Jintlaħaq qbil dwar Skema Ewropea ta' Assigurazzjoni tad-Depożiti (EDIS) u tibda l-ħidma dwar il-garanzija ta' kontinġenza komuni għall-Fond Uniku ta' Riżoluzzjoni. Jiġu indirizzati r-riskji għall-vijabbiltà tas-settur bankarju u jiġi promoss diżingranaġġ tad-dejn privat għoli f'mod ordnat; Jiġi aċċellerat l-ikkompletar tal-Unjoni Ekonomika u Monetarja tal-Ewropa, inkluż billi jiġu implimentati l-azzjonijiet li jkun baqa' taħt l-istadju 1 tar-Rapport tal-Ħames Presidenti. Karatteristika ġdida tas-Semestru Ewropew 2017 hija l-Komunikazzjoni "Lejn pożizzjoni fiskali pożittiva għaż-żona tal-euro". F'dan id-dokument il-Kummissjoni tenfasizza l-ħtieġa ta' pożizzjoni fiskali pożittiva, filwaqt li tara wkoll tieqa ta' opportunità sabiex din tkun tista' tinkiseb. Sabiex tinkiseb pożizzjoni fiskali bħal din, iż-żona tal-euro għandha tadotta approċċ aktar kollettiv li jqis id-differenzi fis-sitwazzjonijiet fil-pajjiżi. Il-Kummissjoni tirrakkomanda espansjoni fiskali sa 0,5 % tal-PDG fl-2017 għaż-żona tal-euro kollha kemm hi, wara li stabbiliet faxxa bejn 0,3 % u 0,8 % sabiex tippermetti divrenzjar fost il-pajjiżi b'riskji differenti f'termini tal-istabbiltà makroekonomika u s-sostenibbiltà fiskali tagħhom. Il-KESE jqis b'mod pożittiv it-talba tal-Kummissjoni Ewropea fir-rigward ta' pożizzjoni fiskali pożittiva fiż-żona tal-euro. Madankollu, il-KESE huwa mħasseb ukoll dwar il-fatt li jekk tiġi limitata l-espansjoni fiskali għaż-żewġ jew it-tliet Stati Membri li attwalment għandhom spazju fiskali skont ir-regoli fiskali tal-UE, x'aktarx li ma tinkisibx il-pożizzjoni fiskali ġenerali li hija proposta. It-tisħiħ tat-tkabbir ekonomiku taż-żona tal-euro u tal-UE huwa essenzjali f'mument ta' kriżi politika u inċertezzi, imħeġġa mill-Brexit u mill-politiki tal-gvern il-ġdid tal-Istati Uniti, b'mod partikolari l-politiki kummerċjali protezzjonisti. L-espansjoni tal-baġit u żieda akbar fl-investimenti pubbliċi u privati għandhom iħeġġu d-domanda domestika, fattur kruċjali għal tkabbir sod. Għal dan ser jikkontribwixxu wkoll ir-riformi strutturali li għandhom bħala għan iż-żieda fil-produttività, it-titjib tal-kundizzjonijiet għall-iżvilupp tal-attivitajiet intraprenditorjali u t-tneħħija tal-ostakli għall-investiment. Il-KESE jinnota li pożizzjoni fiskali pożittiva għaż-żona tal-euro kollha kemm hi, għandha titqies bħala strument għal perjodu ta' żmien qasir jew medju li għandu jkun kompatibbli mas-sostenibbiltà fiskali fit-tul. Fis-sitwazzjoni attwali, id-defiċit tal-PDG u l-miri tad-dejn għandhom jiġu applikati b'mod flessibbli, filwaqt li jitqiesu l-miri u l-għanijiet tal-UE b'mod ġenerali u tal-UEM u l-Patt ta' Stabbiltà u Tkabbir, kif imsemmi fl-Artikoli 119 u 120 tat-TFUE. Il-KESE jistieden lill-Kummissjoni Ewropea taqdi r-rwol tagħha bħala l-gwardjan tat-Trattati tal-UE, b'mod partikolari l-Artikolu 3 tat-TUE li jistabbilixxi l-għanijiet li jkun hemm titjib fil-benesseri, il-koeżjoni u l-ġustizzja soċjali, u jagħraf li l-limiti numeriċi speċifiċi imposti mill-PST u l-implimentazzjoni riġida tiegħu la huma adatti u lanqas meħtieġa fiċ-ċirkostanzi attwali ta' staġnar u r-rati tal-imgħax storikament baxxi, konklużjoni li hija kondiviża, fost oħrajn, mal-OECD. It-titjib fil-benesseri, il-koeżjoni u l-ġustizzja soċjali huwa kompatibbli għal kollox mat-tkabbir ekonomiku u tal-produttività. Il-KESE iwissi li f'każ li l-politiki ekonomiċi ma jitmexxewx bl-għan li jippromovu l-objettivi ġenerali tal-UE u tal-UEM, inkluż fil-White Paper li jmiss dwar il-Futur tal-Ewropa, dan jista' ma jrażżanx il-firxa ta' sentiment kontra l-UE u kontra l-UEM. Dan jista' jkun partikolarment problematiku minħabba l-isfidi attwali li jirriżultaw, fost affarijiet oħra, mill-iżviluppi ġeopolitiċi fil-viċinat tal-UE, mill-mewġiet tar-refuġjati u tal-migranti, u mit-tibdil fil-klima. Hija biss Ewropa magħquda u ekonomikament b'saħħitha b'appoġġ popolari b'saħħtu li jista' jirnexxielha ddawwar tali sfidi f'opportunitajiet. L-istituzzjonijiet Ewropej, f'kollaborazzjoni mas-soċjetà ċivili impenjata għall-proġett Ewropew, għandhom jistinkaw sabiex, permezz ta' mezzi tekniċi adatti, jittrażmettu lill-Ewropej kollha l-affarijiet pożittivi kollha li l-UE hija mistennija tagħmel għalihom fl-oqsma tal-politiki u tal-ekonomija. Strument li jista' jikkontribwixxi għall-irkupru tat-tkabbir u t-tnaqqis tad-diverġenzi għandu jkun il-Pjan ta' Investiment għall-Ewropa. S'issa, il-livell ta' finanzjament kien ifisser li seta' jżomm biss livelli ta' krediti tal-passat mill-BEI b'tendenza qawwija lejn investiment f'pajjiżi li jinsabu fl-inqas diffikultà. Dan għandu jiġi indirizzat b'urġenza, billi tiġi żgurata biżżejjed flessibbiltà fil-Patt ta' Stabbiltà u Tkabbir b'rabta mal-investiment pubbliku neċessarju sabiex b'hekk il-livelli ta' investiment fit-tranżizzjoni tal-enerġija, l-edukazzjoni u l-ħiliet, l-infrastruttura u l-proġetti ffinanzjati mill-FEIS jiżdiedu b'mod deċiżiv fiż-żona tal-euro kollha, filwaqt li jiġi mħeġġeġ l-investiment fi proġetti innovattivi tas-settur privat. Il-politika fiskali, b'tassazzjoni progressiva, hija element ewlieni fil-promozzjoni tal-ġustizzja soċjali. F'dan il-kuntest, sistema ottimali, moderna u li tistimola t-tkabbir hija ta' importanza fundamentali. It-tnaqqis fit-tassazzjoni fuq l-aktar dħul baxx jista' jikkontribwixxi għall-istabbiltà makroekonomika kif ukoll jaġixxi bħala inċentiv akbar għall-impjieg bi ħlas. Madankollu, kwalunkwe tnaqqis fit-taxxa għandu jkun akkumpanjat minn sorsi tat-taxxa alternattivi sabiex ikun żgurat li jiġu evitati d-defiċits tal-baġit. Il-KESE jilqa' bi pjaċir l-istedina tal-Kummissjoni Ewropea lill-Istati Membri b'defiċits fil-kontijiet kurrenti u dejn barrani għoli biex jiffukaw fuq it-titjib tat-tkabbir tal-produttività. F'dan il-kuntest, jinnota li ridistribuzzjoni ġusta tad-dħul u l-ġid li jirriżultaw miż-żieda fil-produttività għandha żżid l-ugwaljanza u tħalli impatt pożittiv fuq id-domanda domestika u aggregata fiż-żona tal-euro. Huwa importanti li tiġi stimolata d-domanda domestika bħala kundizzjoni meħtieġa biex jiġi appoġġjat it-tkabbir u biex tingħeleb il-kriżi. Il-KESE jemmen li fir-riformi strutturali għandha tingħata prijorità lil dawk ir-riformi li jsaħħu t-tkabbir tal-produttività iżda wkoll li jsaħħu s-sigurtà tal-impjieg u s-sistema tal-protezzjoni soċjali fi ħdan il-qafas ta' kundizzjonijiet tan-negozju adatti. L-ebda pajjiż taż-żona tal-euro ma jista' jikkompeti fid-dinja moderna abbażi ta' pagi baxxi u impjieg okkażjonali. L-enfasi għandha tkun fuq riformi li jikkombinaw flessibbiltà negozjata mas-sigurtà sabiex jissaħħu, u jinħolqu inċentivi għat-tisħiħ tal-ħiliet u tal-innovazzjoni. Ir-riformi tas-suq tax-xogħol għandhom jippromovu aktar stabbiltà tal-impjieg, li tgħin biex ittejjeb kemm in-naħa tal-provvista kif ukoll dik tad-domanda tal-ekonomija taż-żona tal-euro, anke fuq perjodu ta' żmien qasir. Il-KESE jiddispjaċih li matul il-kriżi, id-djalogi soċjali u tas-soċjetà ċivili ġew kompromessi, jekk mhux imwarrba kompletament fl-Istati Membri, b'mod partikolari dawk fejn kellu jingħata appoġġ finanzjarju, u dawk li għaddew minn riformi soċjali u tas-suq tax-xogħol fuq skala kbira. Xi indikaturi ewlenin li jirriflettu l-Pilastru Ewropew tad-Drittijiet Soċjali f'bilanċ bejn l-imsieħba soċjali għandhom jiġu rrakkomandati għal inklużjoni fil-paradigma tas-Semestru Ewropew. Il-KESE jinnota li, bħalissa, il-proċeduri għad-djalogu soċjali mhumiex garantiti fl-UE u f'ħafna Stati Membri, u b'hekk l-imsieħba soċjali ma jistgħux jieħdu sehem b'mod effettiv fil-proċess tas-Semestru Ewropew. Barra minn hekk, il-KESE jemmen li l-koordinazzjoni tal-politika ekonomika taħt is-Semestru Ewropew għandha tittejjeb u li r-rwol tal-Kummissjoni Ewropea fiha għandu jissaħħaħ. Sabiex isaħħu l-kredibbiltà fil-proċess, l-Istati Membri għandhom jonoraw l-impenji tagħhom li ħadu fil-laqgħat tal-Kunsill. Il-KESE jappoġġja l-inizjattivi tal-Kummissjoni Ewropea għall-ikkompletar tal-unjoni bankarja, jiġifieri billi tiġi stabbilita skema ta' assigurazzjoni tad-depożiti komuni u garanzija ta' kontinġenza komuni għall-Fond Uniku ta' Riżoluzzjoni. Dawn il-passi huma essenzjali sabiex jittaffa l-piż fuq il-baġits tal-gvern nazzjonali relatati biex jassiguraw il-ġid pubbliku ta' stabbiltà tas-sistema bankarja. Dawn huma aktar importanti fid-dawl tal-fatt li, għalissa, il-progress biex tintlaħaq unjoni politika mhuwiex fuq l-aġenda. Il-KESE jinnota wkoll li l-kwistjoni ta' self improduttiv tal-banek hija ta' importanza kbira għall-ikkompletar tal-politiki li għandhom l-għan li jniedu mill-ġdid it-tkabbir. Sabiex il-problema tiġi indirizzata għandhom jittieħdu passi minnufih, filwaqt li fl-istess ħin jitqiesu l-aspetti tal-protezzjoni tal-konsumatur. Il-frodi fiskali u l-evażjoni tat-taxxa qegħdin iwasslu għal tnaqqis sinifikanti fid-dħul pubbliku, li għandu impatt negattiv ħafna fuq l-ilħuq tal-għanijiet tal-PST u l-kapaċità li jiżdied l-investiment pubbliku. B'mod partikolari, ir-rifuġji fiskali huma essenzjali għall-operazzjonijiet ta' evażjoni tat-taxxa fuq skala kbira u r-reati relatati magħhom (eż. il-ħasil tal-flus). It-twaqqif tal-użu tar-rifuġji fiskali għandu jkun prijorità. Il-KESE jistieden lill-istituzzjonijiet kollha tal-UE u taż-żona tal-euro jadottaw u jimplimentaw direttivi għal dan il-għan mingħajr dewmien. Kompetizzjoni fiskali inġusta bejn l-Istati Membri tfixkel il-kapaċità ta' ġbir ta' taxxi ta' numru ta' Stati Membri u, għalhekk, il-kapaċita tagħhom li jilħqu l-għanijiet tal-PST. Il-KESE jemmen li l-awtoritajiet tal-UE, għandhom jieħdu passi raġonevoli u bilanċjati biex itemmu l-prattiki ta' kompetizzjoni fiskali inġusta, skont ir-rakkomandazzjonijiet mill-OECD u l-FMI. Filwaqt li jagħraf l-isforz enormi biex jissaħħaħ u jiġi żviluppat aktar l-euro kif hemm bżonn bħalissa u se jkun meħtieġ fil-futur qarib sabiex tingħata prosperità u stabbiltà fit-tul għaż-żona tal-euro, il-KESE jemmen li l-għanijiet li ġejjin, fost oħrajn, huma mixtieqa: Brussell, it-22 ta' Frar 2017. Il-KESE jilqa b'sodisfazzjon il-proposta tal-Kummissjoni li tiġi introdotta l-implimentazzjoni tal-Fond Ewropew għall-Iżvilupp Reġjonali (FEŻR), bl-integrazzjoni tar-riżorsi disponibbli fl-ambitu tal-Fond ta' Solidarjetà tal-Unjoni Ewropea (FSUE), għall-Istati Membri u r-reġjuni milquta minn diżastri naturali gravi. Il-KESE jaqbel mal-introduzzjoni ta' assi prijoritarju separat għal interventi ta' rikostruzzjoni ffinanzjati mill-FEŻR fl-ambitu ta' programm operattiv, mingħajr il-bżonn ta' kofinanzjament nazzjonali, konformi mar-Regolament (KE) Nru 2012/2002 li jistabbilixxi l-Fond ta' Solidarjetà tal-Unjoni Ewropea. Il-KESE jaqbel mal-estensjoni tal-ammissibbiltà tal-ispejjeż għal interventi mid-data li jkun seħħ id-diżastru naturali, anke jekk din tkun qabel id-dħul fis-seħħ ta' din l-emenda tar-regolament. Il-KESE huwa favur il-proposta li Stat Membru jkun permess, jekk ikun inkluda diġà l-interventi tiegħu proprji f'talba għal pagament preċedenti lill-Kummissjoni, li jipproċedi bl-aġġustamenti neċessarji għat-talba għal pagament li jmiss. F'konformità ma' li ntqal diġà f'opinjonijiet preċedenti, il-KESE ma jistax ma japprezzax l-hawn fuq imsemmija punti tal-Kummissjoni mmirati biex jissemplikaw u jħaffu d-dinamika tal-għajnuna, b'tali mod li tkun tista' ssir reazzjoni iżjed immedjata, effikaċi u viżibbli għal diżastri naturali. Fl-istess waqt, il-KESE jqis li hemm bżonn li jiġi mniedi proċess ieħor ta' reviżjoni tal-Fond sabiex ikun jista' jiġi ppreċiżat aħjar l-ambitu tal-azzjoni tal-Fond li ma jeskludix diżastri minħabba t-tibdil fil-klima u atti terroristiċi, barra minn reviżjoni tal-limiti ta' aċċess li l-KESE jqis li huma għoljin wisq. Il-KESE huwa tal-fehma li l-Fond jirrappreżenta xhieda importanti tas-solidarjetà Ewropea u għandu jkun promoss fost iċ-ċittadini tal-Unjoni. Sfortunatament, l-Ewropa rat diversi diżastri naturali. Ħafna minnhom, sfortunatament, huma l-pajjiżi tal-Unjoni li sofrew minn xi tip ta' katastrofu gravi tul is-snin. Il-KESE jtenni dak li esprima preċedentement dwar il-funzjonament tal-Fond: li jiġi ċċarat definittivament l-ambitu tal-azjoni tal-Fond sabiex ma jinħolqux aspettattivi bla bażi u biex jiġi evitat li ma jintużax bħala komunikazzjoni politika; jiġi definit mill-ġdid il-limitu tal-impatt ekonomiku sabiex jiġi valutat huwex gravi biżżejjed avveniment ta' diżastu, sabiex il-Fond ikun ikaratterizzat mill-eċċezzjonalità; jitnaqqsu iżjed il-mekkaniżmi ta' funzjonament u l-perjodi ta' żmien ta' ħlas sabiex l-għajnuna mogħtija tkun effettiva immedjatament. Barra minn hekk, il-KESE huwa mħasseb dwar iż-żieda fl-għadd ta' diżastri naturali u mhux naturali, u jenfasizza l-ħtieġa li jissaħħu l-politiki ta' prevenzjoni. Il-KESE japprova l-introduzzjoni tal-Artikolu 120(8) tar-Regolament (UE) Nru 1303/2013 li jintroduċi assi prijoritarju separata b'rata ta' kofinanzjament sa 100 % mill-FEŻR, bil-kundizzjoni li l-interventi: jintgħażlu mill-awtoritajiet ta' ġestjoni bħala reazzjoni għal diżastri naturali gravi; ikunu mmirati għal rikostruzzjoni bħala rispons għad-diżastru naturali; ikunu ffinanzjati skont investiment ta' prijorità tal-FEŻR. Il-KESE japprovba d-deroga mill-Artikolu 65(9) tar-Regolament (UE) Nru 1303/2013, li tippermetti li tkun ammissibbli n-nefqa għal inteventi skont dan l-assi prijoritarju, mid-data meta jkun seħħ id-diżastru naturali. Il-KESE huwa tal-fehma li l-proposta għal Regolament trid tinqara flimkien mar-Regolament (KE) Nru 2012/2002 bil-modifiki suċċessevi tiegħu, u tintegrah u timmodifikah. Il-modifiki proposti jmorru fid-direzzjoni msemmija fl-opinjonijiet preċedenti tal-KESE, li jiġu mħaffa u semplifikati l-mekkaniżmi ta' funzjonament tal-Fond. Għad baqa' xi punti kritiċi li jridu jiġu indirizzati. Il-KESE għalhekk itenni li r-Regolament huwa provvediment partikolarment sinifikattiv għaliex jirrappreżenta prova ta' solidarjetà Ewropea. Fil-fatt jipprevedi l-prinċipju tas-sussidjarjetà fejn jiġi integrat mal-politiki tal-Istati Membri u jikkoordina ma' diversi politiki oħrajn tal-Unjoni Ewropea, fosthom programmi oħrajn relatati mal-Fondi Strutturali u dawk tal-Bank Ewropew tal-Investiment (BEI). Il-KESE huwa tal-fehma li għandu jiġi integrat ukoll mad-derogi tal-Patt ta' Stabbiltà previsti għal Stati Membri milquta minn katastrofi naturali u mhux naturali. Ir-regolament jipprevedi li jittratta katastrofi naturali gravi, u ma jiħux post l-Istati Membri fil-każ ta' katastrofi fejn il-ħsarat huma vvalutati għal somma li l-KESE jqis wisq għolja, u għaldaqstant li għandha tiġi riveduta. L-interventi eliġġibbli ma jipprevedux akkomdazzjoni, sakemm ma jkunx hemm emerġenza proviżorja tal-akkomodazzjoni. Fil-fatt f'każi bħal dawn huwa l-Istati li jrid jintervjeni jew l-assigurazzjoni. Fil-każ ta' bliet antiki, l-eżistenza tagħhom tistrieħ fuq attivitajiet ekonomiċi marbuta mat-turiżmu tat-tieni dar. Il-KESE jaħseb li għandha tiġi indirizzata d-dikotomija bejn djar u attivitajiet ekonomiċi. Barra minn hekk, ir-Regolament jipprevedi li mhemmx koerenza ma' miżuri oħra tal-UE maħsuba biex jegħlbu żvantaġġi territorjali maħluqa minn diżastri naturali jew mhux naturali. Fil-fatt, wieħed mill-ewwel rekwiżiti ta' eliġibbiltà għall-Fond huwa fil-livell ta' prevenzjoni tar-riskji minn diżastri naturali. Il-KESE jaħseb li l-enfasi fuq il-prevenzjoni min-naħa tal-istituzzjonijiet Ewropej u min-naħa tal-Istati Membri mhijiex biżżejjed. Brussell, it-22 ta' Frar 2017. Relatur ġenerali: Għall-KESE, jibqa' kruċjali li s-sistema bankarja tkun reżiljenti u b'kapitalizzazzjoni tajba bħala prerekwiżit u bażi sabiex tinżamm l-istabbiltà finanzjarja. Fl-istess ħin, fil-każ ta' kriżi bankarja, huwa essenzjali li fl-ewwel lok isir appell għall-kapital privat tal-azzjonisti u ta' kredituri bankarji privati oħra (l-hekk imsejħa "rikapitalizzazzjoni interna"), sabiex jiġi evitat l-bżonn li jsir appell għar-riżorsi pubbliċi jew tal-kontribwenti. Għandhom jiġu esklużi wkoll il-pagi u l-benefiċċji tal-pensjoni tal-impjegati. Il-KESE jilqa' l-fatt li l-proposta attwali qiegħda tiġi eskluża mill-pakkett imsemmi hawn fuq (ara punt 1.1) u hija ttrattata b'mod urġenti bħala kwistjoni ta' prijorità. Fil-fatt, l-iżvilupp reċenti li wassal lill-Istati Membri jilleġislaw individwalment f'dan il-qasam u abbażi tal-interpretazzjoni tagħhom stess, jista' jagħti lok għal diffikultajiet, pereżempju meta tiġi applikata l-iskema ta' "rikapitalizzazzjoni interna". Huwa xieraq li jkun hemm bidla u jiġi abbandunat l-approċċ individwali favur approċċ armonizzat fil-livell tal-UE, sabiex jiġi żgurat li jiġu applikati l-istess regoli tal-BRRD. Approċċ armonizzat ser jevita wkoll aktar distorsjonijiet bejn l-Istati Membri u kompetizzjoni mhux mixtieqa fis-suq. Għall-Kumitat, huwa importanti li jinħolqu kundizzjonijiet aktar ekwi bejn l-istituzzjonijiet u l-Istati Membri u jitnaqqsu r-riskji fis-settur finanzjarju. Il-Kumitat jilqa' b'sodisfazzjon il-fatt li l-proposta tikkontribwixxi għar-robustezza tal-mekkaniżmu ta' riżoluzzjoni u, fl-istess ħin, ittejjeb u tista' taċċellera l-applikabbiltà operattiva tiegħu. Il-banek għandhom rwol importanti ħafna x'jaqdu biex jiffinanzjaw l-ekonomija, u b'mod partikolari, il-familji u l-SMEs. Għalhekk, l-impatt negattiv potenzjali fuq l-ispejjeż tal-iffinanzjar tal-banek għandu jiġi minimizzat kemm jista' jkun. Fl-istess ħin, ir-regoli l-ġodda m'għandhomx biss jiffaċilitaw u jestendu kemm jista' jkun il-ħruġ tal-istrumenti ta' dejn mhux garantiti ikkonċernati, iżda għandhom ukoll joffru l-akbar ċarezza u ċertezza legali għall-partijiet interessati kollha, inklużi l-investituri. Huwa importanti li dawn isiru mingħajr preġudizzju għar-regoli dwar il-protezzjoni tal-konsumatur u li dawn ir-regoli jiġu applikati fil-prattika. L-approċċ propost fejn ir-regoli l-ġodda japplikaw biss għall-ħruġ futur tal-istrumenti tad-dejn ikkonċernati jidher bħala l-aktar għażla realistika u għalhekk jista' jiġi appoġġjat ukoll. Dan il-pakkett għandu l-għan li jittrasponi testi mfassla wara ħidma fil-Kumitat ta' Basel dwar is-Superviżjoni Bankarja u l-Bord għall-Istabbiltà Finanzjarja, waqt li jitqiesu r-riżultati tas-"sejħa għall-evidenza" organizzata mill-Kummissjoni, li kellha l-għan li tivvaluta kemm hi effettiva u effiċjenti l-leġislazzjoni bankarja attwali. B'mod ġenerali, dan il-pakkett ta' proposti huwa essenzjalment maħsub biex: tiżdied ir-reżiljenza tal-istituzzjonijiet finanzjarji tal-UE u titrawwem l-istabbiltà finanzjarja, titjieb il-kapaċità ta' self tal-banek sabiex tiġi appoġġjata l-ekonomija fl-Unjoni Ewropea, u jiġi promoss ir-rwol tal-banek sabiex jinkisbu swieq kapitali Ewropej aktar profondi u aktar likwidi, biex jiġi appoġġjat il-ħolqien ta' Unjoni tas-Swieq Kapitali. Fl-istess ħin, nistgħu ngħidu hawnhekk li qed issir ħidma sabiex il-"prinċipju tal-proporzjonalità" jiġi applikat b'mod aktar sofistikat u komprensiv għall-benefiċċju ta' banek żgħar u/jew mhux kumplessi. F'dan il-kuntest, il-proposta preżenti għandha l-għan li tistabbilixxi klassifikazzjoni nazzjonali armonizzata ta' strumenti ta' dejn mhux garantiti. Dan huwa importanti għar-riżoluzzjoni ta' bank fil-kuntest tad-Direttiva BRRD. F'każ ta' riżoluzzjoni bħal din, huwa importanti li t-telf jiġġarrab l-ewwel mill-kapital privat u mhux mill-kontribwenti jew mill-gvernijiet. Dan jinkiseb permezz ta' "rikapitalizzazzjoni interna", jiġifieri billi jiġi kkanċellat id-dejn jew jiġi konvertit f'kapital ta' riskju. Għal dan il-għan, il-banek kollha għandu jkollhom livell minimu ta' fondi proprji u obbligazzjonijiet eliġibbli, jew, fi kliem ieħor, rekwiżiti "MREL". Element ġdid huwa li ntlaħqu ftehimiet internazzjonali dwar rekwiżiti addizzjonali għall-banek dinjija ta' importanza sistemika (G-SIBs), sabiex tiġi indirizzata l-kwistjoni ta' "kbar wisq biex ifallu". Waħda mill-proposti l-oħra imsemmija hawn fuq tal-pakkett ta' miżuri tipprova tinkorpora preċiżament dan ir-rekwiżit, magħruf bħala "kapaċità totali ta' assorbiment tat-telf" (TLAC), fis-sistema eżistenti MREL għal dawn il-banek. Dan l-aġġustament qiegħed jitwettaq b'modi differenti fl-Istati Membri, li mhuwiex ideali u mhuwiex totalment mixtieq fid-dawl tal-għanijiet stabbiliti. Il-proposta attwali għandha l-għan li tirrimedja dan billi tistabbilixxi skema armonizzata (ara 2.4). B'mod ġenerali, il-pakkett ta' miżuri u din il-proposta għandhom jintlaqgħu. Dawn ikomplu jikkomplementaw u jirfinaw l-isforzi importanti ta' riforma li saru wara l-kriżi sabiex jissaħħaħ is-settur finanzjarju. Huma jikkontribwixxu wkoll sabiex ikompli jitnaqqas ir-riskju fl-istess settur. L-implimentazzjoni effettiva ta' dan l-approċċ għandha tapplika għall-banek kollha. F'dan ir-rigward, il-KESE huwa kuntent li qiegħda ssir ħidma wkoll għal regolamentazzjoni aktar b'saħħitha għall-banek dinjija ta' importanza sistemika (G-SIBs), f'konformità mal-ftehimiet li ntlaħħqu fil-livell tal-G20. Huwa pożittiv li din il-proposta tintegra r-regolamentazzjoni TLAC fir-rekwiżiti tal-MREL eżistenti, kif previst fil-BRRD. Dan mhux biss itejjeb l-applikazzjoni tar-regoli eżistenti, iżda fl-istess ħin jitfa' l-pedament għal sistema armonizzata għall-ikbar banek sinifikanti. Dan imbagħad ser ikollu impatt pożittiv fuq l-applikabbiltà operattiva tal-iskema. Minħabba r-rwol importanti ħafna li l-banek jaqdu fil-finanzjament tal-ekonomija, u b'mod partikolari tal-familji u l-SMEs, il-ħruġ ta' dan it-tip ta' strumenti għandu jsir taħt kondizzjonijiet tajbin u għandu jkun estiż kemm jista' jkun. Ir-regolamentazzjoni l-ġdida tgħin tipprovdi ċarezza u ċertezza legali għall-partijiet interessati kollha, inklużi l-investituri. Għandha tingħata wkoll attenzjoni għall-ispejjeż. Ir-regoli l-ġodda għandhom jiminizzaw l-impatt negattiv potenzjali fuq l-ispejjeż tal-iffinanzjar tal-banek. Hija ħaġa pożittiva ħafna li għadd ta' Stati Membri malajr bdew jagħmlu l-aġġustamenti għal-liġijiet nazzjonali dwar l-insolvenza, sabiex jitqiesu l-iżviluppi fil-livell Ewropew u internazzjonali (ara hawn fuq). Sfortunatament, dan sar b'modi differenti, u wassal għal differenzi sinifikanti bejn l-Istati Membri. Wassal ukoll għal għadd ta' effetti mhux mixtieqa, bħal pereżempju l-inċertezza għall-emittenti u l-investituri u t-trattament tagħhom fil-każ li tiġi applikata l-iskema tar-rikapitalizzazzjoni interna. Dan jista' wkoll ifixkel l-applikazzjoni tad-Direttiva BRRD għall-banek li joperaw f'iktar minn pajjiż wieħed. Għall-Kumitat, mhuwiex xieraq li jkun hemm trattament differenti ta' strumenti ta' dejn mhux iggarantiti, li barra minn hekk iwassal għal distorsjonijiet bejn l-istituzzjonijiet finanzjarji u l-Istati Membri u jirriżulta f'kompetizzjoni mhux mixtieqa fis-suq. Għalhekk hawnhekk hija mixtieqa azzjoni rapida u l-punt mhuwiex biss li l-Istati Membri jitwaqqfu milli jadottaw approċċi individwali, iżda b'mod aktar speċifiku, li jkun hemm progress lejn approċċ armonizzat. Dan mhux biss iwassal għal kundizzjonijiet aktar ekwi bejn l-istituzzjonijiet u l-Istati Membri iżda fl-istess ħin jikkontribwixxi b'mod effettiv għall-ksib tal-għanijiet fundamentali ta' stabbiltà finanzjarja akbar u tnaqqis tar-riskji fis-settur finanzjarju. Din l-iskema tapplika biss għall-ħruġ futur u mhux għall-istokk eżistenti. Fl-interess taċ-ċertezza legali u tal-effetti – possibbilment mhux intenzjonati – fuq is-swieq, l-emittenti u l-investituri, dan jidher li huwa approċċ aċċettabbli, għalkemm jista' jkun hemm ċerti konsegwenzi (temporanjament) għar-regolaturi. Brussell, it-22 ta' Frar 2017. Il-Kumitat jilqa' l-Aġenda għall-Ħiliet Ġodda għall-Ewropa proposta mill-Kummissjoni u jemmen li din hija pass pożittiv lejn bilanċ aħjar bejn il-ħiliet meħtieġa mill-individwi, is-suq tax-xogħol u s-soċjetajiet. Jemmen ukoll li tqabbil aħjar tal-ħiliet għandu jtejjeb l-aċċess għas-suq tax-xogħol ta' persuni b'ħiliet u dawk kompetenti. huwa ċar li l-aġenda l-ġdida u l-inizjattivi tagħha jiffukaw fuq is-soluzzjoni ta' kwistjonijiet attwali, l-aktar billi jiġu emendati l-istrumenti u l-miżuri eżistenti biex tittejjeb l-applikazzjoni u l-funzjonament tagħhom. Madankollu, hemm bżonn li jiġu introdotti soluzzjonijiet innovattivi fl-oqsma tal-edukazzjoni u l-iżvilupp tal-ħiliet, peress li l-Ewropa teħtieġ bidla ġenwina fundamentali fil-miri u l-funzjonament tas-settur tal-edukazzjoni u fehim tal-post u r-rwol tiegħu fis-soċjetà. Il-KESE jenfasizza li ż-żieda fil-parteċipazzjoni fis-suq tax-xogħol, is-sodisfar tal-ħtiġijiet ta' swieq tax-xogħol inċerti u kumplessi u qed jinbidlu, kif ukoll il-ġlieda kontra l-faqar, l-inugwaljanzi u d-diskriminazzjoni fl-UE ma jistgħux jiġu indirizzati kif xieraq mingħajr ma jitqiesu l-perspettivi soċjali u tas-sessi relatati. Il-Kumitat jitlob lill-Kummissjoni biex tipprovdi perspettiva usa' dwar it-tlaqqigħ funzjonali u reċiproku bejn is-sistemi ġenerali ta' edukazzjoni u taħriġ, tax-xogħol u dawk soċjali u l-miżuri individwali tagħhom, speċjalment dwar kwistjonijiet relatati ma' livelli ogħla ta' edukazzjoni, ir-rwol tat-tagħlim tul il-ħajja, il-mobilità transkonfinali, il-mentalità intraprenditorjali, il-kreattività, l-innovazzjoni, u l-ħiliet soċjali u dawk interkulturali. Il-KESE jixtieq ukoll jara rabtiet iktar espliċiti bejn l-Aġenda l-ġdida u kemm is-Semestru Ewropew kif ukoll l-Istrateġija Ewropa 2020 – b'mod partikolari, il-miri tal-edukazzjoni u l-impjiegi tagħhom; kif ukoll biex jiġi antiċipat ir-rwol tal-Aġenda Ġdida għall-Ħiliet fir-rigward tal-Aġenda 2030, l-Istrateġija tas-Suq Uniku Diġitali, l-Istrateġija tal-Ekonomija Ċirkolari, l-Involviment Strateġiku għall-Ugwaljanza bejn il-Ġeneri 2016-2019, il-Pilastru tad-Drittijiet Soċjali u l-Għanijiet ta' Żvilupp Sostenibbli. Il-KESE ma jistax jaċċetta li ma hemm ebda finanzjament ġdid previst biex jinforza l-Aġenda l-ġdida u jemmen bis-sħiħ li l-aħjar użu possibbli tal-programmi ta' finanzjament eżistenti mhux se jkun biżżejjed biex jirfed l-ambizzjonijiet tal-Aġenda. Barra minn hekk, is-sorsi ta' finanzjament proposti għall-Aġenda – b'mod partikolari l-FSE u l-Erasmus+ – diġà qed jiġu ppjanati u mqassma fil-livell nazzjonali, u b'hekk li jintużaw għall-finijiet tal-implimentazzjoni tal-Aġenda huwa saħansitra iktar inċert. Il-Kumitat japprezza l-enfasi qawwija fuq id-djalogu mal-imsieħba soċjali u l-impriżi fl-Aġenda u jinkoraġġixxi aktar tisħiħ tad-djalogu soċjali, kif ukoll djalogu mal-organizzazzjonijiet rilevanti tas-soċjetà ċivili (OSĊ) u organizzazzjonijiet li jaħdmu direttament ma' benefiċjarji u jistgħu jilħqu lil persuni vulnerabbli. Il-KESE jemmen li l-Garanzija ta' Ħiliet proposta se tagħmel differenza tanġibbli biss jekk jittieħdu tagħlimiet mill-implimentazzjoni tal-Garanzija għaż-Żgħażagħ. L-iżvilupp tal-ħiliet fl-era diġitali qed iseħħ f'kuntest ta' tibdil rapidu u fi żminijiet ta' taqlib fejn il-mudelli tan-negozju jistgħu jinbidlu b'mod fundamentali. Għalhekk il-KESE jemmen li mhux biżżejjed li l-individwi jiġu megħjuna biss biex jakkwistaw sett minimu tal-ħiliet, u li huwa kruċjali li jiġi żgurat li l-Garanzija ta' Ħiliet tkun twitti t-triq b'mod garantit li tgħin lin-nies javvanzaw aktar u tħeġġiġhom jilħqu l-ogħla livell tal-ħiliet li jista' jinkiseb. Il-KESE jħeġġeġ għal aktar soluzzjonijiet biex jiżdied il-finanzjament, bħalma huma l-investiment pubbliku u privat, li huma neċessarji biex tkun żgurata l-provvista rapida tal-ħiliet. L-istrumenti użati f'xi Stati Membri tal-UE, bħal pereżempju l-ftehimiet kollettivi dwar liv mħallas għat-taħriġ, għandhom jiġu eżaminati wkoll. Fl-istess ħin, huwa importanti li wieħed jagħraf li t-titjib biss tal-ħiliet individwali mhux se jagħti l-effett mixtieq ta' impjegabbiltà jekk ma jiġux żviluppati aktar il-politiki soċjali, ekonomiċi u dawk dwar is-sessi, li huma politiki marbutin flimkien mill-qrib u ta' appoġġ. Il-KESE jemmen li l-isforzi għal żvilupp ulterjuri tal-QEK għandhom jiffokaw fuq it-tisħiħ tal-kooperazzjoni bejn l-Istati Membri u l-partijiet kollha interessati, l-importanza tar-rikonoxximent tal-ħiliet u l-kwalifiki għal tagħlim ulterjuri, u l-validazzjoni tal-ħiliet miksuba permezz ta' tagħlim mhux formali u informali, b'attenzjoni speċjali għall-ħiliet trasversali. Barra minn hekk – speċjalment fir-rigward li jintlaħaq livell għoli ta' ħiliet – huwa importanti li jittejjeb it-tagħlim mhux formali u informali b'tali mod li jkunu jistgħu jitħalltu fis-sistemi edukattivi u ta' taħriġ formali eżistenti mingħajr tfixkil u b'mod li huwa aċċettabbli għall-partijiet interessati rilevanti kollha. Huwa kruċjali li jiġi żgurat li l-attentat biex jitjieb il-QEK ma jsirx wisq ta' piż u burokratiku, kif ukoll li tinkiseb aktar konsistenza bejn l-istrumenti ta' kwalifiki tal-UE – jiġifieri l-QEK, l-ECVET u l-EQAVET. L-ESCO għandha tappoġġja l-iżvilupp tal-QEK u l-użu tiegħu, iżda huwa essenzjali li jiġu ffinalizzati l-proċessi ta' referenzar sabiex l-ESCO tkun tista' tikkontribwixxi. Il-KESE jappoġġja bis-sħiħ il-Qafas il-ġdid tal-Europass, b'mod partikolari t-tibdil mill-użu tal-Europass bħala faċilità li tibbaża fuq dokumenti għal pjattaforma bbażata fuq is-servizzi. Huwa jemmen li t-trasparenza, l-użabilità, l-aċċessibbiltà u l-effiċjenza għandhom ikunu l-ixpruni ewlenin fl-iżvilupp tiegħu. Huwa kruċjali li jiġi żgurat li l-Qafas Europass imġedded huwa aċċessibbli għal persuni b'diżabilità. Il-KESE għandu xi dubji, madankollu, dwar jekk huwiex etiku li jintużaw il-fondi tal-programm Erasmus+ bħala l-ewwel sors finanzjarju. Fl-istess ħin, il-Kummissjoni għandha terġa' tivvaluta l-implikazzjonijiet baġitarji b'mod iktar realistiku, speċjalment fir-rigward tal-implikazzjonijiet finanzjarji għall-Istati Membri u l-implikazzjonijiet baġitarji, li jirriżultaw mit-tixrid tal-Qafas tal-Europass il-ġdid għall-pubbliku. Il-Kummissjoni adottat Aġenda Ġdida għall-Ħiliet għall-Ewropa bl-għan li jiġi żgurat li n-nies jiżviluppaw firxa wiesgħa ta' ħiliet minn kmieni fil-ħajja u li jsir l-aħjar użu tal-kapital uman fl-Ewropa, li għandu jżid il-kapaċità għall-impjieg, il-kompetittività u t-tkabbir fl-Ewropa. Il-Kummissjoni temmen li ż-żieda fil-livelli tal-ħiliet, il-promozzjoni tal-ħiliet trasversali u li jinstabu modi biex jiġu antiċipati aħjar il-ħtiġijiet tas-suq tax-xogħol, inklużi dawk ibbażati fuq id-djalogu mal-industrija, huma essenzjali biex jittejbu l-opportunitajiet tan-nies fil-ħajja, u jappoġġjaw it-tkabbir ġust, inklużiv u sostenibbli kif ukoll soċjetajiet koeżivi. Sabiex tgħin tindirizza l-isfidi tal-ħiliet, il-Kummissjoni qed tipproponi għaxar inizjattivi li għandhom jiġu implimentati matul is-sentejn li ġejjin: Garanzija tal-Ħiliet li tgħin biex l-adulti bi ftit ħiliet jiksbu livell minimu ta' ħiliet fil-qari u l-kitba, fil-matematika u dawk diġitali u l-progress lejn kwalifika sekondarja għolja, Reviżjoni tal-Qafas Ewropew tal-Kwalifiki għal fehim aħjar tal-kwalifiki u biex isir użu aħjar tal-ħiliet disponibbli fis-suq tax-xogħol Ewropew, Il-"Koalizzjoni għall-Ħiliet u l-Impjiegi Diġitali" li tlaqqa' flimkien lill-Istati Membri mal-partijiet interessati mill-edukazzjoni, l-impjieg u l-industrija sabiex jiżviluppaw għażla ta' talent diġitali kbira ħafna u jiżguraw li l-individwi u l-forza tax-xogħol fl-Ewropa jkunu mgħammra b'ħiliet diġitali adegwati, Il-"Pjan ta' Azzjoni għal Kooperazzjoni Settorjali dwar il-Ħiliet" li jtejjeb il-ħiliet u jindirizza l-iskarsezza tal-ħiliet f'setturi ekonomiċi speċifiċi, "Għodda għat-Tfassil tal-Profil tal-Ħiliet għaċ-Ċittadini ta' Pajjiżi Terzi" biex tappoġġja l-identifikazzjoni u t-tfassil ta' profil bikrija tal-ħiliet u l-kwalifiki ta' dawk li jfittxu asil, ir-refuġjati u migranti oħrajn, Reviżjoni tal-Qafas Europass, li toffri lin-nies għodod aħjar u iktar faċli biex jippreżentaw il-ħiliet tagħhom u jakkwistaw informazzjoni utli f'ħin reali dwar ħtiġijiet u xejriet ta' ħiliet li mbagħad jistgħu jgħinu fl-għażliet ta' karriera u ta' tagħlim, L-edukazzjoni u t-taħriġ vokazzjonali (ETV) issir l-ewwel għażla billi jittejbu l-opportunitajiet għal dawk li qed jitgħallmu l-ETV biex iwettqu esperjenza ta' tagħlim imsejsa fuq ix-xogħol u jippromovu viżibbiltà akbar ta' eżiti tajbin fis-suq tax-xogħol miksuba mill-ETV, Reviżjoni tar-Rakkomandazzjoni dwar il-Kompetenzi Ewlenin biex aktar persuni jkunu mgħejuna jiksbu sett ta' ħiliet ewlenin meħtieġa biex jaħdmu u jgħixu fis-seklu 21 b'enfasi partikolari fuq il-promozzjoni ta' inklinazzjonijiet u ħiliet intraprenditorjali u orjentati lejn l-innovazzjoni, Inizjattiva dwar ir-rintraċċar ta' gradwati biex titjieb l-informazzjoni dwar kif il-gradwati jipprogressaw fis-suq tax-xogħol, Proposta għal analiżi ulterjuri u skambju tal-aħjar prattiki dwar modi effettivi biex jiġi indirizzat l-eżodu ta' mħuħ. F'din l-opinjoni l-KESE jiffoka fuq l-Aġenda nnifisha u tlieta mill-inizjattivi diġà proposti flimkien mal-Aġenda: il-Garanzija ta' Ħiliet, ir-reviżjoni tal-Qafas Ewropew tal-Kwalifiki, u r-reviżjoni tal-Qafas Europass. Il-Kumitat jilqa' l-Aġenda għall-Ħiliet Ġodda għall-Ewropa proposta mill-Kummissjoni u jemmen li din hija pass pożittiv lejn bilanċ aħjar bejn il-ħtiġijiet tas-soċjetà u tan-negozju għall-ħiliet. Filwaqt li huwa ċar li l-aġenda l-ġdida u l-inizjattivi tagħha jiffukaw fuq is-soluzzjoni ta' kwistjonijiet attwali, l-aktar billi jiġu emendati l-istrumenti u l-miżuri eżistenti biex tittejjeb l-applikazzjoni u l-funzjonament tagħhom, il-KESE jenfasizza li hemm bżonn li jiġu introdotti aktar soluzzjonijiet innovattivi fl-oqsma tal-edukazzjoni u l-iżvilupp tal-ħiliet. Ħafna Stati Membri u l-Istati taż-ŻEE għandhom diversi approċċi innovattivi li diġà qed jitwettqu, iżda ma jiġux immonitorjati u msemmija fl-aġenda, u anqas minn hekk promossi lill-Istati Membri. L-applikazzjoni usa' tal-ħiliet u t-tqabbil tagħhom, kif ukoll taħriġ mill-ġdid u l-iżvilupp professjonali kontinwu huma rilevanti ħafna fir-rigward tal-impenji soċjali u politiċi tal-Unjoni Ewropea bil-għan li tiżdied il-parteċipazzjoni tas-suq tax-xogħol u jiġu ssodisfati l-ħtiġijiet ta' swieq tax-xogħol li qed jinbidlu, kif ukoll il-ġlieda kontra l-faqar, l-inugwaljanzi u d-diskriminazzjoni fl-UE. Dawn il-kwistjonijiet ma jistgħux jiġu indirizzati b'mod xieraq mingħajr ma jitqiesu l-perspettivi soċjali u tas-sessi relatati. Madankollu, il-Kumitat jiddispjaċih li l-Aġenda l-ġdida tiffoka fuq il-ħiliet u l-impjegabilità b'mod ġenerali, mingħajr ma jiġu identifikati miżuri speċifiċi sabiex jiġi involut il-potenzjal tal-individwi fix-xogħol part-time u dak prekarju, kif ukoll in-nisa ekonomikament inattivi, ċittadini anzjani u persuni b'diżabbiltà li jistgħu jagħmlu kontributi sostanzjali lill-iżvilupp u t-tkabbir ekonomiku fl-UE. Għalhekk, il-KESE jħeġġeġ lill-Kummissjoni biex tadotta approċċ koordinat, koerenti u konsistenti għall-inizjattivi ta' politika tagħha, b'mod partikolari fejn dawn jinvolvu l-iżvilupp tal-ħiliet. Hemm nuqqas ta' koordinazzjoni effiċjenti bejn l-inizjattivi simultanji proposti minn DĠs separati li huma marbuta ma' xulxin mill-qrib. Koordinazzjoni aħjar tista' żżid sew l-effettività u l-impatt ta' miżuri bħal dawn. Minħabba li l-iżvilupp tal-ħiliet għandu implikazzjonijiet ewlenin għat-tkabbir ekonomiku u sabiex ikun żgurat impatt reali, il-Kumitat jixtieq ukoll jara rabtiet aktar diretti bejn l-Aġenda l-ġdida u kemm is-Semestru Ewropew (speċjalment ir-Rakkomandazzjonijiet Speċifiċi għall-Pajjiż) u l-Istrateġija Ewropa 2020. Dan jirreferi b'mod partikolari għall-miri tal-edukazzjoni u tal-impjiegi tagħhom, kif ukoll ir-rwol tal-Aġenda fir-rigward tal-Aġenda 2030, l-Istrateġija tas-Suq Uniku Diġitali, l-Istrateġija tal-Ekonomija Ċirkolari, l-Involviment Strateġiku għall-Ugwaljanza bejn il-Ġeneri 2016-2019, il-Pilastru tad-Drittijiet Soċjali (speċjalment skemi proposti ta' valur referenzjarju) u l-Għanijiet ta' Żvilupp Sostenibbli. Li jiġu stabbiliti konnessjonijiet bħal dawn se jsaħħu l-post tal-Aġenda fost l-għanijiet fit-tul u l-oqfsa ta' politika ġenerali tal-UE u, għaldaqstant, se jiggarantixxu l-istatus tagħha bħala inizjattiva strateġika. Il-Kumitat jirrikonoxxi li tqabbil effikaċi tal-ħiliet huwa kruċjali, peress li mhuwiex sostenibbli li jkollok 30 % taż-żgħażagħ Ewropej ikkwalifikati żżejjed għal xogħolhom f'termini ta' kwalifiki miksuba formalment, u, fl-istess ħin, 40 % ta' min iħaddem jirrapporta nuqqas ta' impjegati b'sett ta' ħiliet meħtieġa. Madankollu, huwa ta' importanza kbira li t-tqabbil tal-ħiliet jiġi bbilanċjatallinjat mal-ħolqien ta' impjiegi ta' kwalità, kif ukoll biex tiġi enfasizzata l-importanza tal-mobilità transkonfinali bħala metodu għat-tqabbil tal-ħiliet, sabiex ikollna soċjetà totalment funzjonali u effikaċi. Filwaqt li jikkunsidra l-prijoritizzazzjoni tal-investiment finanzjarju fid-dixxiplini tal-edukazzjoni li huma meqjusa aktar rilevanti biex tingħata spinta lill-ekonomiji nazzjonali, il-Kumitat huwa tal-fehma li l-Aġenda l-ġdida m'għandhiex tinkoraġġixxi lill-gvernijiet biex jirtiraw l-impenji magħmula fil-Communique ta' Bukarest tal-Proċess ta' Bolonja, relatata ma' li jiġi żgurat finanzjament adegwat għall-edukazzjoni għolja. Tali diviżjonijiet jistgħu jdgħajfu oqsma oħra tal-edukazzjoni u jillimitaw l-aċċess għal edukazzjoni ġenerali u ħiliet ġeneriċi. Sabiex tiġi ffaċilitata l-integrazzjoni taż-żgħażagħ fis-suq tax-xogħol tal-lum, l-Istati Membri għandhom ukoll jimpenjaw ruħhom mill-ġdid fir-rigward tal-qafas strateġiku għall-kooperazzjoni fl-edukazzjoni u t-taħriġ (ET 2020) u l-Aġenda ta' Oslo tal-2006, li għadhom rilevanti ħafna anke llum. Mingħajr aktar progress fl-oqsma tal-ħiliet prattiċi u fis-suġġetti xjentifiċi u tekniċi ser ikun diffiċli li jittejbu l-edukazzjoni u t-taħriġ vokazzjonali u s-sistemi ta' apprendistat. Il-KESE jenfasizza l-fatt li s-sistemi edukattivi nazzjonali huma l-ewwel livell responsabbli għal edukazzjoni u taħriġ effiċjenti u li jiffunzjonaw tajjeb; ir-responsabbiltà, għalhekk, hija f'idejn il-gvernijiet tal-Istati Membri li jiġu żgurati livelli minimi ta' ħiliet bażiċi. Għalhekk huwa importanti li l-Kummissjoni terġa' tivvaluta jekk l-Aġenda l-ġdida hux se tippermetti l-awtorizzazzjoni u l-promozzjoni tal-bidliet meħtieġa f'livell nazzjonali u ġenwinament tgħin lill-Istati Membri biex jagħmlu użu aħjar mill-fondi eżistenti. Huwa madankollu importanti li jingħata appoġġ għal mekkaniżmu nazzjonali għall-konsultazzjoni bejn il-gvernijiet u l-partijiet interessati bil-ħsieb li jissaħħaħ id-djalogu soċjali, titrawwem il-kooperazzjoni, tiġi żgurata d-distribuzzjoni effettiva tal-aħjar prattiki kif ukoll il-ġbir malajr ta' feedback u data rilevanti. Madankollu, il-Kumitat huwa mħasseb dwar jekk il-valur tal-inizjattivi proposti jistax jintilef, meta wieħed iqis li fir-realtà l-pajjiżi Ewropej għadhom jiffaċċjaw il-kriżi. It-tnaqqis baġitarju, b'mod partikolari dak li jolqot ir-riżorsi allokati għall-edukazzjoni u t-taħriġ, jista' jagħmilha iktar diffiċli li jissolvew l-inugwaljanzi bejn iż-żgħażagħ meta jibdew l-iskola, u li tiġi promossa edukazzjoni tul il-ħajja ta' kwalità għolja għal kulħadd. Il-KESE ma jistax jaċċetta li ma hemm ebda skema ġdida ta' finanzjament prevista biex tiġi infurzata l-Aġenda l-ġdida. Huwa jissuġġerixxi li l-Aġenda tiġi akkomodata f'qafas makroekonomiku abilitanti fejn l-investiment fil-ħiliet u l-kapaċitajiet tan-nies ma jiġix trattat bħala spiża iżda nefqa li ġġib benefiċċji pożittivi matul iż-żmien. Il-KESE jemmen bis-sħiħ li l-aħjar użu possibbli tal-programmi ta' finanzjament eżistenti mhux se jkun biżżejjed biex jirfed l-ambizzjonijiet tal-Aġenda. Għalhekk se jkun meħtieġ aktar finanzjament apparti mill-aġġustamenti potenzjali tul ir-reviżjoni ta' nofs it-terminu tal-qafas finanzjarju pluriennali għall-2014-2020 prevista fid-dokument. Il-KESE jħeġġeġ ukoll lill-Istati Membri biex iżidu l-infiq fuq l-edukazzjoni u jiżguraw li jintefaq b'mod effettiv. Jemmen li l-kontribuzzjonijiet magħmula mill-Istati Membri biex ikopru l-infiq fuq l-edukazzjoni u t-taħriġ m'għandhomx jiġu inklużi fil-qafas użat biex jiġi kkalkolat id-defiċit tal-baġit tagħhom. Barra minn hekk, il-Kumitat jenfasizza li s-sorsi ta' finanzjament proposti għall-Aġenda l-ġdida – b'mod partikolari l-FSE u l-Erasmus+ – diġà qed jiġu ppjanati u mqassma fil-livell nazzjonali, u b'hekk l-użu tagħhom għall-finijiet ta' implimentazzjoni tal-aġenda huwa saħansitra iktar inċert. Il-KESE jenfasizza wkoll il-ħtieġa għal aktar enfasi fuq miżuri mmirati biex jintlaħqu gruppi żvantaġġati, inklużi persuni b'diżabbiltà. Dan jinvolvi l-ġbir ta' data fuq livell nazzjonali biex jiġi vvalutat l-impatt tal-miżuri attwali fuq gruppi mmirati u biex ikun żgurat li dawn il-miżuri jiġu adattati għall-bżonnijiet speċifiċi tal-istudenti f'termini ta' aċċess, it-tul ta' żmien u d-distribuzzjoni. Dan ifisser ħidma fi sħubija ma' dawk li jieħdu d-deċiżjonijiet, l-organizzazzjonijiet u l-assoċjazzjonijiet li jaħdmu direttament ma' benefiċjarji potenzjali. Xi assoċjazzjonijiet bħal dawn huma pjuttost żgħar li żżommhom milli jaċċessaw għotjiet mill-UE. Għaldaqstant għandhom jinstabu soluzzjonijiet biex jitħaffef l-aċċess tagħhom għal dan l-appoġġ finanzjarju. Il-KESE jemmen li l-Garanzija ta' Ħiliet proposta se tagħmel differenza tanġibbli biss jekk jittieħdu tagħlimiet mill-implimentazzjoni tal-Garanzija għaż-Żgħażagħ (jiġifieri li tiġi evitata duplikazzjoni, tkun żgurata aktar konsistenza). B'mod partikolari, il-Garanzija ta' Ħiliet għandha taspira li tiżgura implimentazzjoni aktar rapida, għandu jkollha approċċ integrat mas-servizzi soċjali li jakkumpanjawha, tkun aktar miftuħa għal sħubijiet mal-impriżi, imsieħba soċjali u OSĊ, u tkun aktar flessibbli sabiex takkomoda utenti bi ħtiġijiet speċjali ta' integrazzjoni. Huwa essenzjali li l-Garanzija ta' Ħiliet tkun meqjusa bħala miżura ta' intervenzjoni ta' valur miżjud aktar milli waħda ta' ħolqien tax-xogħol. Il-KESE jemmen li r-rwoli u r-responsabbiltajiet marbuta mal-kisba tal-kwalifiki u t-tieni ċans u l-programmi ta' titjib fil-ħiliet għandhom jinqasmu bejn l-istat, il-kumpaniji, l-istudenti u dawk li jipprovdu l-edukazzjoni, u l-attivitajiet għandhom jinbnew fuq kooperazzjoni ta' suċċess. Madankollu, l-inċentivi meħtieġa biex ikun żgurat li min iħaddem u l-impjegati jaċċettaw u jaqsmu rwoli u responsabbiltajiet bħal dawn meta jkunu involuti f'taħriġ ulterjuri għadhom mhumiex ċari. Il-KESE jemmen li l-iżvilupp ulterjuri tal-QEK għandu jiffoka fuq it-tisħiħ tal-kooperazzjoni bejn l-Istati Membri, l-imsieħba soċjali u partijiet interessati oħra, biex b'hekk tinbena l-fiduċja fl-oqfsa ta' kwalifiki u s-sistemi ta' kwalità tal-edukazzjoni reċiproċi. Huwa importanti – skont il-prinċipji tat-tagħlim matul il-ħajja – li wieħed iżomm f'moħħu l-importanza tar-rikonoxximent tal-ħiliet u l-kwalifiki għal tagħlim ulterjuri, u mhux biss għas-suq tax-xogħol. Il-kwalifiki formali għandhom isibu modi biex jivvalidaw il-ħiliet miksuba permezz ta' tagħlim mhux formali u informali, b'referenza partikolari għal ħiliet trasversali. Dan huwa biss mod ta' ksib ta' għarfien permezz ta' mogħdijiet ta' tagħlim differenti u aktar flessibbli li l-prinċipji ewlenin ta' riżultati ta' tagħlim u l-oqfsa ta' kwalifiki joħolqu bażi soda għalihom. Ta' min jinnota li għalkemm l-ESCO għandha potenzjal kbir, din għadha qed tiġi żviluppata u qed tikkawża inċertezza fost l-Istati Membri. L-ESCO għandha tappoġġja l-iżvilupp tal-QEK u l-użu tiegħu, iżda huwa essenzjali li jiġu ffinalizzati l-proċessi ta' referenzar sabiex l-ESCO tkun tista' tikkontribwixxi. Il-Kumitat jaqbel li hemm bżonn li jittejjeb il-fehim u l-komparabilità ta' kwalifiki differenti. Kif inhu, il-fokus tar-reviżjoni proposta biex tissaħħaħ it-trasparenza u l-konsistenza tal-QED huwa milqugħ tajjeb ħafna. Madankollu, huwa kruċjali li jiġi żgurat li t-tentattiv biex jittejjeb il-QEK ma jsirx ta' piż żejjed u burokratiku. Il-KESE jenfasizza li – speċjalment fir-rigward li jintlaħaq livell għoli ta' ħiliet – għad hemm ħafna xogħol xi jsir sabiex jittejjeb it-tagħlim mhux formali u informali b'tali mod li jkunu jistgħu jitħalltu fis-sistemi edukattivi u ta' taħriġ formali eżistenti mingħajr tfixkil u b'mod li huwa aċċettabbli għall-partijiet interessati rilevanti kollha. Bħalissa tali integrazzjoni hija ferm limitata minħabba n-nuqqas ta' definizzjonijiet ta' ekwivalenza aċċettati b'mod komuni, fiduċja reċiproka baxxa fl-oqfsa ta' kwalifiki nazzjonali u differenzi kbar fil-livelli ta' referenzar bejn l-oqfsa nazzjonali tal-kwalifiki u l-QEK. Il-KESE jirrakkomanda wkoll li tiġi żgurata konsistenza akbar bejn l-istrumenti tal-UE – jiġifieri l-QEK, l-ECVET u l-EQAVET. Il-KESE jappoġġja bis-sħiħ il-Qafas il-ġdid tal-Europass, b'mod partikolari t-tibdil mill-użu tal-Europass bħala faċilità li tibbaża fuq dokumenti għal pjattaforma bbażata fuq is-servizzi. Il-Kumitat jemmen li t-trasparenza, l-użabbiltà, l-aċċessibilità u l-effiċjenza għandhom ikunu l-muturi ewlenin fit-twaqqif ta' pjattaforma madwar l-Ewropa li permezz tagħha l-individwi jistgħu jaċċessaw firxa ta' servizzi. Huwa kruċjali li jiġi żgurat li l-Qafas Europass huwa aċċessibbli għal persuni b'diżabilità. Huwa importanti wkoll li jittieħed kont tal-aċċessibbiltà tal-informazzjoni f'termini ta' ambjent fiżiku, peress li xi diżabilitajiet jaffettwaw l-abbiltà li jintużaw sistemi tal-IT, u, f'każijiet bħal dawn, punti ta' aċċess speċjali u metodi alternattivi oħra ta' aċċess għandhom ikunu disponibbli. Madankollu, il-KESE għandu xi dubji dwar jekk huwiex etiku li jintużaw il-fondi tal-programm Erasmus+ – stima ta' EUR 2 500 000 – bħala s-sors inizjali ta' fondi biex jiġu żviluppati servizzi tal-web għal ħiliet u l-kwalifiki. Fl-istess ħin, il-Kumitat iħeġġeġ lill-Kummissjoni biex terġa' tivvaluta l-implikazzjonijiet baġitarji b'mod iktar realistiku, peress li l-Istati Membri ser ikollhom implikazzjonijiet finanzjarji minħabba l-kamp ta' applikazzjoni akbar tal-informazzjoni miġbura u l-ħtieġa li tirriżulta għat-titjib tal-għodod u l-mezzi tagħhom għat-tressiq tad-data. Il-Kumitat jemmen li huwa importanti wkoll li jiġu evalwati l-implikazzjonijiet baġitarji tad-disseminazzjoni lill-pubbliku tal-Europass il-ġdid, peress li s-suċċess tal-qafas il-ġdid mhux biss jiddependi ħafna fuq iż-żieda ġenerali tal-kwalità u l-għadd ta' servizzi, iżda wkoll fuq iż-żieda ċara tal-utenti. Brussell, it-22 ta' Frar 2017. Edukazzjoni ta' kwalità għolja għal kulħadd, (2017) Evalwazzjoni ta' nofs it-term ta' Erasmus+, għadha għaddejja (2017) Universitajiet impenjati fit-tiswir tal-Ewropa, 2015 It-titjib fil-prestazzjoni tas-sistemi nazzjonali ta' taħriġ doppju, 2015 Ir-rikonoxximent tal-ħiliet u l-kwalifiki miksuba permezz tat-tagħlim mhux formali u informali – il-kontribut prattiku tas-soċjetà ċivili organizzata, 2015 Il-promozzjoni tal-kreattività, l-intraprenditorija u l-mobbiltà fl-edukazzjoni u t-taħriġ, 2015 L-effetti tad-diġitalizzazzjoni fuq is-settur tas-servizzi u l-impjieg, 2015 In-nisa fix-xjenza, 2014 Qafas ta' kwalità għall-iskemi ta' taħriġ, 2014 Niftħu l-edukazzjoni, 2014 L-impjegabbiltà taż-żgħażagħ – inqabblu t-taħriġ mal-ħtiġijiet tal-industrija fi żmien ta' awsterità, 2014 L-impjieg tan-nisa b'relazzjoni mat-tkabbir, 2013 Reviżjoni tal-Edukazzjoni, 2013 Pjan ta' Azzjoni dwar l-Intraprenditorija 2020, 2013 Ir-rwol tad-dinja ekonomika għall-edukazzjoni fl-UE, 2013 Iż-żgħażagħ b'diżabbiltà, 2012 Erasmus għal Kulħadd, 2012 Il-Politiki tal-UE u l-Volontarjat, 2012 L-immodernizzar tal-edukazzjoni għolja fl-Ewropa., 2012 L-impjieg taż-żgħażagħ, il-kwalifiki professjonali u l-mobbiltà, 2012 Nagħmlu l-edukazzjoni u t-taħriġ vokazzjonali postsekondarji iktar attraenti, 2012 Aġenda għall-ħiliet ġodda u l-impjiegi, 2011 Il-KESE jtenni d-dikjarazzjonijiet magħmula fl-opinjonijiet tiegħu dwar il-White Paper u l-implimentazzjoni tagħha u dwar l-effetti tal-ftehim tal-COP 21 fuq il-politika tat-trasport tal-UE, sal-punt li l-għanijiet tal-White Paper għal tnaqqis fl-emissjonijiet ta' gassijiet serra (GHG) għadhom jgħoddu, għalkemm il-metodi għall-kisba ta' dawn l-għanijiet jeħtieġu aġġornament u tisħiħ. Il-KESE japprova l-approċċ olistiku tal-istrateġija, li jipprovdi koerenza bejn oqsma tat-trasport u oqsma ta' politika oħra bħall-iżvilupp tas-suq tal-elettriku, l-inkoraġġiment tar-riċerka u l-innovazzjoni, l-iżvilupp ta' soluzzjonijiet ġodda tat-trasport u ħiliet ġodda, kif ukoll l-ippjanar ta' mobbiltà mtejba, inkluż l-iżvilupp tat-trasport pubbliku. Xtaq li dan l-approċċ ikompli jiġi żviluppat f'termini tar-rabtiet bejn l-istrateġija u l-komunikazzjoni dwar it-titjib tas-suq intern, inklużi sinerġiji bejn il-ftuħ tas-swieq u l-effiċjenza. Dan japplika wkoll fir-rigward tal-prospetti tal-ekonomija diġitali, inkluża l-mobbiltà diġitali, u l-iżvilupp ta' ekonomija kollaborattiva u ekonomija ċirkolari. Il-KESE jissottolinja l-effetti potenzjali tal-iżviluppi deskritti taħt 1.4 fuq ix-xejriet tat-trasport, u jiġbed l-attenzjoni għall-implikazzjonijiet soċjali tagħhom, inklużi effetti fir-rigward ta' utenti u kundizzjonijiet tax-xogħol tal-impjegati, u s-sitwazzjoni ta' mikrointrapriżi użati bħala sottokuntratturi. Dawn il-kwistjonijiet kollha jirrikjedu attenzjoni f'waqtha sabiex jiġu solvuti l-problemi possibbli fi stadju bikri. Bl-istess mod, jinħtieġ li jiġu kkunsidrati l-effetti fuq komunitajiet iżolati. Il-KESE jissottolinja l-importanza kbira tal-kisba mill-ġdid tal-fiduċja fid-data dwar l-emissjonijiet tal-vetturi pprovduta mill-manifatturi u japprova l-miżuri mfassla biex jinkiseb dan ir-riżultat. Jenfasizza wkoll l-importanza tal-appoġġ minn u d-djalogu mal-partijiet interessati u l-pubbliku kif ukoll il-passi meħuda biex tiġi stabbilita responsabbiltà għal data żbaljata fil-passat u tiġi evitata r-ripetizzjoni tagħha. Jilqa' l-miżuri għat-titjib tal-effiċjenza bħall-faċilitazzjoni tal-implimentazzjoni tat-TEN-T, reviżjoni tan-netwerk ferrovjarju għat-trasport ta' merkanzija kompetittiv, u l-importanza mogħtija lill-promozzjoni tal-multimodalità u l-inċentivar ta' bidla lejn mezzi ta' trasport b'emissjonijiet aktar baxxi, inkluż aċċess għat-trasport ferrovjarju, u t-trasport ikkombinat. Huwa jinnota l-appell tal-Kummissjoni għal aċċess għas-suq għal xarabanks u kowċijiet, iżda l-KESE jirrakkomanda wkoll lill-Kummissjoni biex tikkunsidra miżuri ta' politika oħra biex jespandu n-netwerks tat-trasport pubbliku u titħeġġeġ il-bidla modali mill-karozzi privati. Għalhekk, jirrakkomanda reviżjoni aktar fil-fond tal-opzjonijiet disponibbli. Madankollu, jiddispjaċih għas-silenzju fir-rigward tar-regoli mtejba dwar l-aċċess għas-suq tat-trasport tal-merkanzija bit-triq u dwar l-effiċjenza fl-użu tal-enerġija mtejba faċilitata mis-Sistema Modulari Ewropea għall-kombinazzjonijiet tal-vetturi. F'dan il-kuntest, il-KESE jiġbed l-attenzjoni wkoll għall-opinjoni tiegħu dwar is-suq intern tal-merkanzija bit-triq internazzjonali: dumping soċjali u kabotaġġ (TEN/575) u jenfasizza mill-ġdid l-importanza tal-leġislazzjoni ċara u infurzabbli u n-neċessità għall-ġlieda kontra l-forom kollha ta' dumping soċjali kif ukoll il-frodi u l-abbuż fir-rigward tal-istazzjonar tal-ħaddiema u l-aċċess għall-benefiċċji soċjali. Il-KESE jilqa' wkoll il-pjanijiet biex tiġi riveduta d-Direttiva tal-Eurovingette, iżda jtenni l-importanza tal-flessibilità għall-evitar tal-effetti tal-kostijiet irraġonevoli f'żoni skarsament popolati u mbiegħda inklużi gżejjer u reġjuni muntanjużi. Dan jenfasizza wkoll l-importanza ta' kundizzjonijiet ekwi bejn il-modi differenti fir-rigward ta' tariffi għall-użu tal-infrastruttura u l-ispejjeż esterni biex tiġi żgurata kompetizzjoni ġusta bejn il-modi. Huwa jieħu nota tat-tnedija mill-ġdid tas-Servizz Ewropew ta' Pedaġġ Elettroniku (EETS), iżda jfakkar li l-EETS ġie deċiż fl-2004 u għadu ma ġiex implimentat, li juri li hemm bżonn li tiġi riveduta s-sistema kollha sabiex jingħelbu l-ostakoli għall-implimentazzjoni. Il-KESE jilqa' b'sodisfazzjon l-attenzjoni li qed tingħata lill-fjuwils alternattivi, b'enfasi fuq l-importanza tal-inkoraġġiment tal-innovazzjoni u l-ħtieġa għal qafas adegwat li jippermetti l-użu transkonfinali tal-elettriku, il-gass naturali, l-idroġenu u l-bijofjuwils li ma għandhom l-ebda impatt fuq il-produzzjoni tal-ikel, f'konformità mal-fehmiet espressi qabel mill-KESE. Jilqa' l-enfasi fuq l-interoperabbiltà u l-istandardizzazzjoni fl-elettromobbiltà. Huwa jilqa' wkoll l-attenzjoni li ngħatat lill-kwistjoni vitali ta' soluzzjonijiet finanzjarji u jiġbed l-attenzjoni għall-ħtieġa li jinstabu soluzzjonijiet ta' kofinanzjament għal proġetti żgħar. Minħabba raġuni ta' trasparenza, il-KESE jipproponi li l-Kummissjoni għandha tippubblika tabella ta' valutazzjoni tal-emissjonijiet annwali għas-settur tat-trasport. Jappoġġja l-azzjoni ppjanata tal-Organizzazzjoni tal-Avjazzjoni Ċivili Internazzjonali (ICAO) u l-Organizzazzjoni Marittima Internazzjonali (OMI) u jissuġġerixxi li jittieħdu aktar azzjonijiet, bħat-twettiq ta' djalogu estern strutturat dwar it-trasport b'emissjonijiet baxxi ma' pajjiżi tal-viċinat fil-perjodu li jwassal għal proġetti speċifiċi. Il-KESE jinnota li l-proposta tal-kondiviżjoni tal-isforzi tħalli f'idejn kull Stat Membru biex jiddeċiedi dwar kif jiżgura t-tnaqqis tal-emissjonijiet ta' gassijiet serra (GHG) tiegħu u jirrakkomanda li t-talbiet dwar it-trasport jinżammu fil-limiti stabbiliti fil-White Paper. Il-KESE jiddispjaċih li l-aġġornament tal-White Paper m'għadux fuq l-aġenda tal-Kummissjoni, ladarba d-diġitalizzazzjoni, l-evoluzzjoni tal-politika dwar l-enerġija u l-perspettiva olistika tat-tfassil u l-implimentazzjoni tal-politika tal-Kummissjoni attwali jeħtieġu aġġornament. Fl-20 ta' Lulju 2016, il-Kummissjoni Ewropea ddeċidiet dwar pakkett ta' miżuri biex jitnaqqsu l-emissjonijiet fis-setturi li mhumiex koperti mill-iskema għall-iskambju ta' kwoti tal-emissjonijiet tal-UE (ETS) (il-pakkett). Il-pakkett huwa parti mill-implimentazzjoni tat-tnaqqis ta' 40 % fl-emissjonijiet ta' gassijiet serra (GHG) sal-2030 meta mqabbla mal-livelli tal-1990, deċiżi fit-23–24 ta' Ottubru 2014, u l-impenn (kontribuzzjonijiet maħsuba determinati fil-livell nazzjonali (INDC)) mill-Unjoni Ewropea u l-Istati Membri fil-Konferenza tal-COP 21 f'Pariġi f'Diċembru 2015. Skont il-konklużjonijiet ta' Ottubru 2014, is-setturi li jaqgħu taħt l-ETS jinħtieġ li jnaqqsu l-emissjonijiet bi 43 % u s-setturi li ma jaqgħux taħt l-ETS, inkluż trasport ieħor għajr l-avjazzjoni, bi 30 %, li għandu jiġi kondiviż bejn l-Istati Membri abbażi tal-ġustizzja u s-solidarjetà. Il-konklużjonijiet ma jagħmlu ebda referenza speċifika għat-trasport. Il-pakkett jikkonsisti minn: Komunikazzjoni ġenerali intitolata "L-aċċelerazzjoni tat-transizzjoni tal-Ewropa lejn ekonomija b'livell baxx ta' karbonju" [COM(2016) 500] (il-komunikazzjoni) Proposta leġislattiva dwar it-tnaqqis ta' emissjonijiet ta' gass b'effett ta' serra annwali vinkolanti mill-Istati Membri mill-2021 sal-2030 [COM(2016) 482] (Proposta dwar il-kondiviżjoni tal-isforzi) Proposta leġislattiva dwar l-inklużjoni tal-emissjonijiet ta' gassijiet serra u l-assorbimenti mill-użu tal-art, tibdil fl-użu tal-art u l-forestrija fil-Qafas ta' politika għall-klima u l-enerġija għall-2030 (COM(2016) 479) Strateġija Ewropea għal Mobbiltà b'Emissjonijiet Baxxi (COM(2016) 501) (l-istrateġija). Il-komunikazzjoni tistabbilixxi l-prinċipji bażiċi li jirregolaw l-implimentazzjoni, bħall-kondiviżjoni tal-piżijiet marbuta mal-ekonomiji tal-Istati Membri (il-ġustizzja u s-solidarjetà), il-flessibilità permezz tal-użu tad-drittijiet tal-emissjonijiet f'setturi li ma jaqgħux taħt l-ETS, iż-żamma ta' livelli ambizzjużi ta' tnaqqis tal-emissjonijiet ta' gassijiet serra (GHG) billi kull settur jiġi indirizzat b'mod separat (integrità ambjentali). Il-Komunikazzjoni tenfasizza l-importanza ta' kuntest li jippromovi t-transizzjoni. L-ottimizzazzjoni tas-sistemi ta' trasport L-influwenza fuq l-imġiba permezz tan-nollijiet fit-toroq Tiġi ffavorita l-multimodalità Il-promozzjoni ta' enerġija alternattiva b'emissjonijiet baxxi għat-trasport L-iżvilupp ta' bijokarburanti tat-tieni ġenerazzjoni Direttiva dwar l-implimentazzjoni tal-infrastruttura tal-fjuwils alternattivi (2014/94/UE) Standards komuni li jippermettu l-ivvjaġġar transkonfinali Il-promozzjoni ta' vetturi mingħajr emissjonijiet, inkluż permezz tal-akkwist pubbliku Ir-ritorn tal-fiduċja fil-kejl tal-livelli ta' emissjonijiet f'kundizzjonijiet reali tas-sewqan Jinħoloq kuntest favorevoli għall-mobbiltà b'emissjonijiet baxxi permezz ta' sinerġiji ma' oqsma oħra ta' politika, ir-riċerka, l-innovazzjoni u l-bini ta' kompetenza Miżura globali bbażata fuq is-suq għall-avjazzjoni issa ġiet proposta mill-ICAO u l-IMO qed tiżviluppa kriterji tat-tfassil tal-effiċjenza fl-użu tal-enerġija għat-tbaħħir, li jibdew bil-monitoraġġ tal-emissjonijiet. Jissottolinja l-importanza kbira tal-kisba mill-ġdid tal-fiduċja fid-data dwar l-emissjonijiet tal-vetturi provduta mill-manifatturi u japprova l-miżura mfassla biex jinkiseb dan ir-riżultat. Jenfasizza wkoll l-importanza tal-appoġġ minn u d-djalogu mal-partijiet interessati u l-pubbliku kif ukoll il-passi meħuda biex tiġi stabbilita responsabbiltà għal data żbaljata fil-passat u tiġi evitata r-ripetizzjoni tagħha. Id-dokument ta' ħidma tal-Kummissjoni li jakkumpanja l-istrateġija jġib miegħu għadd ta' żviluppi ġodda tas-"soċjetà", bħall-ekonomija kollaborattiva fit-trasport, vetturi awtomatiċi u vetturi konnessi, id-diġitalizzazzjoni u l-mobbiltà bħala servizz. Dawn l-iżviluppi, inkluż l-użu li qed jikber ta' pjattaformi tal-Internet, kellhom jiġu msemmija fl-istrateġija. Il-KESE jiddispjaċih li l-istrateġija ma ssemmix l-aspetti soċjali, inklużi d-drittijiet tal-konsumatur, ir-relazzjonijiet tas-suq tax-xogħol u l-istatus tal-mikrointrapriżi, ta' xi wħud mill-inizjattivi ppjanati, pereżemju l-pjan C-ITS, l-ekonomija diġitali, ix-xejriet il-ġodda tat-trasport jew il-ftuħ ulterjuri tas-suq f'setturi tat-trasport differenti. Iqis li huwa importanti li dawn il-kwistjonijiet jiġu indirizzati fi stadju bikri sabiex jiġu evitati tensjonijiet bla bżonn. Il-KESE japprezza l-fatt li l-finanzjament jiġi indirizzat fl-istrateġija, peress li huwa ta' importanza fundamentali għall-implimentazzjoni tal-istrateġija. Jiġbed l-attenzjoni għall-ħtiġijiet ta' finanzjament ta' oqsma b'riżorsi finanzjarji limitati u proġetti li mhumiex kbar biżżejjed biex jilħqu l-livelli stabbiliti għall-kofinanzjament tal-UE. Opzjonijiet għall-finanzjament ta' proġetti żgħar jinħtieġ li jkunu disponibbli fis-settur tat-trasport, bħal fil-każ tas-settur tal-enerġija. Il-KESE jappoġġja l-proposti stipulati fl-Istrateġija għal Azzjoni Esterna, b'mod partikolari l-azzjoni ulterjuri fl-ICAO u l-OMI dwar l-avjazzjoni u t-tbaħħir. Jiddispjaċih li l-istrateġija ma ssemmix forom oħra ta' azzjoni esterna, bħal djalogi strutturati u valutazzjoni komparattiva mal-pajjiżi tal-viċinat fil-Lvant tal-Ewropa u fit-Tramuntana tal-Afrika. Il-KESE jappoġġja l-Pjan ta' Azzjoni anness għall-Istrateġija, soġġett għall-kummenti li ġejjin: Jiddispjaċih dwar il-fatt li, filwaqt li l-pjan ta' azzjoni jsemmi l-faċilitazzjoni tal-implimentazzjoni tat-TEN-T, reviżjoni ta' netwerk ferrovjarju Ewropew għat-trasport tal-merkanzija kompetittiv, u r-regoli dwar l-aċċess għas-suq tas-servizzi tal-kowċ u x-xarabank, ma jissemmewx il-proposti ppjanati fir-rigward tar-regoli mtejba dwar l-aċċess għas-suq tat-trasport bit-triq tal-merkanzija. Dan iħalli barra element ta' regolamentazzjoni tas-suq tat-trasport fejn hemm lok konsiderevoli għal titjib fil-funzjonament tas-suq b'tali mod li dan jiżviluppa f'sistema ta' trasport aktar effiċjenti fl-użu tal-enerġija u r-riżorsi. Il-KESE jiġbed l-attenzjoni għall-opinjoni tiegħu dwar is-suq intern tal-merkanzija bit-triq internazzjonali: dumping soċjali u kabotaġġ (TEN/575) u jenfasizza mill-ġdid l-importanza tal-leġislazzjoni ċara u infurzabbli u n-neċessità għall-ġlieda kontra l-forom kollha ta' dumping soċjali kif ukoll il-frodi u l-abbuż fir-rigward tal-istazzjonar tal-ħaddiema u l-aċċess għall-benefiċċji soċjali. Il-KESE bi pjaċir jinnota l-pjani li tiġi riveduta d-Direttiva tal-Eurovignette (1999/62/KE), id-Direttiva dwar is-Servizz Ewropew ta' Pedaġġ Elettroniku (EETS) (2004/52/KE) u d-Deċiżjoni tal-Kummissjoni tal-2009 dwar l-aspetti tekniċi tal-EETS. Id-Direttiva dwar l-EETS ġiet adottata fl-2004 u għadha ma ġietx implimentata, minkejja d-diversi tentattivi. Il-KESE huwa tal-opinjoni li jinħtieġ li issal-kunċett jiġi rivedut biex ikun aktar attraenti għall-operaturi u l-utenti. Il-KESE japprova l-għan tal-istrateġija li tiffavorixxi l-multimodalità u jenfasizza li għandha tingħata preferenza lis-soluzzjonijiet ta' trasport l-aktar effiċjenti f'kull każ partikolari. Jittama wkoll li l-evalwazzjoni tad-direttiva dwar it-trasport ikkombinat se twassal għal aġġornament utli bi flessibilità suffiċjenti biex tiġi żgurata effiċjenza massima, mingħajr, madankollu, ma jiġi previst aċċess għas-suq parallel fit-trasport bit-triq. Huwa jissottolinja l-importanza li tiġi inċentivata l-bidla lejn ekonomija b'emissjonijiet baxxi, inkluż il-ferroviji u t-trasport ikkombinat u l-importanza f'dan ir-rigward li l-imposti tal-infrastruttura u l-ispejjeż esterni huma indirizzati b'mod li jiżgura kompetizzjoni ġusta bejn il-modi. Il-KESE jiġbed l-attenzjoni għall-effiċjenza fir-riżorsi mtejba mwassla minn kombinazzjonijiet tal-vetturi ta' 25,25 metru (Sistema Modulari Ewropea (EMS)). Żewġ kombinazzjonijiet ta' vetturi tal-EMS jistgħu jgħabbu t-tagħbija ta' tliet kombinazzjonijiet konvenzjonali, li jfisser żieda fl-effiċjenza fl-użu tal-enerġija u tnaqqis fl-emissjonijiet għal kull unità. Soġġett għall-apprezzament ta' kull Stat Membru, il-kombinazzjonijiet ta' EMS jinħtieġ għalhekk li jkunu permessi fejn il-kundizzjonijiet ikunu xierqa, inkluż fit-traffiku transkonfinali. Huwa jappoġġja l-istrateġija dwar il-fjuwils alternattivi, inkluża l-ħtieġa għall-appoġġ tas-suq u l-użu tal-infrastruttura f'konformità mad-diversi ħtiġijiet tal-mezzi differenti tat-trasport, attwalment l-aktar a) l-elettriku, l-aktar għall-karozzi; b) gass naturali f'forom varji, l-aktar użat minn trakkijiet, xarabanks u vapuri; u c) bijofjuwils. Il-KESE jissottolinja li s-settur tal-fjuwils alternattivi qiegħed jiżviluppa b'mod kostanti u li kemm il-provvista kif ukoll id-domanda jistgħu jinbidlu. Biex tittejjeb it-trasparenza, il-KESE jissuġġerixxi li l-Kummissjoni jinħtieġ li tippubblika tabella ta' valutazzjoni għat-tnaqqis tal-emissjonijiet annwali għas-settur tat-trasport. Brussell, it-23 ta' Frar 2017. Il-Kumitat Ekonomiku u Soċjali Ewropew (KESE) jilqa' l-istabbiliment tal-Pjan ta' Investiment Estern għall-Ewropa (EIP) u l-proposta għal Regolament dwar il-Fond Ewropew għall-Iżvilupp Sostenibbli (EFSD) u l-istabbiliment tal-Garanzija tal-EFSD u l-Fond ta' Garanzija tal-EFSD bħala passi fid-direzzjoni t-tajba lejn l-indirizzar tal-kawżi tal-immigrazzjoni irregolari mill-għeruq tagħha. Il-qerda tal-faqar hija wkoll għan li jenħtieġ li jiffoka fuqu l-EFSD. Il-Kumitat jitlob li jkun hemm konċentrazzjoni partikolari fuq is-soluzzjoni tas-sitwazzjoni fil-pajjiżi li huma s-sors ewlieni ta' migrazzjoni fejn il-kundizzjonijiet ekonomiċi, soċjali u dawk tas-sigurtà wasslu għal devastazzjoni ekonomika u faqar dejjem jiżdied filwaqt li jiġi bblokkat kwalunkwe sforz lejn l-iżvilupp sostenibbli. Il-Kumitat jirreferi għall-opinjonijiet preċedenti tiegħu fejn enfasizza l-ħtieġa li s-settur privat jiġi involut fl-iżvilupp bil-kundizzjoni li tali żvilupp ikun konformi mal-għanijiet ta' żvilupp sostenibbli u li s-settur privat jirrispetta d-drittijiet ekonomiċi, ambjentali u soċjali bażiċi, il-konvenzjonijiet ewlenin tal-Organizzazzjoni Internazzjonali tax-Xogħol (ILO) u l-Aġenda tax-Xogħol Deċenti. Dan għandu japplika wkoll għall-proġetti ta' investiment iffinanzjati mill-EFSD. Il-Kumitat iqis li l-proposta dwar l-EFSD hija konformi mar-rakkomandazzjoni tiegħu li l-għajnuna għall-iżvilupp tintuża bħala fattur multiplikanti għat-tqabbil tal-kapital privat mal-investimenti fil-pajjiżi fil-fażi tal-iżvilupp u biex dawn jintrabtu ma' għanijiet definiti b'mod ċar, bħall-ħolqien ta' aktar impjiegi u impjiegi aħjar, it-titjib fil-kwalità tal-produzzjoni u t-trasferiment tal-għarfien espert tal-ġestjoni għas-settur privat. Il-Kumitat jistieden lill-Kummissjoni tistudja u tanalizza l-esperjenza tal-implimentazzjoni tal-Pjan ta' Investiment għall-Ewropa u l-Fond Ewropew għall-Investimenti Strateġiċi sabiex jiġi evitat kwalunkwe nuqqas u ostakolu meta jitqies li s-sitwazzjonijiet fil-pajjiżi sħab koperti mill-EFSD huma ħafna aktar ikkumplikati minn dawk fl-Istati Membri tal-UE. Il-Kumitat jilqa' l-koordinazzjoni tal-kooperazzjoni u l-governanza permezz tal-bord strateġiku tal-EFSD fejn jenħtieġ li jiġu rrappreżentati l-istituzzjonijiet u l-korpi kollha rilevanti. Minħabba r-rwol insostitwibbli tas-soċjetà ċivili fil-kooperazzjoni għall-iżvilupp, il-KESE jitlob li jingħata l-istatus ta' osservatur fuq il-bord strateġiku u jirrakkomanda li l-organizzazzjonijiet rappreżentattivi tas-soċjetà ċivili fil-pajjiżi sħab jiġu involuti fil-proċess tat-teħid ta' deċiżjonijiet, inkluż fit-tħejjija ta' proġetti konkreti. Il-Kumitat jirrakkomanda li l-one-stop shop li għandu jiġi stabbilit għall-investituri m'għandux ikun limitat għal kwistjonijiet ta' investiment iżda għandu jipprovdi gwida u l-informazzjoni u l-kuntatti kollha meħtieġa għal dawk li jixtiequ jieħdu sehem f'attivitajiet ta' żvilupp. Il-Kumitat jissuġġerixxi li r-Regolament jinkludi l-impenn li tiġi estiża l-validità tal-EFSD u tal-Garanzija lil hinn mil-limitu tal-2020 wara l-evalwazzjoni tar-riżultati tal-implimentazzjoni tiegħu u jistieden lill-Kummissjoni, lill-Kunsill u lill-PE biex iqisu dan meta jkunu qed iħejju l-Qafas Finanzjarju Pluriennali l-ġdid. Il-Pilastru 1 se jkun implimentat parzjalment permezz tal-istabbiliment tal-Fond Ewropew għall-Iżvilupp Sostenibbli (EFSD). L-EFSD se jkollu l-għan prinċipali li jipprovdi pakkett finanzjarju integrat għall-finanzjament tal-investimenti li jibdew fir-reġjuni tal-Afrika u tal-Viċinat. L-EFSD se jkun magħmul minn pjattaformi ta' investiment reġjonali, li se jikkombinaw finanzjament minn faċilitajiet ta' taħlit eżistenti u l-Garanzija tal-EFSD. Huwa se jopera bħala "one-stop shop" sabiex jirċievi proposti ta' finanzjament mingħand istituzzjonijiet finanzjarji u investituri pubbliċi jew privati u jwassal firxa wiesgħa ta' appoġġ finanzjarju għall-investimenti eliġibbli. Sal-2020, l-Unjoni se tagħmel disponibbli s-somma totali ta' EUR 750 miljun għall-Garanzija tal-EFSD, li tirriżulta kemm mill-baġit ġenerali tal-Unjoni, kif ukoll mill-11-il Fond Ewropew għall-Iżvilupp (FEŻ). Il-Kummissjoni għandha l-ħsieb li tipproponi l-mobbilizzazzjoni tal-marġini ta' kontinġenza sabiex tipprovdi EUR 250 miljun. Kontribuzzjonijiet oħrajn mill-baġit tal-Unjoni jsiru bl-użu ta' riallokazzjonijiet jew iffokar mill-ġdid tal-fondi pprogrammati. Finanzjament ulterjuri jista' jinkludi wkoll kontribuzzjonijiet oħrajn minn kontributuri oħrajn, bħall-Istati Membri. L-EFSD se jiġi ġestit mill-Kummissjoni u implimentat permezz ta' pjattaformi ta' investiment reġjonali, li jikkombinaw il-finanzjament mill-faċilitajiet ta' taħlit eżistenti għall-Afrika u għall-Viċinat u l-għoti tal-Garanzija tal-EFSD. Il-Kummissjoni se tingħata pariri minn bord strateġiku u żewġ bordijiet operattivi, wieħed għal kull Pjattaforma ta' Investiment Reġjonali. Il-Kummissjoni se tiġġestixxi s-segretarjat tal-EFSD, li se jiżgura t-twettiq tal-kompiti u l-funzjonijiet kollha meħtieġa biex jiġu ssodisfati l-għanijiet tal-EIP. Il-Kumitat iqis il-problema tal-għadd kbir ta' refuġjati u ta' migranti irregolari għall-UE bħala waħda mill-isfidi l-kbar li l-UE ffaċċjat f'dawn l-aħħar snin. Dawn iż-żewġ fenomeni għadhom kawżi differenti u jeħtieġu soluzzjonijiet divrenzjati. L-ewwel prijorità għall-komunità internazzjonali għandha tkun li tagħmel l-isforzi kollha biex jintemmu l-kunflitti militari u jiġi stabbilit ftehim ta' paċi sabiex jinħolqu l-kundizzjonijiet neċessarji għall-iżvilupp u l-implimentazzjoni reali tal-Għanijiet ta' Żvilupp Sostenibbli (SDGs). Flimkien mar-rwol importanti tas-soċjetà ċivili fil-prevenzjoni, il-medjazzjoni u r-riżoluzzjoni tal-kunflitti, l-UE, bħala l-ikbar donatur ta' għajnuna għall-iżvilupp, għandha taqdi r-rwol ewlieni f'dawn l-isforzi. Il-kawżi tal-migrazzjoni irregolari huma ħafna drabi r-riżultat ta' prospetti ekonomiċi dgħajfa u tkabbir ekonomiku baxx fil-pajjiżi ta' oriġini flimkien ma' nuqqas ta' kundizzjonijiet soċjali u kwistjonijiet ta' sigurtà sinifikanti, li jirriżultaw f'faqar aggravat u jġiegħlu eluf ta' persuni jaqbdu t-triq tal-eżilju. Il-Kumitat jilqa' l-isforzi tal-Kummissjoni u tal-Kunsill biex isibu l-aħjar approċċ għas-soluzzjoni tal-kwistjoni tal-migrazzjoni irregolari billi jiġu indirizzati l-kawżi ewlenin tagħha. L-Għajnuna Uffiċjali għall-Iżvilupp tibqa' insostitwibbli fil-ġlieda kontra l-faqar speċjalment fil-Pajjiżi l-Inqas Żviluppati, l-istati fraġli u għall-popolazzjonijiet vulnerabbli iżda din ma tistax tkopri l-ħtiġijiet kollha ta' żvilupp. L-istrumenti l-ġodda bħall-Garanzija tal-EFSD u l-Fond ta' Garanzija għandhom jintużaw bħala fattur multiplikanti biex jattiraw il-kapital privat għall-investimenti fil-pajjiżi fil-fażi tal-iżvilupp u biex dawn jintrabtu ma' għanijiet definiti b'mod ċar, bħall-ħolqien ta' aktar impjiegi u impjiegi aħjar, it-titjib fil-kwalità tal-produzzjoni u t-trasferiment tal-għarfien espert tal-ġestjoni għas-settur privat. Barra minn hekk, it-taħlita tal-investimenti pubbliċi u privati trid tkun trasparenti u tirrispetta l-bilanċ meħtieġ sabiex tiġi evitata s-sitwazzjoni fejn l-investituri privati jgawdu mill-benefiċċji kollha u s-settur pubbliku jkopri t-telf. Ir-riżultati tal-proġetti għandhom jitkejlu u jitqabblu b'mod ċar, filwaqt li jevalwaw fost riżultati pożittivi oħrajn l-eliminazzjoni tal-kawżi tal-migrazzjoni irregolari. Peress li l-EFSD huwa ispirat mill-Pjan ta' Investiment għall-Ewropa u l-Fond Ewropew għall-Investimenti Strateġiċi, il-Kumitat qed jitlob lill-Kummissjoni titgħallem mill-funzjonament tiegħu peress li dan ma jistax jiġi deskritt bħala suċċess komplet. Din l-esperjenza għandha tiġi studjata u analizzata bir-reqqa sabiex jiġi evitat kwalunkwe nuqqas u ostakolu meta jiġi ġestit l-EFSD, filwaqt li jitqies li l-kundizzjonijiet fil-pajjiżi sħab huma differenti u ħafna aktar ikkumplikati minn dawk fl-Istati Membri tal-UE. L-UE għandha għadd eċċessiv ta' għodod finanzjarji marbuta mal-programmi ta' żvilupp (il-11-il Fond ta' Żvilupp Ewropew bil-pakketti, faċilitajiet, pjattaformi differenti ta' finanzjament tiegħu, il-Qafas Finanzjarju Pluriennali 2014-2020 (il-baġit tal-UE) bil-programmi territorjaliu reġjonali, u l-programmi settorjali differenti tiegħu, il-BEI bil-faċilitajiet u programmi tiegħu, il-BERŻ, eċċ.) li jagħmilha kkumplikata ħafna għall-pubbliku ġenerali u l-imsieħba rilevanti biex jifhmuhomu jsiru jafu kif jużawhom. L-EFSD għandu l-ħsieb li jsir il-one-stop shop għal dawk li huma interessati fl-investiment fil-pajjiżi fil-fażi tal-iżvilupp. Il-Kumitat jirrakkomanda li dan ma għandux ikun limitat għall-investiment iżda għandu jipprovdi gwida bl-informazzjoni kollha meħtieġa u l-kuntatti għal dawk li jixtiequ jieħdu sehem fl-attivitajiet ta' żvilupp. 6 % biss tal-għajnuna għall-iżvilupp tal-UE marret għall-istati fraġli u ħafna minnha kienet diretta lejn l-10 pajjiżi li għandhom ħafna riżorsi naturali. Il-Kumitat jistenna li l-EFSD iġib riżultati pożittivi anke għall-istati fraġli speċjalment dawk b'kunflitti militari, ekonomiji meqruda u governanza falluta fejn il-Garanzija proposta tista' tgħin lill-investituri privati jaffaċċjaw riskji ogħla għall-proġetti tagħhom. Il-Kumitat huwa wkoll kontra t-tentattiv li jiġi stabbilit persentaġġ massimu li l-Garanzija tista' tkopri, li jillimita l-applikazzjoni tagħha għall-investimenti f'pajjiżi fraġli. Il-Kumitat iqis li l-bidla kwalitattiva ewlenija għal din is-sitwazzjoni tista' tkun li jiġu indirizzati l-koordinazzjoni u s-simplifikazzjoni tal-kooperazzjoni u tal-governanza permezz tal-bord strateġiku tal-EFSD, fejn l-istituzzjonijiet u l-korpi rilevanti kollha għandhom ikunu rrappreżentati. Fid-dawl tar-rwol tagħha fil-kooperazzjoni għall-iżvilupp, il-KESE jistieden lill-Kummissjoni tagħti l-istatus ta' osservatur lir-rappreżentanti tal-Kumitat sabiex il-fehmiet tas-soċjetà ċivili jkunu jistgħu jiġu rrappreżentati. Il-Kumitat iqis li l-valur miżjud sinifikanti ħafna tal-Pjan ta' Investiment Estern il-ġdid għandu jiġi pprovdut permezz tat-tieni pilastru tiegħu relatat mal-għajnuna teknika u t-tielet pilastru, li jkopri l-kwistjonijiet ta' titjib tad-demokrazija u l-governanza fil-pajjiżi sħab speċjalment it-trasparenza, il-monitoraġġ u r-responsabbiltà u l-ħolqien ta' ambjent tan-negozju li jkun favorevoli għal investiment li jwassal għal tkabbir u impjiegi ġodda u l-qerda tal-faqar. Huwa meħtieġ ukoll li tittejjeb il-komunikazzjoni dwar il-pjan ta' investiment u l-proġetti speċifiċi tiegħu sabiex is-soċjetà ċivili tkun tista' timmonitorja l-implimentazzjoni tiegħu. Aħna nilqgħu l-impenn tal-Kummissjoni li tirrapporta kull sena lill-Parlament Ewropew u lill-Kunsill dwar l-operazzjonijiet ta' finanzjament u ta' investiment koperti mill-Garanzija tal-EFSD u bi pjaċir ninnotaw li r-rapport se jsir pubbliku sabiex jippermetti lill-partijiet ikkonċernati rilevanti, inkluża s-soċjetà ċivili, jesprimu l-fehmiet tagħhom. Il-KESE se jkun ħerqan biex jipparteipa fl-evalwazzjoni ta' jekk l-EFSD huwiex qed jikkontribwixxi għall-Għanijiet ta' Żvilupp Sostenibbli, inkluża r-raġuni ewlenija għall-ħolqien tiegħu – it-tneħħija tal-kawżi tal-migrazzjoni irregolari. Il-Kumitat jissuġġerixxi li l-qerda tal-faqar tiżdied mal-SDGs imsemmija fl-Artikolu 3(2) li fuqhom se jiffoka l-EFSD u biex din tissemma' fost l-għanijiet ġenerali skont l-Artikolu 8(1)(a). Brussell, it-22 ta' Frar 2017. L-Aġenda Ewropea dwar il-Migrazzjoni għandha titfassal b'tali mod li tikkunsidra bis-sħiħ id-dimensjoni umanitarja tal-kamp ta' applikazzjoni tagħha, u l-UE m'għandhiex tinsal-impenji fundamentali u r-regoli legalment vinkolanti tagħha li jipproteġu l-ħajjiet u d-drittijiet tal-bniedem, speċjalment tal-persuni li jinsabu f'periklu. Il-Kumitat Ekonomiku u Soċjali Ewropew (KESE) jappoġġja l-viżjoni li qed toħroġ fid-dieher wara s-Summit tal-Belt Valletta, li sar f'Novembru 2015, li l-għan ewlieni tiegħu kien li jagħti rispons fit-tul għall-migrazzjoni, filwaqt li jindirizza l-għeruq ta' dak li jikkawża l-migrazzjoni u joħloq djalogu ma' pajjiżi terzi bbażatat fuq il-kooperazzjoni u r-responsabbiltà konġunta. Il-KESE jittama li d-Djalogu Ewro-Afrikan dwar il-Migrazzjoni u l-Iżvilupp (il-"Proċess ta' Rabat") u l-Proċess ta' Khartoum ser jikkontribwixxu għal implimentazzjoni rapida tal-Pjan ta' Azzjoni tal-Belt Valletta. Il-KESE jappoġġja l-ftehimiet imfassla apposta u speċifiċi ma' kull pajjiż, b'rispett sħiħ tad-drittijiet tal-bniedem. Il-flessibbiltà tipprovdi l-perspettiva u t-taħlita ta' azzjonijiet u inċentivi adatti. Filwaqt li l-ħtieġa għal koordinazzjoni politika u semplifikazzjoni hija ċara, jidher li l-Aġenda dwar il-Migrazzjoni qed issir politika globali, filwaqt li tieħu post politiki oħra sabiex jintlaħqu l-azzjonijiet u l-objettivi tagħha (eż. tal-viċinat, l-għajnuna għall-iżvilupp u l-kummerċ). Filwaqt li jirrikonoxxi l-importanza tal-politika tal-migrazzjoni, il-KESE jqis ukoll li l-politiki l-oħra għandhom l-istess importanza u ta' min isegwihom, u jirrakkomanda li l-parteċipazzjoni fil-politika dwar il-migrazzjoni ma tintużax bħala kundizzjoni għall-kooperazzjoni f'oqsma oħra ta' politika. L-għan ewlieni tal-koordinazzjoni huwa li jitħeġġu s-sinerġija, il-komplementarjetà u l-komprensività bejn l-oqsma varji ta' politika. Għandha ssir distinzjoni bejn in-nuqqas ta' kooperazzjoni mal-pajjiżi terzi minħabba nuqqas ta' rieda politika u n-nuqqas ta' kooperazzjoni minħabba nuqqas ta' kapaċità u riżorsi. It-tnejn li huma jridu jiġu indirizzati iżda permezz ta' mezzi differenti. Sabiex jiġu żgurati s-sostenibbiltà u r-reżiljenza, l-enfasi għandha tkun l-ewwel fuq il-bini tal-kapaċità. L-għajnuna ma għandha tiddependi taħt l-ebda ċirkustanza mir-riammissjoni u l-kontrolli mal-fruntieri. L-ekonomija hija ċentrali sabiex jiġu indirizzati l-għeruq ta' dak li jikkawża l-migrazzjoni, iżda dan m'għandux ifisser li jitwarrbu d-dimensjonijiet politiċi, istituzzjonali u amministrattivi tal-istabbiltà u l-prosperità. L-istrateġija jeħtieġ tiġi aġġustata mill-ġdid sabiex tinkludi appoġġ aktar immirat u b'impenn akbar fi tliet oqsma: is-soluzzjoni tal-kunflitti u l-bini tal-istat, il-promozzjoni tad-demokrazija u d-drittijiet tal-bniedem, u l-iżvilupp tas-soċjetà ċivili. Sabiex jiġu trattati l-għeruq ta' dak li jikkawża l-migrazzjoni fuq perjodu twil ta' żmien, pajjiż kwalunkwe jkollu bżonn gvern vijabbli u leġittimu, istituzzjonijiet rappreżentattivi b'saħħithom, partiti effettivi, mezzi tal-komunikazzjoni tal-massa u organizzazzjonijiet tas-soċjetà ċivili. L-UE għandha tikkunsidra li tagħti attenzjoni u appoġġ adatti għall-assistenza demokratika u mhux tittratta l-kwistjonijiet tad-demokrazija bħala "ambjent tan-negozju ġenerali", peress li tissemma fit-tielet pilastru tal-Pjan ta' Investiment Estern. L-iżvilupp ta' kanali ta' migrazzjoni legali u ta' kapaċitajiet istituzzjonali biex jappoġġjaw il-migrazzjoni legali għandu jkun prijorità fi ħdan il-Qafas ta' Sħubija ma' pajjiżi terzi, għall-UE, l-Istati Membri u l-pajjiżi terzi. L-organizzazzjonijiet tas-soċjetà ċivili jaqdu rwol sinifikanti sabiex jagħmlu r-risistemazzjoni, l-ivvjaġġar u l-akkoljenza tal-migranti u tar-refuġjati aktar sikuri u umani. Il-proposta għandha tikkunsidra mill-ġdid ir-rwol ta' u l-appoġġ għall-attivitajiet tagħhom, minn organizzazzjonijiet lokali fil-pajjiżi ta' oriġini u ta' tranżitu tagħhom lil dawk li jieħdu sehem f'operazzjonijiet ta' salvataġġ u fil-ġestjoni tal-akkoljenza u l-integrazzjoni. Barra minn hekk, l-organizzazzjonijiet tas-soċjetà ċivili għandhom ikunu involuti fil-monitoraġġ u l-evalwazzjoni tal-azzjonijiet tal-awtoritajiet kompetenti kollha involuti fil-ġestjoni tal-migrazzjoni. Il-KESE jħeġġeġ lill-awtoritajiet pubbliċi, fil-livell nazzjonali, reġjonali jew lokali, jieħdu sehem fl-implimentazzjoni tal-politika dwar il-migrazzjoni u l-asil, b'konformità mal-obbligi legali internazzjonali u bil-għan li jiġu protetti d-drittijiet tal-bniedem u li tiġi ffaċiltata l-integrazzjoni. L-UE u l-Istati Membri, direttament jew indirettament, għandhom jirrispettaw id-drittijiet tal-bniedem u josservaw il-prinċipju tan-non-refoulement abbażi tal-Konvenzjoni ta' Ġinevra meta jwettqu dawn l-azzjonijiet u l-proċeduri. Il-Kummissjoni fasslet il-viżjoni strateġika tagħha dwar kif l-azzjoni esterna tal-UE tista' trawwem ir-reżiljenza u l-indipendenza ta' persuni spustati bil-forza f'postijiet li huma kemm jista' jkun viċin il-pajjiż ta' oriġini tar-refuġjati. Filwaqt li din il-viżjoni għandha ċerti vantaġġi, għandu jiġi nnutat li l-UE, bħala attur internazzjonali responsabbli u b'għadd ta' riżorsi, għandha wkoll obbligu morali u legali li tgħin lil dawk li jfittxu l-protezzjoni internazzjonali, b'konformità mat-trattati internazzjonali. Il-KESE jappoġġja ż-żieda fir-rati ta' ritorn u riammissjoni, bi preferenza għar-ritorn volontarju u enfasi fuq ir-riintegrazzjoni. Ir-ritorn volontarju b'enfasi fuq ir-riintegrazzjoni għandu jkun wieħed mill-għażliet strateġiċi ewlenin li l-UE u l-Istati Membri jagħmlu fil-ġestjoni tal-proċess tal-migrazzjoni. Fil-patti u l-ftehimiet kollha, l-UE għandha tiżgura li jintużaw l-aktar inċentivi pożittivi, li l-għajnuna tkun imfassla u organizzata tajjeb, u li tindirizza wkoll il-kapaċitajiet istituzzjonali u amministrattivi tal-gvern, tippromovi d-demokrazija u d-drittijiet tal-bniedem u tinkludi lill-organizzazzjonijiet tas-soċjetà ċivili fil-proċessi kollha, speċjalment dawk lokali u nazzjonali. Il-KESE jħeġġeġ lill-istituzzjonijiet tal-UE, lill-Istati Membri, u lill-gvernijiet ta' pajjiżi terzi biex jinvolvu u jappoġġjaw lill-gruppi tad-dijaspora kemm jista' jkun. Dawn jistgħu jkunu riżorsa prezzjuża għall-iżvilupp fit-tul tal-pajjiżi ta' oriġini u ta' tranżitu, kif ukoll jagħtu kontribut prezzjuż lis-soċjetà u lill-ekonomija Ewropej. Il-promozzjoni tad-diversità u l-aċċess miftuħ għad-dinja hija pilastru tas-soċjetà Ewropea u l-politika dwar il-migrazzjoni għandha tosserva dawn iż-żewġ prinċipji. Il-KESE jħeġġeġ lill-Istati Membri biex jipparteċipaw bis-sħiħ fi sforzi biex jikkoordinaw il-politika tal-UE dwar il-migrazzjoni. Is-solidarjetà u l-kooperazzjoni bejn l-Istati Membri huma żewġ prerekwiżiti għal implimentazzjoni effettiva tas-Sħubiji Qafas ma' pajjiżi terzi. Madankollu, fadal ħafna xi jsir. L-UE għadha qed tħabbat wiċċha ma' kriżi umanitarja. Il-pajjiżi terzi u l-imsieħba tal-UE qed jospitaw ir-refuġjati, ħafna minnhom minorenni mhux akkumpanjati mġiegħla jħallu djarhom, kif ukoll ħafna migranti ekonomiċi li jixtiequ jiġu l-Ewropa. L-għan aħħari tal-Qafas ta' Sħubija huwa li jservi ta' impenn koerenti u mfassal apposta fejn l-Unjoni u l-Istati Membri tagħha jaġixxu f'mod koordinat u jużaw strumenti, għodod u effetti ta' lieva biex jistabbilixxu sħubijiet komprensivi (patti) ma' pajjiżi terzi għal ġestjoni aħjar tal-migrazzjoni b'rispett sħiħ tal-obbligi tad-drittijiet tal-bniedem u umanitarji tagħna. Għandha tittieħed azzjoni immedjata mal-imsieħba ewlenin f'dawn l-oqsma, fejn għandhom jiġu stabbiliti miri speċifiċi u li jistgħu jitkejlu: ħidma ma' msieħba ewlenin sabiex jittejjeb il-qafas leġislattiv u istituzzjonali għall-migrazzjoni; għajnuna konkreta għall-bini tal-kapaċità rigward il-ġestjoni tal-fruntieri u l-migrazzjoni, inkluża l-protezzjoni tar-refuġjati; żieda fir-rati ta' ritorn u riammissjoni bi preferenza għar-ritorn voluntarju u enfasi fuq ir-riintegrazzjoni; trażżin tal-flussi irregolari filwaqt li jiġu offruti kanali ta' migrazzjoni legali, inkluża żieda fl-isforzi ta' risistemazzjoni. Il-KESE huwa tal-fehma li l-migrazzjoni ġestita kif imiss hija opportunità għall-UE, għall-pajjiżi ta' oriġini u għall-migranti u l-familji tagħhom. Il-migrazzjoni hija karatteristika integrali tas-soċjetà umana. Fl-istorja reċenti tal-popli Ewropej, il-migrazzjoni hija importanti ħafna. Jinqalgħu l-problemi meta l-persuni ma jitilqux b'mod volontarju; fejn bosta migranti jiġu sfurzati jħallu l-post ta' residenza tagħhom minħabba faqar estrem, gwerer jew diżastri naturali. Dawn il-persuni huma vulnerabbli ferm. Jekk il-pajjiżi Ewropej jonqsu milli jniedu proċeduri u liġijiet marbutin mal-ġestjoni li jagħmluha iżjed faċli li l-migrazzjoni tkun ipproċessata permezz ta' proċeduri legali u trasparenti, ħafna persuni li jemigraw bl-użu ta' rotot irregolari, ta' spiss b'sogru gravi għal ħajjithom, jiġu sfruttati minn netwerks kriminali involuti fil-kuntrabandu u t-traffikar tal-bnedmin. Il-KESE jwissi li, meta jkunu qed jiġu żviluppati politiki u liġijiet għall-organizzazzjoni tal-migrazzjoni u l-kontrolli tal-fruntieri, għandha tingħata l-attenzjoni meħtieġa biex dawn jikkonformaw bis-sħiħ mal-Konvenzjonijiet dwar id-Drittijiet tal-Bniedem u l-Karta tad-Drittijiet Fundamentali tal-UE. Il-proposta tal-Kummissjoni tintroduċi l-koordinazzjoni u l-armonizzazzjoni tant meħtieġa fil-proċeduri u l-istrumenti użati għall-ġestjoni tal-proċess tal-migrazzjoni li kulma jmur qed issir iktar kumplessa. Minħabba n-natura u d-dinamika tax-xejriet ta' migrazzjoni reċenti, huwa ta' benefiċċju li jkun hemm reviżjoni u aġenda aktar ċara tal-prijoritajiet. Il-KESE jqis li l-enfasi fuq is-salvataġġ tal-persuni f'riskju waqt li jkunu qed jivvjaġġaw hija ġustifikata għalkollox. Din għandha tkun prijorità assoluta għall-UE u l-Istati Membri. Minkejja li għadhom qed jintilfu ħajjiet fuq il-baħar, il-Kumitat ifaħħar ir-rwol taċ-ċittadini, l-organizzazzjonijiet tas-soċjetà ċivili, u l-persunal militari u ċivili involuti f'operazzjonijiet ta' salvataġġ. Apparti l-għanijiet fuq perjodu qasir ta' żmien tal-patti: li jissalvaw il-ħajjiet fil-Baħar Mediterran; li tiżdied ir-rata tar-ritorn lejn il-pajjiżi ta' oriġini u ta' tranżitu; li jiġi żgurat li l-migranti u r-refuġjati jibqgħu viċin pajjiżhom kemm jista' jkun u li jiġi evitat li jagħmlu vjaġġi perikolużi, il-KESE jħeġġeġ ukoll lill-KE tinkludi l-protezzjoni tal-migranti tul l-hekk imsejħa rotta tal-Balkani, li ħajjithom u s-sikurezza tagħhom jistgħu jkunu fil-periklu, u l-ħolqien ta' rotot legali għall-migrazzjoni. Il-KESE jtenni li l-UE u l-Istati Membri tagħha huma l-akbar donaturi tal-iżvilupp u umanitarji u li l-UE tipprovdi appoġġ sinifikanti lil refuġjati, persuni spostati internament u komunitajiet ospitanti pereżempju fil-Qarn tal-Afrika u ż-żoni tal-Lag taċ-Ċad (il-Kenja, is-Somalja, l-Uganda, l-Etjopja u s-Sudan). L-Aġenda dwar il-Migrazzjoni għandha tkun imfassla biex tikkunsidra bis-sħiħ l-ambitu tad-dimensjoni umanitarja. L-UE għandha diffikultà fil-ġestjoni tal-flussi attwali tal-migrazzjoni u tar-refuġjati. Madankollu, m'għandhiex tinsal-impenji u r-regoli legalment vinkolanti fundamentali tagħha li tipproteġi l-ħajjiet u d-drittijiet tal-bniedem, speċjalment ta' dawk li jinsabu f'periklu. L-Aġenda dwar il-Migrazzjoni ser tirnexxi biss sal-punt fejn il-pajjiżi terzi jkunu lesti u kapaċi jaħdmu mill-qrib mal-UE u l-Istati Membri. Kull pajjiż għandu l-profil proprju tiegħu fir-rigward tal-migrazzjoni. Għadd minnhom huma pajjiżi ta' oriġini u jgħaddu minn kunflitt, tensjonijiet u nuqqasijiet serji, filwaqt li oħrajn huma pajjiżi ta' tranżitu li huma aktar stabbli iżda wkoll aktar vulnerabbli. Xi wħud minnhom ikollhom jaffaċċjaw numru sproporzjonat ta' refuġjati u migranti li qed ifittxu s-sikurezza u l-għajnuna fit-territorji tagħhom, b'mod partikolari fil-Libanu, it-Turkija u l-Ġordan. Ir-rieda u l-kapaċità tagħhom biex jimplimentaw miżuri li jirriżultaw minn din is-sħubija dwar il-migrazzjoni jiddependu minn fatturi storiċi, politiċi, ekonomiċi, ta' sigurtà u kulturali diversi u kumplessi. Għaldaqstant, huwa neċessarju li jinstabu l-perspettiva t-tajba u t-taħlita adatta ta' azzjonijiet u inizjattivi b'rabta ma' kull waħda minnhom. Fl-istess ħin, il-patti għandu jkollhom enfasi komuni, waħda li tinkoraġġixxi l-iżvilupp istituzzjonali, demokratiku, soċjali u ekonomiku tal-pajjiżi terzi. Jeħtieġ li l-Aġenda dwar il-Migrazzjoni tissaħħaħ aktar u titlob aktar koordinazzjoni ma' oqsma ta' politika rilevanti oħra. Fil-proposta tal-Kummisjoni, hemm previsti tliet oqsma bħal dawn: il-viċinat, l-għajnuna għall-iżvilupp, u l-kummerċ. Fil-Politika Ewropea tal-Viċinat, bejn wieħed u ieħor nofs il-finanzjament ser ikun iddedikat għal kwistjonijiet relatati mal-migrazzjoni. Fil-politika tal-iżvilupp, il-proposta tipprevedi l-introduzzjoni ta' inċentivi pożittivi u negattivi li jippremjaw dawk il-pajjiżi li jissodisfaw l-obbligu internazzjonali tagħhom li jieħdu lura ċ-ċittadini tagħhom stess, u dawk li jikkooperaw fil-ġestjoni tal-flussi ta' migranti irregolari minn pajjiżi terzi, kif ukoll dawk li jieħdu azzjoni biex jilqgħu lil persuni li qed jaħarbu kunflitti u persekuzzjoni. Huma previsti wkoll konsegwenzi għal dawk li ma jikkooperawx mal-linji politiċi ta' riammissjoni u ta' ritorn. Fir-rigward tal-politika tal-kummerċ, fejn l-UE tista' tagħti trattament preferenzjali lill-imsieħba tagħha, il-KE tipproponi li l-kooperazzjoni ma' politiki ta' migrazzjoni għandha tkun fattur fl-evalwazzjoni tal-preferenzi kummerċjali taħt il-"GSP+" (sistema ġeneralizzata ta' preferenzi). Minbarra dawn, l-oqsma kollha ta' politika, inklużi l-edukazzjoni, ir-riċerka, it-tibdil fil-klima, l-enerġija, l-ambjent u l-agrikoltura, fil-prinċipju għandhom ikunu parti minn pakkett, jiġu previsti bħala sensittivi għall-migrazzjoni, u jagħtu l-akbar effett ta' lieva għad-diskussjoni. Filwaqt li l-ħtieġa għal koordinazzjoni politika u semplifikazzjoni hija ċara, din l-istrateġija tqajjem xi tħassib. Jidher li l-Aġenda dwar il-Migrazzjoni qed issir politika globali, filwaqt li tieħu post politiki oħrajn li jsegwu l-attivitajiet u l-objettivi tagħha. Dan jista' jaffettwa lil dawn il-politiki l-oħra, li kull waħda minnhom hija leġittima fir-rigward tal-għanijiet u l-kamp ta' applikazzjoni tagħha. Il-politika tal-viċinat għandha ġġib stabbiltà u prosperità lill-fruntiera tal-UE, u enfasi sproporzjonata fuq il-migrazzjoni tista' twassal biex oqsma rilevanti oħra jingħataw il-ġenb. Il-politika tal-iżvilupp għandha wkoll objettivi b'firxa wiesgħa, inklużi għajnuna għal komunitajiet vulnerabbli u l-bini ta' prospetti ekonomiċi u soċjali aħjar għal għexieren ta' miljuni ta' persuni. Il-politika tal-kummerċ għandha wkoll dimensjoni ta' żvilupp sinifikanti, filwaqt li ġġib aktar opportunitajiet għaċ-ċittadini tal-UE kif ukoll għaċ-ċittadini ta' pajjiżi terzi. Filwaqt li jirrikonoxxi li l-Aġenda tal-Migrazzjoni hija importanti, il-KESE jikkunsidra li kull politika hija tal-istess importanza u ta' min isegwiha. L-għan ta' koordinazzjoni huwa primarjament dak li tippromovi sinerġija, kumplementarjetà u komprensività tad-diversi oqsma ta' politika. B'rabta ma' dan, il-mod speċifiku li bih tissawwar il-koordinazzjoni tal-politika jissuġġerixxi l-possibbiltà ta' approċċ kundizzjonali u koerċittiv – il-pajjiżi terzi għandhomm jikkooperaw mal-UE u l-Istati Membri fir-riammissjoni u r-ritorn taċ-ċittadini tagħhom stess, fil-ġestjoni tal-flussi ta' migrazzjoni fit-territorji tagħhom u fuq il-fruntieri, u fl-akkoljenza ta' persuni li qed jaħarbu mill-kunflitt u l-persekuzzjoni. Inkella, jista' jiġi pperikolat l-aċċess għall-fondi u l-għajnuna tal-UE u għas-suq tal-UE. Din l-alternattiva tista' tkun problematika u fl-aħħar mill-aħħar ma tkunx effettiva. Il-kooperazzjoni ma' pajjiżi terzi fl-aġenda dwar il-migrazzjoni hija mmexxija minn tħassib intern u kapaċitajiet interni. Għandha ssir distinzjoni bejn in-nuqqas ta' kooperazzjoni minħabba nuqqas ta' rieda politika u n-nuqqas ta' kooperazzjoni minħabba nuqqas ta' kapaċità u riżorsi. It-tnejn li huma jridu jiġu indirizzati iżda b'mezzi differenti. Sabiex jiġu żgurati s-sostenibbiltà u r-reżiljenza, l-enfasi għandha tkun l-ewwel fuq il-bini tal-kapaċità. Huwa importanti ħafna wkoll li ssir distinzjoni bejn l-assistenza għall-iżvilupp u l-kooperazzjoni b'rabta mal-migrazzjoni. Din tal-aħħar ma għandhiex tiddependi mill-ewwel waħda taħt l-ebda ċirkustanza. Meta jiġu indirizzati l-"għeruq ta' dak li jikkawża" l-migrazzjoni, il-proposta tal-Kummissjoni tirreferi kważi esklużivament għall-ekonomija. Hija tenfasizza wkoll ir-rwol tal-investituri privati li jkunu qed ifittxu opportunitajiet ġodda ta' investiment fi swieq emerġenti. Kif iddikjarat fil-proposta: "Minflok il-migranti irregolari jitħallew li jirriskjaw ħajjithom huma u jippruvaw jilħqu s-swieq tax-xogħol Ewropej, għandhom ikunu mmobilizzati riżorsi privati u pubbliċi Ewropej għal investiment f'pajjiżi terzi ta' oriġini". Il-Kummissjoni tipprevedi ukoll Pjan ta' Investiment Estern ambizzjuż, bi tliet pilastri: "l-ewwel pilastru jippermetti li riżorsi pubbliċi skarsi jintużaw b'mod innovattiv, biex jiġi mobilizzat l-investiment privat billi joffri garanziji u fondi konċessjonali addizzjonali. It-tieni pilastru jkun jiffoka fuq l-assistenza teknika, u jgħin lill-awtoritajiet u lill-kumpaniji lokali jiżviluppaw numru ogħla ta' proġetti bankabbli u jagħmilhom magħrufa lill-komunità internazzjonali tal-investituri. It-tielet pilastru jimmira għall-ambjent tan-negozju ġenerali billi jrawwem il-governanza tajba, jiġġieled il-korruzzjoni, ineħħi l-ostakli għall-investiment u d-distorsjonijiet tas-swieq." L-ekonomija hija kruċjali fl-indirizzar tal-għeruq ta' dak li jikkawża l-migrazzjoni. Għandha tintrabat mill-qriba mad-dimensjonijiet politiċi, istituzzjonali, amministrattivi u soċjali tal-istabbiltà u l-prosperità. It-tagħlimiet minn għexieren ta' snin ta' ħidma ta' għajnuna u żvilupp juru li l-istituzzjonijiet huma fundamentali u fin-nuqqas ta' qafas u infrastruttura adatti, id-dinamika prevista ma tintlaħaqx. L-investituri privati ma jinvestux f'pajjiżi ta' oriġini u ta' tranżitu jekk ma jkunux stabbli. Il-finanzjament għall-investiment, l-iżvilupp u oqsma oħra ta' politika għandu jibqa' distint iżda jkollu għanijiet komplementari. Bosta mill-pajjiżi terzi, speċjalment dawk li saru pajjiżi ta' oriġini għar-refuġjati u l-migranti, għandhom problemi fundamentali għall-istabbiltà u l-effettività tal-gvern. L-infrastrutturi u l-ekonomiji tagħhom huma dgħajfa u s-sistemi amministrattivi tagħhom huma sottożviluppati. Għalhekk, għandu jiġi kkunsidrat sforz imġedded għas-soluzzjoni tal-konflitti u l-bini tal-istat. Dan mhuwiex biss fil-każ tas-Sirja u l-Libja, iżda wkoll f'ħafna pajjiżi oħra. Ir-rikonoxximent ta' dan il-fatt jista' jgħin fil-prijoritizzazzjoni tal-miżuri u fl-identifikazzjoni tar-raġunijiet proprji għalfejn il-persuni finalment jaħarbu minn jew jgħaddu minn dawk it-territorji. Miżuri definiti b'mod ristrett, pereżempju taħriġ tal-gwardji tal-fruntiera u t-trasferiment tat-teknoloġija lilhom, iż-żarmar tan-netwerks ta' kuntrabandisti, jew l-għoti ta' inċentivi għar-ritorn, ikollhom impatt pożittiv iżda limitat ħafna. Il-migrazzjoni hija fenomenu li huwa marbut ma' dgħufijiet tal-istat u nuqqasijiet ta' natura u livelli differenti. L-inklużjoni tat-tielet pilastru tal-Pjan ta' Investiment Estern ta' governanza bħala "ambjent tan-negozju ġenerali" mhijiex biżżejjed sabiex tkopri l-firxa ta' kwistjonijiet li jeħtieġ jiġu indirizzati. Sabiex jiġu trattati l-għeruq ta' dak li jikkawża l-migrazzjoni fuq perjodu twil ta' żmien, il-pajjiż ikollu bżonn gvern vijabbli u leġittimu, istituzzjonijiet rappreżentattivi b'saħħithom, partiti effettivi, mezzi tal-komunikazzjoni tal-massa u organizzazzjonijiet tas-soċjetà ċivili. L-UE għandha tikkunsidra li tagħti attenzjoni u appoġġ adatti għall-assistenza demokratika. Dan huwa rilevanti mhux biss fil-qafas tal-migrazzjoni iżda wkoll f'oqsma oħra ta' politika bħall-viċinat u l-kummerċ. Fil-proposta tal-Kummissjoni, ir-rwol tas-soċjetà ċivili mhuwiex rikonoxxut u appoġġjat biżżejjed. L-organizzazzjonijiet tas-soċjetà ċivili jaqdu rwol importanti sabiex ir-risistemazzjoni, l-ivvjaġġar u l-akkoljenza tal-migranti u r-refuġjati jsiru aktar sikuri u aktar umani. Mill-kampijiet tar-refuġjati, ir-rotot tal-migranti, inkluż il-baħar, sas-siti ta' akkoljenza fl-UE, dawn jagħtu kontribut siewi jekk mhux indispensabbli. Il-proposta għandha tikkunsidra mill-ġdid ir-rwol tal-attività tagħhom u l-appoġġ għaliha, minn organizzazzjonijiet lokali fil-pajjiżi ta' oriġini u ta' tranżitu, sa dawk li jipparteċipaw f'operazzjonijiet ta' salvataġġ u fil-ġestjoni tal-akkoljenza u l-integrazzjoni. Barra minn hekk, l-organizzazzjonijiet tas-soċjetà ċivili għandhom ikunu involuti fil-monitoraġġ u l-evalwazzjoni tal-azzjonijiet tal-awtoritajiet kompetenti kollha involuti fil-ġestjoni tal-migrazzjoni. Il-ħidma u r-rispons tagħhom jistgħu jqarrbu l-proċess kollu lejn l-istandards tad-drittijiet tal-bniedem rikonoxxuti u mħarsa mit-trattati internazzjonali u tal-UE. Fl-organizzazzjoni tal-attivitajiet u l-proċeduri kollha, l-UE u l-Istati Membri, direttament jew indirettament, għandhom jirrispettaw id-drittijiet tal-bniedem u josservaw il-prinċipju tan-non-refoulement, abbażi tal-Konvenzjoni ta' Ġinevra. Il-KESE huwa mħasseb ferm dwar il-ftehim bejn l-UE u t-Turkija u l-impatt tiegħu fuq id-drittijiet fundamentali tal-individwi soġġetti għalih. Id-Dikjarazzjoni UE-Turkija ġiet ikkontestata minn gruppi tas-soċjetà ċivili u difensuri tad-drittijiet tal-bniedem, peress li din ikkunsidrat lit-Turkija bħala "pajjiż sikur". L-UE għandha tkun ċerta meta tagħti l-istatus ta' "pajjiż sikur" lil pajjiżi ta' oriġini u ta' tranżitu, sabiex ma tiksirx il-prinċipju tan-non-refoulement. Nilqgħu b'sodisfazzjon il-passi operattivi li għandhom l-għan li jiġġieldu kontra l-kuntrabandu tal-migranti. Il-kuntrabandisti jimponu prezzijiet kbar ħafna biex jgħinu lill-migranti u jesponuhom għal riskji serji. Fl-istess ħin, il-ġlieda kontra l-kuntrabandu mhux ser issolvi l-kwistjonijiet strutturali tal-migrazzjoni. Għal darb'oħra, il-ħolqien ta' rotot legali għall-migrazzjoni huwa kruċjali u jnaqqas id-dipendenza tal-migranti min-netwerks tal-kuntrabandu. Jeħtieġ jiġi introdott mekkaniżmu ta' koordinazzjoni bejn il-livell tal-UE u dak tal-Istati Membri sabiex jimplimentaw il-patti. Jekk xi Stati Membri għandhom rabtiet storiċi ma' pajjiżi terzi, dawn jistgħu jiġu mobilizzati biex jiżguraw kooperazzjoni aħjar. Il-KESE jilqa' bi pjaċir it-tfassil ta' patti li jfittxu li jżidu l-effettività u s-sostenibbiltà tal-proċess ta' ritorn u jipprovdu finanzjament adatt lill-pajjiżi ta' riammissjoni u b'mod partikolari lill-komunitajiet li ser jintegraw mill-ġdid lill-persuni li jirritornaw. L-għoti ta' inċentivi lill-awtoritajiet u 'l-individwi huwa indispensabbli biex jiġi żgurat proċess effettiv. Il-KESE jappoġġja ż-żieda fir-rati tar-ritorn u r-riammissjoni, bi preferenza ċara għar-ritorn volontarju u enfasi fuq ir-riintegrazzjoni. Dan għandu jkun wieħed mill-għażliet strateġiċi ewlenin li l-UE u l-Istati Membri jagħmlu fil-ġestjoni tal-proċess tal-migrazzjoni. Dan iżid il-probabbiltà li dawk involuti jikkooperaw ilkoll u, aktar importnati, jibdel il-migrazzjoni fi xprun potenzjali għall-iżvilupp lokali. L-isforzi tal-UE u tal-Istati Membri għandhom jiġu kkoordinati fil-livell globali. Il-KESE jaqbel mar-rakkomandazzjoni tal-Kummissjoni Ewropea li tappoġġja l-istabbiliment ta' skema globali ta' risistemazzjoni bl-appoġġ tan-NU sabiex tippermetti risistemazzjoni rapida u effiċjenti f'pajjiżi sikuri. L-UE għandha kemm ir-riżorsi kif ukoll l-esperjenza biex tagħmel differenza, saħansitra permezz ta' sforz lejn proċess aktar globali u multilaterali għall-ġestjoni tal-migrazzjoni. Il-KESE jappoġġja b'mod ġenerali d-direzzjoni tas-sħubijiet speċifiċi ma' pajjiżi terzi: il-konklużjoni ta' patti mal-Ġordan u l-Lebanon, filwaqt li l-kooperazzjoni UE-Tuneżija tilħaq il-livell li jmiss; it-tnedija u l-ftehim dwar patti man-Niġer, in-Niġerja, is-Senegal, il-Mali u l-Etjopja; u l-appoġġ għall-Gvern Libjan b'Kunsens Nazzjonali. F'dawn il-patti u l-ftehimiet, l-UE għandha tiżgura li jintużaw l-aktar inċentivi pożittivi, li l-għajnuna tkun imfassla u organizzata tajjeb, u li tindirizza wkoll il-kapaċitajiet istituzzjonali u amministrattivi tal-gvern, tippromovi d-demokrazija u d-drittijiet tal-bniedem u tinkludi lill-organizzazzjonijiet tas-soċjetà ċivili fil-proċessi kollha, speċjalment dawk lokali u nazzjonali. Brussell, it-22 ta' Frar 2017. Il-Kumitat Ekonomiku u Soċjali Ewropew (KESE) jaqbel mal-prijoritajiet enfasizzati fl-Istħarriġ Annwali dwar it-Tkabbir tal-Kummissjoni Ewropea għall-2017, jiġifieri s-supremazija mogħtija lill-promozzjoni tal-ħolqien tal-impjiegi u t-tkabbir, permezz tat-tliet pilastri tal-Istħarriġ Annwali dwar it-Tkabbir, jiġifieri riformi strutturali, l-iżgurar ta' politiki fiskali responsabbli u t-tisħiħ tal-investiment. Dan l-istħarriġ annwali jikkostitwixxi bażi xierqa għall-ftuħ tal-proċess tas-Semestru Ewropew u l-iżvilupp ulterjuri ta' rakkomandazzjonijiet speċifiċi għal kull pajjiż. Is-Semestru Ewropew jitqies bħala strument tajjeb għal aktar progress fil-politiki u r-rifoma, li jwassal għall-irkupru u l-impjieg. Is-SAT 2017 jiddeskrivi l-prijoritajiet ekonomiċi u soċjali l-aktar urġenti, flimkien ma' rakkomandazzjonijiet speċifiċi, madankollu, il-KESE jieħu b'serjetà kbira l-aspetti negattivi tar-regoli tal-Patt ta' Stabbiltà u Tkabbir u Rakkomandazzjonijiet Speċifiċi għall-Pajjiż li huma applikati fuq livell nazzjonali biex jistabbilixxu l-pożizzjoni fiskali taż-żona tal-euro. L-Istħarriġ Annwali dwar it-Tkabbir jirrikonoxxi l-ħafna żviluppi pożittivi u sinjali ta' rkupru fl-UE. L-investiment beda jiżdied, inħolqu 8 miljun impjieg ġodda mill-2013, il-mira ta' 75 % ta' impjieg tista' tintlaħaq, hemm titjib strutturali fil-prestazzjoni tas-suq tax-xogħol, u l-livell medju tad-defiċit pubbliku tnaqqas ftit f'uħud mill-Istati Membri. Il-Kumitat jappoġġja l-idea li l-garanzija għal futur ekonomiku promettenti għal kulħadd hija l-bażi tal-preżervazzjoni tal-istil ta' ħajja Ewropew, iżda jqis li jeħtieġ li jsiru sforzi addizzjonali sabiex jintlaħaq dan l-għan. L-Istħarriġ Annwali dwar it-Tkabbir jgħid b'mod ċar li l-irkupru għadu fraġili. Il-qgħad għadu għoli, saħansitra żdied ir-riskju għall-faqar, il-PDG u r-rati ta' tkabbir tal-produttività għadhom baxxi wisq, u l-investiment għadu wisq taħt il-livelli ta' qabel il-kriżi. Għad hemm żbilanċi sinifikattivi u riskji usa' fiż-żona tal-euro u fl-UE b'mod ġenerali. Il-KESE jemmen ukoll li l-globalizzazzjoni, l-iżviluppi demografiċi u teknoloġiċi, u b'mod partikolari d-diġitalizzazzjoni, huma sorsi importanti ta' bidliet, li kollha għandhom ikunu jistgħu jibbenefikaw minnhom. L-investiment fl-għarfien, l-innovazzjoni, l-edukazzjoni u l-ICT – li jixprunaw it-tkabbir – għandu jkun fost l-isforzi ewlenin. Il-Kumitat jappoġġja l-għanijiet dwar l-ugwaljanza, l-ekwità u l-inklużjoni, u jiġbed l-attenzjoni lejn l-importanza ta' politiki koordinati u ta' riformi. Fl-istess ħin, il-KESE jiġbed l-attenzjoni għall-fatt li, sabiex jintlaħqu l-għanijiet komuni u jingħelbu l-iżvantaġġi, huwa kruċjali li tissaħħaħ l-integrazzjoni. F'dan ir-rigward, il-governanza Ewropea bbażata fuq il-kollaborazzjoni responsabbli, karatterizzata kemm mid-dixxiplina kif ukoll mill-flessibbiltà, tikkostitwixxi garanzija. Is-Semestru Ewropew juri biċ-ċar li l-istabbiliment ta' sħubijiet ta' livell għoli bejn l-Istati Membri huwa mod effettiv biex noħorġu mill-kriżi. Il-KESE japprova fil-prinċipju l-missjonijiet stabbiliti fl-Istħarriġ dwar it-Tkabbir tal-2017, kif ukoll it-tqassim tal-kompiti bejn il-Kummissjoni u l-Istati Membri. Itenni l-proposta tiegħu dwar l-arrikkiment tas-Semestru Ewropew, diġà fformulat fl-analiżi tiegħi dwar l-Istħarriġ Annwali dwar it-Tkabbir 2016. Barra miż-żieda fl-investiment, ir-riformi strutturali u t-tisħiħ tal-ekwilibriju makroekonomiku, fost l-objettivi ewlenin huma l-progress li jrid isir fid-dawl tal-indikaturi lil hinn mill-PDG, l-għanijiet fil-qasam soċjali, ambjentali u s-sostenibbiltà. Fil-fehma tal-KESE, hija biss sistema ta' indikaturi komprensiva – bħas-sistema attwali, li hija kapaċi wkoll tindirizza l-impatti soċjali u ambjentali – li verament tista' tidentifika t-tkabbir ekonomiku reali orjentat lejn ir-riżultati (introjtu nazzjonali gross). Il-KESE jaħseb li rendikont ċar u komprensibbli tal-orjentamenti politiċi u strateġiċi dwar il-ġejjieni fil-qrib u fit-tul huwa indispensabbli. Jenħtieġ li l-prijoritajiet tal-Kummissjoni Juncker kif ukoll l-objettivi għall-2030 ibbażati fuq l-Istrateġija Ewropa 2020, li jinkludu wkoll l-isfidi tal-iżvilupp sostenibbli, għandhom jiddeterminaw b'mod konġunt il-proċessi ta' żvilupp. Fid-dawl tal-limitazzjonijiet tal-kompetenzi tal-Unjoni, għandha tissaħħaħ il-koordinazzjoni tal-istrumenti kollha tal-politika soċjali. Sistema ta' punt ta' riferiment imfassla tajjeb, li għandha tiġi proposta mill-Pilastru Ewropew tad-Drittijiet Soċjali futur, tista' tistimola l-proċess ta' riforma u tiżgura koordinazzjoni aħjar tal-politiki soċjali fis-Semestru Ewropew. L-analiżi tal-livell ta' adegwatezza bejn il-politika tradizzjonali ta' koeżjoni li attwalment qed tgħaddi minn reviżjoni ta' nofs it-terminu u l-finanzjament tagħha (FSIE) minn naħa, u l-istrumenti l-ġodda ta' investiment (FEIS) min-naħa l-oħra, għandha tkun wieħed mill-kompiti tal-Istħarriġ Annwali dwar it-Tkabbir. Fid-dawl tal-fatt li dan huwa wieħed mit-tipi ta' kooperazzjoni l-iżjed dinamiċi bejn l-Unjoni u l-Istati Membri, huwa importanti wkoll li tiġi żgurata koordinazzjoni aħjar f'termini tal-implimentazzjoni tiegħu. Jeħtieġ li jkunu kkoordinati l-isforzi għal titjib. Il-Patt ta' Stabbiltà u Tkabbir huwa wieħed mill-pilastri ewlenin tal-funzjonament tas-Semestru Ewropew. Żvilupp ekonomiku, soċjali u ambjentali sostenibbli fit-tul jista' jkun ibbażat fuq politiki fiskali adegwati u koordinati fil-livell tal-UE u l-istabbiltà baġitarja u l-funzjonament trasparenti u prevedibbli tas-sistemi finanzjarji. Il-KESE jiġbed l-attenzjoni għall-fatt li l-bidliet strutturali meħtieġa biex jinkiseb l-iżvilupp sostenibbli jeħtieġu fondi sinifikanti, li ser ikunu disponibbli biss jekk ir-riżorsi baġitarji jintużaw b'mod aktar effikaċi u jekk l-investimenti jiġu riveduti b'mod sinifikanti 'l fuq. Jekk dan il-fond Ewropew ġdid, il-FEIS, jippermetti fundamentalment li jiżidiedu r-riżorsi fis-setturi produttivi u l-infrastrutturi fiżiċi, il-fatt li l-livelli ta' investiment pubbliku u soċjali huma ferm anqas minn dak li hu meħtieġ huwa problematiku ħafna. F'dan ir-rigward jeħtieġ li tiġi żgurata flessibilità baġitarja suffiċjenti. Il-KESE jirrakkomanda bil-qawwa li tingħata prijorità għal investiment f'sistemi ta' edukazzjoni, taħriġ, saħħa u sistemi soċjali oħra, b'mod partikolari f'reġjuni inqas żviluppati mill-medja. Il-governanza Ewropea jrid ikollha kemm ir-responsabbiltà konġunta kif ukoll il-flessibbiltà raġonevoli. Minn naħa, il-KESE jemmen li r-reviżjoni ta' nofs it-terminu tal-baġit tal-Unjoni, id-definizzjoni mill-ġdid tal-għanijiet, iż-żieda sinifikanti fis-sehem tar-riżorsi u riżorsi proprji u t-titjib tal-effettività u l-effiċjenza fl-implimentazzjoni jistgħu jikkontribwixxu għat-tħejjija ta' sistema fejn il-flessibilità tista' titqies ukoll bħala mod biex jiġu koperti r-riskji. Min-naħa l-oħra, il-kundizzjonijiet imtejba tas-suq u r-regolamentazzjoni intelliġenti jistgħu jħeġġu l-kompetittività tal-ekonomija Ewropea f'sens wiesa' (inkluż minn perspettiva ekonomika, soċjali u ambjentali). Ħafna aktar importanti minn rieda politika komuni biex nibnu l-futur, illum il-ġurnata huma fil-fatt il-garanziji legali u l-obbligu ta' kooperazzjoni ekonomika li jżommu l-koeżjoni tal-Unjoni Ewropea. L-Unjoni hija maqsuma u qed tiffaċċja kriżi multidimensjonali li dejjem qed tiġġedded. Il-votazzjoni marbuta mal-Brexit u l-inċertezza konsegwenti jikkostitwixxu sinjal ċar ta' dan. Filwaqt li l-istaġnar politiku huwa ikbar minn dak ekonomiku, għad hemm disparitajiet ekonomiċi konsiderevoli minkejja l-irkupru ekonomiku li jista' jiġi osservat f'xi Stati Membri. Il-kriżi tal-migrazzjoni tibgħat messaġġ traġiku ta' impatt globali, li timponi fuq l-Ewropa minn naħa l-obbligu li tirrispetta l-impenn umanitarju tagħha li żżomm fis-seħħ is-sistemi soċjetali u soċjali Ewropej u min-naħa l-oħra li tikkonsolida r-rwol tagħha lil hinn mill-fruntieri tal-kontinent. Fir-rigward tal-funzjonament tal-Unjoni, kiber id-distakk bejn il-perċezzjoni tas-soċjetà u r-realtà. Ir-relazzjonijiet ta' sħubija stabbiliti bejn is-soċjetà ċivili u l-organizzazzjonijiet tagħha minn naħa, u s-sistema istituzzjonali tal-Unjoni min-naħa l-oħra, għadhom 'il bogħod li jkunu sodisfaċenti; l-Ewropej jafu sew li s-sitwazzjoni qed tiggrava. Iċ-ċittadini u l-intrapriżi, żgħar, medji u kbar, jistennew inizjattivi effettivi. Il-forzi politiċi li qed iqiegħdu l-esiġenzi reali jew preżunti tal-indipendenza nazzjonali f'oppożizzjoni mal-kisbiet komuni tagħna qed jissaħħu. Fil-politika tal-lum sfortunatament qed issir enfasi fuq id-differenzi aktar milli fuq l-interazzjonijiet. Minn meta tfasslu l-proposti fil-qafas tar-reviżjoni ta' nofs it-terminu tal-Istrateġija Ewropa 2020, kien deher ċar li kien essenzjali li jissaħħu l-proċessi ta' żvilupp (u strumenti relatati) li jaffettwaw b'mod dirett liċ-ċittadini Ewropej, sabiex tingħata espressjoni lill-valuri Ewropej u jitmexxew 'il quddiem l-interessi tal-Unjoni. Il-kriżi ekonomika u t-tnaqqis fl-investiment sussegwenti dgħajfu l-unità bejn l-Istati Membri, ibbażata fuq it-tkabbir, u kkawżaw tensjonijiet dejjem aktar profondi. Minkejja l-għan fundamentali tal-Unjoni, id-differenzi fl-iżvilupp bejn l-Istati Membri, u partikularment bejn ċerti reġjuni, qed jiżdiedu. Barra minn hekk, ir-regoli dwar id-defiċits tal-baġit stabbiliti fl-2005 għandhom jiġu adattati għas-sitwazzjoni ekonomika u soċjali attwali tal-UE, u għandhom iqisu li ċerti spejjeż pubbliċi, bħall-edukazzjoni, għandhom jitneħħew mill-kalkoli tad-defiċit, peress li huma importanti bħala investiment għall-futur. Filwaqt li l-Unjoni Ewropea tibqa' ġeneralment attraenti, għadha ma rkupratx ir-rwol tagħha bħala attrazzjoni għall-investituri. Fir-rigward ta' investimenti produttivi, l-UE qed taqa' lura progressivament meta tqabbel mal-Istati Uniti. Il-pajjiżi li waqgħu lura qegħdin iżommu lura lil dawk l-iktar dinamiċi. It-tnaqqis fil-livelli ta' produttività u d-dgħufija tal-proċessi tal-innovazzjoni jnaqqsu l-livell ta' valur miżjud Ewropew li għandu jintuża fil-kompetizzjoni globali. F'xi pajjiżi l-investimenti produttivi qed jonqsu minkejja bilanċ baġitarju pożittiv sinifikanti. Dan ixekkel l-isforzi biex jerġa' jinkiseb il-progress. Ir-reazzjoni hija kajmana u burokratika. Madankollu, il-KESE jistma li l-investiment u l-konsum huma meħtieġa ħafna sabiex jinħolqu kundizzjonijiet ekonomiċi favur it-tranżizzjoni lejn ekonomija sostenibbli li jindirizza t-tibdil fil-klima. Għandu jkun hemm taħriġ ġdid u ħolqien tal-impjiegi li jagħtu spinta lill-kompetittività Ewropea. Fl-2014, il-Kummissjoni Ewropea nediet mudell ġdid ta' żvilupp ekonomiku. L-objettivi fformulati, jiġifieri l-ħolqien ta' impjiegi u l-promozzjoni tat-tkabbir, it-tisħiħ tas-suq uniku Ewropew, is-semplifikazzjoni tas-sistema ta' regolaturi ekonomiċi, il-konsolidazzjoni tal-iżviluppi komunitarji prijoritarji, is-suq tal-enerġija, l-appoġġ għall-investimenti fis-suq u s-servizzi diġitali, it-trattament prijoritarju tan-netwerks intellettwali u fiżiċi għall-interkonnessjoni tal-Ewropa, u t-tisħiħ tar-responsabbiltà ambjentali jipprovdu dinamika ġdida kruċjali għall-ekonomija. Il-miżuri meħuda għall-implimentazzjoni tal-programm, il-ħidma mwettqa fil-qafas tal-programm REFIT, il-Fond Ewropew għal Investimenti Strateġiċi u l-qafas istituzzjonali relatat jidhru li jikkonfermaw il-validità tal-intenzjonijiet. Iżda, kif ġie indikat preċedentement, dawn il-prospetti ta' tkabbir mhumiex biżżejjed. In-nuqqas ta' politiki baġitarji orjentati lejn it-tkabbir għal pajjiżi affettwati minn livell għoli ta' dejn pubbliku u defiċits baġitarji, li f'xi każijiet irriżultaw mill-kollass bankarju u finanzjarju, aktar milli mit-tberbiq fl-infiq tal-gvern, irriżulta li kien kontroproduċenti u kkontribwixxa biex jitwessa' d-distakk bejn pajjiżi b'eċċess u dawk b'defiċit. Skont il-każ, jista' jkun aktar effiċjenti li jingħata aktar żmien u li jkun permess aġġustament aktar gradwali, peress li żieda fit-tkabbir ekonomiku għandha rwol ewlieni fit-tnaqqis tal-proporzjonijiet tad-defiċit u tad-dejn. Hemm lok li jiġi stabbilit sett ta' għodod ta' żvilupp biex jiġi żgurat it-tkabbir, biex jiġi stimolat l-aġġustament simetriku madwar l-UE u biex jittaffu t-tensjonijiet soċjali. Is-Semestru Ewropew jippermetti sabiex jitfassal proċess speċifiku għal pajjiż u biex isir monitoraġġ tal-implimentazzjoni, iżda dan il-proċess għandu biss rwol koinċidentali fl-istabbiliment tal-pożizzjoni fiskali taż-żona tal-euro, kif turi biċ-ċar il-Komunikazzjoni tal-Kummissjoni COM(2016) 726 final dwar il-politika ekonomika taż-żona tal-euro. Il-Kummissjoni Ewropea tqiegħed il-ħarsa ġenerali tal-miżuri li għandhom l-għan li jiżviluppaw aktar is-sistema finanzjarja fil-qalba tal-Istħarriġ Annwali dwar it-Tkabbir. Dawn il-miżuri huma l-aktar sinifikanti f'termini tal-konsolidazzjoni ta' kif jiffunzjona s-settur, it-titjib tal-effiċjenza tal-FEIS, it-tneħħija tal-ostakoli għall-investimenti, u l-espansjoni tar-rwol globali tal-ekonomija Ewropea. Il-KESE jaqbel mal-importanza kbira mogħtija lill-ħolqien ta' Unjoni tas-Swieq Kapitali u ta' kundizzjonijiet ta' qafas oħrajn, sabiex jittejbu l-kundizzjonijiet ta' finanzjament, jinfirex ir-riskju, u l-kreditu jsir aktar aċċessibbli – b'mod partikolari billi jitneħħew l-ostakoli li qed jiffaċċja s-settur tal-SMEs – u t-traspożizzjoni fil-prattika tal-prinċipju ta' opportunitajiet indaqs. F'dan ir-rigward, ta' min isemmi pereżempju r-Regolament dwar fondi ta' kapital ta' riskju u l-iżvilupp ulterjuri tal-fond ta' intraprenditorija soċjali, it- "tieni opportunità" għal intraprendituri li jfallu, it-titjib tal-proċeduri ta' insolvenza jew l-introduzzjoni ta' sistemi ta' ristrutturar preventiv. Li titħeġġeġ il-parteċipazzjoni tal-banek u tiżdied l-effiċjenza operattiva tagħhom għandu jkun wieħed mill-pilastri tal-iżvilupp tal-attivitajiet ta' investiment. Kollox jindika li l-Fond Ewropew għal Investimenti Strateġiċi – minbarra t-tkabbir tiegħu, li diġà kien is-suġġett ta' deċiżjoni – għandu effett ta' inċentiv ewlieni fuq is-suq Ewropew tal-investimenti. Dan jista' jkun ta' importanza partikolari fil-kuntest tal-kisba tal-miri sal-2030, li jinkludu wkoll kriterji dwar l-iżvilupp sostenibbli. It-tranżizzjoni gradwali lejn ekonomija ċirkolari b'livell baxx ta' emissjonijiet ta' karbonju se toħloq impjiegi ġodda, partikolarment fis-settur tas-servizzi, u l-prodotti li jissodisfaw il-kriterji ta' sostenibbiltà jistgħu jiftħu toroq ġodda għall-innovazzjoni. F'opinjonijiet preċedenti, il-Kumitat kien diġà enfasizza li l-ikkompletar tal-Unjoni tal-Enerġija u l-Istrateġija għal Suq Uniku Diġitali se jiftħu opportunitajiet ta' għażla għall-investimenti. Id-dinamizzazzjoni ta' dawn l-oqsma tiddependi wkoll fuq ftehimiet kummerċjali internazzjonali, li wħud minnhom jistgħu jiġu affettwati ħażin ħafna minn attitudnijiet li qed jinbidlu fil-politiki globali, u l-aċċessibbiltà tas-swieq li tirriżulta minnhom. Il-KESE huwa tal-fehma li huwa essenzjali li l-fondi strutturali jistgħu jiġu użati iktar milli qed jiġu użati llum biex jappoġġjaw l-edukazzjoni, it-taħriġ u l-mobbiltà marbuta magħhom. Il-KESE jaqbel mal-impenn li jitwettqu riformi strutturali b'mod differenzjat, kif maqbul. Għandhom jiġu previsti fil-livell Ewropew u nazzjonali l-mezzi neċessarji għal dan il-għan. Il-KESE jaqbel mal-Parlament Ewropew li suq tax-xogħol flessibbli li jiffunzjona tajjeb jikkostitwixxi waħda mill-kundizzjonijiet għall-ħolqien ta' ambjent ekonomiku pożittiv. Madankollu, huwa jaħseb li huwa neċessarju li tissaħħaħ id-dimensjoni soċjali tas-suq uniku Ewropew. Ir-rakkomandazzjonijiet speċifiċi għall-pajjiżi għandhom jiġu implimentati b'tali mod li jiżguraw li tingħata konsiderazzjoni dovuta għall-kapaċitajiet baġitarji tal-Istati Membri sabiex dawn ikunu jistgħu jiżviluppaw politiki biex tingħata spinta lit-tkabbir u l-inklużjoni soċjali. Il-KESE jilqa' b'sodisfazzjon it-tnedija tal-KE tal-konsultazzjoni dwar Pilastru Ewropew tad-Drittijiet Soċjali minn Marzu 2016, u jaqbel li l-iżvilupp ekonomiku għandu jwassal għal aktar progress u koeżjoni soċjali. L-Istati Membri bl-aħjar prestazzjoni f'termini ekonomiċi żviluppaw politiki soċjali aktar ambizzjużi u effiċjenti, iżda b'mod ġenerali, il-kompetittività u d-dimensjoni soċjali jeħtieġ li jiġu mtejba fl-Ewropa. Huwa importanti li r-riformi implimentati mill-Istati Membri jiggarantixxu l-aċċess għal servizzi u riżultati ta' kwalità. Barra minn hekk, it-titjib tal-kwalità tal-edukazzjoni, it-taħriġ, il-kura tas-saħħa, l-akkomodazzjoni u l-indukrar tat-tfal huwa kundizzjoni sine qua non tal-iżvilupp ekonomiku u se jkollu impatt dirett fuq l-iżvilupp tal-istil ta' ħajja u l-inklużjoni soċjali. Ir-rwol tal-imsieħba soċjali fit-tfassil, l-iżvilupp u l-implimentazzjoni tar-riformi strutturali huwa partikolarment importanti. Dan ir-rwol għandu jkun ibbażat fuq bidu ġdid għad-djalogu soċjali – ispirat mill-forma attwali ta' djalogu iżda bi strumenti parteċipattivi msaħħa. L-impenn soċjali responsabbli jiddipendi minn komunikazzjoni ċara u diretta, u l-KESE jilqa' b'sodisfazzjon l-intenzjoni mħabbra mill-KE li jiġu involuti l-imsieħba soċjali b'mod profond u sistematiku fiċ-ċiklu tas-semestru Ewropew. Approċċ u implimentazzjoni koerenti tar-riformi jippermettu wkoll konsiderazzjoni akbar tad-dimensjoni soċjali fil-proċess tas-Semestru Ewropew. Huwa xieraq li jiġu arrikkiti l-għodod u l-metodoloġija tal-politika ekonomika b'viżjoni orjentata lejn riżultati sostenibbli, u valuri soċjali li jirriflettu wkoll is-sostenibbiltà. L-implimentazzjoni ta' sistema ta' inċentivi, li toħloq kundizzjonijiet ta' kompetizzjoni ġusti, tappoġġja aktar it-tkabbir u tillimita l-possibbiltajiet ta' abbuż, għandha tagħmel parti integrali tal-proċess ta' riforma. L-implimentazzjoni u l-kontroll tal-applikazzjoni tad-dispożizzjonijiet tal-Patt ta' Stabbiltà u Tkabbir, u ta' x'inhu l-impatt tagħhom fuq l-ekonomiji tal-Istati Membri individwali, huma element importanti tal-proċess tas-Semestru Ewropew. Hija ħasra li l-proċess tas-semestru wera li huwa strument unilaterali li jipproskrivi dejn u defiċits għoljin taħt piena ta' sanzjonijiet, iżda jippreskrivi biss tnaqqis sempliċi ta' bilanċ pożittiv kbir wisq. Il-KESE huwa favur il-flessibilità, speċjalment meta din tagħmilha possibbli li l-investimenti pubbliċi jagħtu spinta lis-setturi li wkoll huma utli fuq medda ta' żmien twila (edukazzjoni, taħriġ u saħħa). Madankollu, il-KESE jqis li huwa essenzjali li l-Patt ta' Stabbiltà u Tkabbir għandu jiġi komplementat mill-introduzzjoni ta' proċedura għall-iżbilanċi soċjali paragunabbli mal-proċedura eżistenti rigward l-iżbilanċi makroekonomiċi, li tidentifika u tanalizza l-impatt soċjali tal-attivitajiet ekonomiċi fl-Istati Membri. Kif intqal hawn fuq, għandha tingħata kunsiderazzjoni speċjali lid-defiċits tal-baġits nazzjonali meta dawn ikunu marbuta ma' investimenti għall-futur, bħalma huma l-edukazzjoni, jew investimenti mmirati lejn il-ħolqien ta' kundizzjonijiet għal tranżizzjoni ekonomika lejn ekonomija sostenibbli li tindirizza t-tibdil fil-klima. Il-KESE jilqa' b'sodisfazzjon it-tisħiħ tar-rwol tal-Bank Ċentrali Ewropew u l-isforzi tal-Kummissjoni favur approċċ baġitarju pożittiv għall-politika monetarja fiż-żona tal-euro. Il-KESE jirrikonoxxi r-rwol importanti li kellu l-BĊE biex terġa' tinkiseb l-istabbiltà wara l-kriżi. Dan għandu jiġi kkomplementat b'miżuri aktar b'saħħithom biex titħaffef ir-rata ta' żieda fit-tkabbir ekonomiku u l-ħolqien ta' impjiegi. F'dan il-kuntest, il-KESE huwa mħasseb u ddiżappuntat li l-Kunsill ċaħad ir-rakkomandazzjoni tal-Kummissjoni għal pożizzjoni fiskali pożittiva fiż-żona tal-euro. Ir-rati tal-imgħax baxxi li jikkaratterizzaw il-perjodu attwali joffri lill-Istati Membri l-possibbiltà li jiżdied l-investiment pubbliku, filwaqt li jonqos il-proporzjon tad-dejn tagħhom. Il-KESE huwa tal-fehma li, fi ħdan il-limiti tal-Patt ta' Stabbiltà u Tkabbir, ir-reviżjoni ta' nofs it-terminu tal-baġit tal-UE u l-preparazzjoni għall-perjodu ta' programmazzjoni li jmiss, u l-introduzzjoni tal-"baġit tal-UE ffukat fuq ir-riżultati", għandhom joffru opportunità li jiġu implimentati prattiki ta' investiment oriġinali li jsostnu t-tkabbir ekonomiku u jiżguraw is-sostenibbiltà fit-tul. It-tbassir tal-Istħarriġ Annwali dwar it-Tkabbir tal-2017 huwa ta' importanza partikolari meta jiġi analizzat l-iżvilupp strutturali tas-soċjetà Ewropea. L-isforzi biex jitnaqqsu l-effetti negattivi tat-tixjiħ fuq is-soċjetà jżidu dejjem iżjed il-pressjoni fuq il-baġits tal-Istati Membri. Għandha tiġi enfasizzata għal darb' oħra l-importanza ta' taħriġ u taħriġ mill-ġdid, ir-rwol ta' prevenzjoni li huwa responsabbiltà tas-settur tas-saħħa u l-ħtieġa għal riforma tas-sistema ta' protezzjoni soċjali. Huwa essenzjali u urġenti li jiġi żviluppat fid-dettall u implimentat programm prijoritarju li jipprevedi l-konsolidament sħiħ tas-sistema finanzjarja taż-żona tal-euro. Madankollu, dan m'għandux jirriżulta f'li jitwessa' d-distakk bejn il-pajjiżi tal-Ewropa. L-ewwel perjodu ta' żvilupp b'żewġ veloċitajiet imħabbar mill- "Ħames Presidenti" dwar l-ikkompletar tal-Unjoni Ekonomika u Monetarja Ewropea jispiċċa fl-2017. "White Paper" twitti t-triq għat-tieni stadju. Fil-kuntest stabbilit permezz tal-Brexit, it-tisħiħ tal-erba' unjonijiet – ekonomika, fiskali, finanzjarja u politika – huwa ta' importanza partikolari ħafna. Jidher essenzjali, għall-perjodu ta' wara l-Brexit, li jiġu riveduti 'l fuq il-kapaċitajiet finanzjarji. Filwaqt li s'issal-attenzjoni kienet primarjament fuq it-tisħiħ tas-sistema finanzjarja u ekonomika taż-żona tal-euro – l-istabbiliment ta' bordijiet tal-kompetittività u l-produttività, it-tisħiħ tal-unjoni bankarja u qbil dwar it-tielet pilastru tagħha, skema ta' garanzija tad-depożiti bankarji (EDIS), l-istabbiliment ta' entità superviżorja biex tiġi infurzata d-dixxiplina baġitarja, u progress fit-triq lejn kooperazzjoni mill-qrib fis-swieq kapitali – ir-rieda li tiġi żviluppata kooperazzjoni politika għandha tiġi intensifikata wkoll. Jidher ċar li dan għandu jħeġġeġ lill-mexxejja tal-UE biex jistabbilixxu approċċ strateġiku ġenerali msejjes fuq politika ekonomika flessibbli. F'konformità mat-Trattat ta' Lisbona u l-qafas regolatorju li jirregola l-implimentazzjoni tiegħu, tali approċċ għandu jieħu iktar inkunsiderazzjoni l-partikolaritajiet soċjetali u soċjali kif ukoll il-kapaċità ta' reżistenza ta' kull pajjiż, anke f'każi fejn il-ftehimiet ta' regolamentazzjoni ekonomika u l-istrumenti tagħhom jiffunzjonaw tajjeb (l-attitudni iktar flessibbli reċenti minn Franza, Spanja jew il-Portugall fit-tnaqqis tad-defiċit baġitarju tirrifletti dan l-iżvilupp possibbli). F'perjodi baġitarji u finanzjarji preċedenti, ir-rekwiżit li jiġi identifikat "valur miżjud Ewropew" ħa importanza sinifikanti fil-kuntest tad-definizzjoni tal-programmi u l-missjonijiet. Id-diversi programmi appoġġjati mill-fondi Ewropej qed jimmiraw dejjem iżjed u iżjed lejn kooperazzjoni prattika bejn l-Istati Membri tal-Unjoni, fejn l-isforzi konġunti wasslu għal riżultati aqwa milli kien possibbli fil-livell purament nazzjonali (il-Faċilità Nikkollegaw l-Ewropa, Orizzont 2020, eċċ), li rawmu l-konverġenza ta' interessi komuni Ewropej bejn il-livell lokali u dak tal-Istati Membri (il-ġlieda kontra l-qgħad u l-faqar, l-iżvilupp tal-infrastruttura, żvilupp reġjonali u urban, eċċ.). L-iskala tar-riżorsi disponibbli madankollu mhijiex proporzjonata mal-iskala tal-kompiti li għandhom jitwettqu. L-approssimazzjoni tal-għanijiet tal-Istrateġija Ewropa 2020 ingħatat ukoll attenzjoni konsiderevoli fil-kuntest tar-rakkomandazzjonijiet speċifiċi għall-pajjiżi matul il-proċess tas-Semestru Ewropew. Minbarra r-riformi baġitarji u strutturali, il-programmi ta' riforma tal-Istati Membri kellhom ukoll jifformulaw objettivi speċifiċi u jispeċifikaw il-modi tat-twettiq tagħhom. It-tliet pilastri tal-Istrateġija Ewropa 2020 – Ewropa intelliġenti, sostenibbli u inklużiva – u s-sistema tagħha ta' indikaturi jistgħu jibqgħu jservu ta' referenza għas-soluzzjonijiet li jridu jinstabu quddiem sfidi ġodda li se jinqalgħu sal-2030. L-għanijiet ta' sostenibbiltà soċjoambjentali fit-tul għandhom jaqdu rwol aktar importanti fil-kuntest tal-mekkaniżmu tas-Semestru Ewropew. Dan il-proċess jista' jħeġġeġ id-djalogu dwar kwistjonijiet ewlenin bħall-promozzjoni ta' investimenti differenti fis-settur soċjali u s-settur pubbliku, it-teħid inkunsiderazzjoni tal-investimenti b'benefiċċji netti fit-tul meta tikkalkula d-defiċit tal-baġit, jew anke l-iżvilupp ta' struttura istituzzjonali li sservi l-benesseri taċ-ċittadini. Irid ikun hemm "regola tad-deheb" ġdida li tiddefinixxi x'inhu l-konsum u x'inhu l-investiment. Huwa possibbli li jinħolqu l-kundizzjonijiet neċessarji għal dan l-għan billi tiġi esplorata l-possibbiltà li jiġu riveduti l-mekkaniżmi tal-baġit tal-Unjoni u jiżdiedu s-sorsi ta' dħul tagħha. Sens ta' sjieda pubblika iżjed mifruxa, mill-istadju meta jiġu definiti l-missjonijiet sakemm jiġu implimentati, kif ukoll ir-rikonoxximent tar-rwol dejjem jikber tal-benefiċjarji finali, huma ta' importanza partikolari fil-kuntest ta' din il-konsultazzjoni. Ir-rwol tal-parlamenti nazzjonali jrid jissaħħaħ u t-tħassib tagħhom dwar is-sussidjarjetà rispettat. M'hemmx unità fil-viżjoni tal-futur, ir-rieda politika jew il-kapaċità ta' governanza. L-arranġament legali huwa kumpless u l-parteċipazzjoni tal-imsieħba soċjali u tas-soċjetà ċivili hija purament formali, u dan jirrifletti n-nuqqas ta' appoġġ pubbliku. Dan iżid l-iżbilanċ demokratiku u jdgħajjef il-fiduċja. Bħalissa, żewġ settijiet kbar ta' strumenti u istituzzjonijiet ekonomiċi u finanzjarji differenti ħafna, kull wieħed minnhom akkumpanjat bil-proċedura tiegħu stess, jiddeterminaw il-proċessi ta' żvilupp. Għandha tissaħħaħ il-komplementarjetà bejn dawn l-istrumenti u l-istituzzjonijiet; mhuwiex biżżejjed li jiġu definiti linji gwida għal dan l-għan. Hija meħtieġa soluzzjoni sistemika. L-ewwel nett, dan jirrigwarda l-Fondi Strutturali u ta' Investiment Ewropej (FSIE) tradizzjonali, li l-għan tagħhom huwa li jippromovu l-koeżjoni. Dawn jieħdu l-forma ta' għajnuniet għall-investiment u għall-iżvilupp, li jiġu mmodernizzati b'mod kontinwu, minkejja li n-natura tagħhom ma tinbidilx. Dawn huma disponibbli permezz tat-tqassim mill-ġdid tal-baġit tal-Unjoni, li ġej mill-kontribuzzjonijiet tal-Istati Membri l-aktar żviluppati. F'ċertu numru ta' każi, dawn il-fondi mhumiex stmati fil-valur ġust tagħhom mill-benefiċjarji, li jsostnu li "għandhom dritt" għalihom. Fil-kuntest tar-reviżjoni ta' nofs it-terminu previst fil-proċess tal-qafas finanzjarju (QFP) ta' seba' snin li jispiċċa fl-2020, huwa indispensabbli, sabiex tiġi promossal-komplementarità msemmija hawn fuq, li tiġi kkompletata u ssemplifikata r-regolamentazzjoni. Huwa f'din il-perspettiva li l-proposti tal-Kummissjoni Ewropea għandhom l-għan li jsaħħu l-objettivi finanzjarji, jistimolaw l-investiment, jiġu indirizzati l-flussi migratorji, kif ukoll għat-tnaqqis tal-qgħad fost iż-żgħażagħ. It-tisħiħ tal-flessibilità u s-semplifikazzjoni tar-regoli dwar l-aċċess għall-finanzjament huma elementi ewlenin. It-tieni sett ta' strumenti għall-implimentazzjoni tal-"Pjan Juncker" huwa l-Fond Ewropew għal Investimenti Strateġiċi (FEIS), strument finanzjarju ġdid orjentat lejn is-suq kapaċi jipprovdi appoġġ għall-kapital ta' riskju u li jimmobilizza fondi pubbliċi, bankarji u privati. L-ammont tal-FEIS diġà laħaq il-EUR 500 biljun u l-perjodu ta' referenza għandu jkopri l-perjodu sal-2020. Huwa jista' jaqdi rwol importanti fil-perjodu ta' programmazzjoni li jmiss. Jeħtieġ li jiġi integrat il-mekkaniżmu l-ġdid ta' governanza maħluq fil-governanza futura mmirata lejn l-iżvilupp. L-armonizzazzjoni taż-żewġ sistemi ta' finanzjament għandu jkollha wkoll lok fil-livell ta' kull Stat Membru. Aktar fit-tul, ikun għaqli li jiġu kkombinati ż-żewġ mekkaniżmi ta' governanza. Il-KESE jqis pożittiv il-komunikazzjoni l-ġdida tal-Kummissjoni Ewropea, li tiġbor fil-qosor, għall-perjodu sal-2030, il-ħidmiet strateġiċi ta' gwida mwettqa s'issa u li huma kapaċi jiffaċċjaw l-isfidi tas-sostenibbiltà. Il-missjonijiet fil-qafas tal-proċess ġdid ta' programmazzjoni għandhom jibbażaw fuq numru mnaqqas ta' objettivi ċari. L-implimentazzjoni tinvolvi rikors għal strument ġdid strateġiku, fil-qafas tal-Kummissjoni Ewropea, sistema ta' governanza bbażata fuq il-koordinazzjoni, li tqis ukoll il-kontroll soċjali. Abbażi tal-valutazzjoni tal-effettività u l-effiċjenza tal-istrumenti finanzjarji differenti, diġà jidher meħtieġ li titħejja proposta għall-perjodu taa' żmien sal-2030 għal tqassim aħjar tal-kompiti bejn l-għanijiet ta' koeżjoni tradizzjonali u l-investimenti skont il-loġika tas-suq. Il-mekkaniżmu ta' evalwazzjoni ta' proġett marbut mal-FEIS jipprovdi għajnuna metodoloġika ta' kwalità, ukoll fil-każ ta' użu ta' strumenti ta' koeżjoni tradizzjonali. Biex tittejjeb l-effikaċja u l-effiċjenza tas-Semestru Ewropew, jeħtieġ li tissaħħaħ l-istruttura istituzzjonali tas-sħubija u dawn jiġu estiżi, skont id-dritt ta' parteċipazzjoni pubblika, għaċ-ċittadini Ewropej kollha. Iċ-ċittadini fil-fatt għandhom jiġu garantiti l-possibbiltà li jaċċessaw informazzjoni rilevanti u li jipparteċipaw fid-deċiżjonijiet ta' ppjanar u ta' implimentazzjoni. Għandhom ikunu jistgħu wkoll jagħtu l-opinjoni tagħhom fir-rigward tal-proġetti dwar programmi, sejħiet għal offerti u rapporti ta' evalwazzjoni. Brussell, it-22 ta' Frar 2017. Il-punti li ġejjin tal-Opinjoni tas-sotto kumitat, li ġew sostitwiti minn emendi adottati mill-Assemblea, irċevew mill-inqas kwart tal-voti mixħuta (Artikolu 54(4) tar-Regoli ta' Proċedura): Astensjonijiet: Astensjonijiet: Astensjonijiet: Brussell, it-22 ta' Frar 2017.